text:
ఎన్నికల హామీలను నెరవేర్చలేమని కర్ణాటక ముఖ్యమంత్రి సిద్ధరామయ్య అన్నట్టు ఎడిట్ చేసిన వీడియోను షేర్ చేస్తున్నారు - FACTLY
Sai Krishna Muthyanolla
December 21, 2023
కర్ణాటక అసెంబ్లీలో సీఎం సిద్ధరామయ్య “ఎన్నికల్లో గెలుపు కోసం ఎన్నో అంటాం ఇప్పుడు ఇవ్వలేము… ఎందుకంటే డబ్బుల్లేవు కాబట్టి…” అని అన్నట్టు సోషల్ మీడియాలో కొన్ని పోస్ట్‌లు (ఇక్కడ మరియు ఇక్కడ) వైరల్ అవుతునాయి. తమ వాదనకు మద్దతుగా సిద్ధరామయ్య వీడియో ఒకటి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఎన్నికల్లో గెలుపు కోసం ఎన్నో అంటాం, ఇప్పుడు ఇవ్వలేము, ఎందుకంటే డబ్బుల్లేవు – కర్ణాటక ముఖ్యమంత్రి సిద్ధరామయ్య.
ఫాక్ట్ (నిజం): ఇది డిజిటల్‌గా ఎడిట్ చేసిన వీడియో. ఈ వ్యాఖ్యలు సిద్దరామయ్య కాంగ్రెస్ ఇచ్చిన హామీల గురించి మాట్లాడుతూ చేయలేదు, కర్ణాటక మాజీ ముఖ్యమంత్రి యడియూరప్పకి ఈ వ్యాఖ్యలు ఆపాదించాడు. ఇటీవల కర్ణాటక అసెంబ్లీలో ముఖ్యమంత్రి సిద్దరామయ్య ఎన్నికల హామీల అమలు గురించి మాట్లాడుతూ “గతంలో యడియూరప్పను రుణ మాఫీ గురించి ప్రశ్నించినప్పుడు ‘మా వద్ద ప్రింటింగ్ మెషిన్ ఉందా? మేము డబ్బు ఎక్కడ నుండి పొందాలి? ఎన్నికలకు ముందు మనము ఏదైనా అని ఉండవచ్చు. మనం అప్పుడు ఏది చెప్పినా అనుసరించగలమా?’’ అని అన్నాడని గుర్తుచేసాడు. కావున పోస్టు ద్వారా చెప్పేది తప్పు.
పోస్టులో షేర్ చేసిన వీడియో కోసం కీ వర్డ్స్ ఉపయోగించి వెతికితే, ఇవే దృశ్యాలను చూపిస్తున్న పూర్తి నిడివి గల వీడియో యూట్యూబ్‌లో లభించింది. ఈ ఆరు గంటల నిడివి గల వీడియోలో, క్లిప్ చేయబడిన భాగాన్ని  టైంస్టాంప్ 4:57:00 మరియు 4:58:30 మధ్య చూడవచ్చు.
ఇటీవల జరిగిన కర్ణాటక అసెంబ్లీ సమావేశాలలో ఎన్నికలలో ఇచ్చిన హామీల అమలు గురించి మరియు కాంగ్రెస్ ప్రభుత్వం వ్యవసాయ రుణాలను మాఫీ చేయకుంటే రాష్ట్రవ్యాప్తంగా ఆందోళనలు చేస్తామని కర్ణాటక మాజీ సీఎం యడియూరప్ప వాఖ్యలకు ప్రతిస్పందిస్తూ సిద్ధరామయ్య ఇలా అన్నారు ”మీ 2018 మేనిఫెస్టోలో మీరు ఏమి చెప్పారు? అధికారంలోకి వచ్చిన మొదటి మంత్రివర్గంలోనే జాతీయ బ్యాంకు లేదా సహకార బ్యాంకులోని 1 లక్ష వరకు రుణ మాఫీ చేస్తాము అన్నారు. మీరు చేశారా? ఇదే యడియూరప్ప, డిసెంబర్ 2009లో ముఖ్యమంత్రిగా ఉన్నప్పుడు, శాసన మండలిలో ఉగ్రప్ప రుణాలు మాఫీ చేయమని చేసిన డిమాండ్‌పై స్పందిస్తూ, ‘మా వద్ద ప్రింటింగ్ మెషిన్ ఉందా? మేము డబ్బు ఎక్కడ నుండి పొందాలి? నేను డబ్బు ఎక్కడ నుండి పొందగలను? ఎన్నికలకు ముందు మనము ఏదైనా అని ఉండవచ్చు. మనం అప్పుడు ఏది చెప్పినా అనుసరించగలమా?’’ (కన్నడ నుంచి తెలుగులోకి అనువదించినప్పుడు).
ఈ ప్రసంగంలోని కొంత భాగాన్ని  డిజిటల్‌గా ఎడిట్ చేసి, కేవలం “మా వద్ద ప్రింటింగ్ మెషిన్ ఉందా? మేము డబ్బు ఎక్కడ నుండి పొందాలి? ఎన్నికలకు ముందు మనము ఏదైనా అని ఉండవచ్చు. మనం అప్పుడు ఏది చెప్పినా అనుసరించగలమా?’’ అన్న వాఖ్యలను సిద్దరామయ్య ప్రస్తుత రాజకీయ నేపథ్యంలో (కాంగ్రెస్ హామీలను నెరవేర్చడంపై) చేసినట్టు చిత్రీకరించారు.
ఇదే విషయం పై సిద్ధరామయ్య తన అధికారిక X ఖాతాలో స్పందించారు. తన అసెంబ్లీ ప్రసంగం యొక్క ఎడిట్ చేయని వీడియోను పంచుకుంటూ, తాను 2009లో యడియూరప్ప రుణ మాఫీ గురించి చెప్పిన మాటలను ప్రస్తావిస్తున్నానని స్పష్టం చేశారు.
In a concerning turn of events, certain BJP leaders like Ashwath Narayan, CT Ravi, and others have engaged in spreading misleading information about me. The deceptive tactic involves circulating an edited video that distorts my statements, falsely implying an admission of the… pic.twitter.com/8HaeKdtwlU
చివరగా, ఎన్నికల హామీలను నెరవేర్చలేమని కర్ణాటక ముఖ్యమంత్రి సిద్ధరామయ్య అన్నట్టు డిజిటల్‌గా ఎడిట్ చేసిన వీడియోను షేర్ చేస్తున్నారు.

created: December 21, 2023


text:
మల్లికార్జున ఖర్గే వీడియోని క్లిప్ చేసి ‘కాంగ్రెస్ సభ్యులు హిందువుల ఇళ్లల్లోకి చొరబడి వారి సంపద మొత్తం ముస్లింలకు పంచుతారు’ అని అన్నట్టు తప్పుగా షేర్ చేస్తున్నారు - FACTLY
Sai Krishna Muthyanolla
May 9, 2024
‘కాంగ్రెస్ సభ్యులు హిందువుల ఇళ్లల్లోకి చొరబడి వారి సంపద మొత్తం ముస్లింలకు పంచుతారు’ అని కాంగ్రెస్ పార్టీ అధ్యక్షుడు, మల్లికార్జున ఖర్గే 2024 జనరల్ ఎలక్షన్స్ ప్రచార సభలో అన్నట్టు ఒక వీడియోను సోషల్ మీడియాలో (ఇక్కడ, ఇక్కడ) షేర్ చేస్తున్నారు. ఈ క్లెయిమ్‌లో ఎంతవరకు నిజం ఉందో చూద్దాం.
క్లెయిమ్: ‘కాంగ్రెస్ సభ్యులు హిందువుల ఇళ్లల్లోకి చొరబడి వారి సంపద మొత్తం ముస్లింలకు పంచుతారు’ అని కాంగ్రెస్ పార్టీ అధ్యక్షుడు, మల్లికార్జున ఖర్గే 2024 జనరల్ ఎలక్షన్స్ ప్రచార సభలో పేర్కొన్నారు.
ఫాక్ట్ (నిజం): కాంగ్రెస్ మేనిఫెస్టోలో పేర్కొన్న ‘హిస్సేదారీ న్యాయ్’కి (సమానత్వం) సంబంధించి ప్రధాని నరేంద్ర మోదీ చేసిన ఆరోపణలను పేర్కొంటూ ఈ వ్యాఖ్యలు చేశారు. కాంగ్రెస్ హిందువుల సంపదను ముస్లింలకు పంచుదామనుకుంటుందని ఖర్గే అన్నట్టు చూపించంచడానికి ఆయన ప్రసంగంలోని కొంత భాగాన్ని డిజిటల్‌గా క్లిప్ చేశారు. ఇలాంటి చర్యలు కాంగ్రెస్ పార్టీ ఎప్పటికీ చేయబోదని ఖర్గే తన ప్రసంగంలో పేర్కొన్నారు. కావున, పోస్టులో చేసిన క్లెయిమ్ తప్పు.
ఈ వీడియోకి సంబంధించిన కీవర్డ్స్ ని ఇంటర్నెట్లో వెతికితే, 4 మే 2024న ఖర్గే అహ్మదాబాద్‌లో చేసిన కాంగ్రెస్ ర్యాలీకి సంబంధించిన పూర్తి వీడియో లభించింది. ఈ ప్రసంగంలో ఆయన కాంగ్రెస్ పార్టీ మేనిఫెస్టోలో పేర్కొన్న వివిధ పాలసీలు, ప్రణాళికల గురించి మాట్లాడారు. అంతేకాక, ఈ వీడియోలో 21:55 సమయం దగ్గర ఖర్గే కాంగ్రెస్ మేనిఫెస్టోలో ప్రతిపాదించిన ‘హిస్సేదారీ న్యాయ్’ (సమానత్వం) అనే అంశం గురించి వివరించడాన్ని చూడవచ్చు.
ఖర్గే ఈ ప్రతిపాదన గురించి వివరిస్తూ వివిధ కులాలు, ఉప కులాల వివరాలతో పాటు వారి అక్షరాస్యత రేటు, ఆదాయ స్థాయి, తలసరి ఆదాయం గురించిన వివరాలు తెలుసుకోవడానికి కాంగ్రెస్ దేశ వ్యాప్త సామాజిక-ఆర్థిక మరియు కుల గణన నిర్వహిస్తుందని తెలిపారు. అంతేకాక, ఈ పథకం గురించి నరేంద్ర మోదీ “కాంగ్రెస్ సభ్యులు మీ ఇళ్లలోకి ప్రవేశిస్తారు, మొత్తం డబ్బును తీసుకొని ముస్లింలతో సహా అందరికీ పంచుతారు. ఎక్కువ మంది పిల్లలు ఉన్నవారు ఎక్కువ వాటా పొందుతారు” అని తప్పుడు ప్రచారం చేస్తున్నారని తన ఉపన్యాసంలో ఖర్గే పేర్కొన్నారు.
మోదీ ఆరోపిస్తున్న పనులను చేయాలని తమకు ఎలాంటి ఉద్దేశం లేదని ఖర్గే వివరించారు. మోదీ ఇలాంటి నిరాధారమైన ప్రచారం చేయడం అన్యాయమని ఆయన అన్నారు. ఇంతకుముందు ఇలాంటి సంఘటనలు బ్రిటిష్, ముఘల్, నిజాం పాలనలో కూడా జరగలేదని, ఇప్పుడు మాత్రం ఎందుకు అవుతుందని అన్నారు. తమ 55 సంవత్సరాల పాలనలో తాము ఎప్పుడైనా ఇలాంటి పనులు చేశామా అని ప్రశ్నించాడు. ఇలాంటి వాదనలతో మోదీ ప్రజలను ఎందుకు రెచ్చగొడుతున్నారని ఖర్గే దిగ్భ్రాంతి వ్యక్తం చేసారు.
ఆ తర్వాత ఖర్గే తన ప్రసంగంలో కాంగ్రెస్ మేనిఫెస్టోలో పేర్కొన్న ఇతర పథకాల గురించి మాట్లాడారు. ఖర్గే చేసిన ప్రసంగానికి సంబంధించిన పూర్తి వీడియో చూస్తే, ఖర్గే వైరల్ వీడియోలో చేసిన వ్యాఖ్యలు మోదీ కాంగ్రెస్‌పై చేసిన ఆరోపణలను పేర్కొంటూ అన్నట్టు స్పష్టం అవుతుంది. ఇంతకుముందు కూడా ప్రధాని మోదీ కాంగ్రెస్ పార్టీ ‘సంపద పునఃపంపిణీ’ పై చేసిన వ్యాఖ్యలకు కాంగ్రెస్ ఎన్నికల కమిషన్‌కు ఫిర్యాదు చేసింది.
చివరగా, మల్లికార్జున ఖర్గే వీడియోని క్లిప్ చేసి ‘కాంగ్రెస్ సభ్యులు హిందువుల ఇళ్లల్లోకి చొరబడి వారి సంపద మొత్తం ముస్లింలకు పంచుతారు’ అని అన్నట్టు తప్పుగా షేర్ చేస్తున్నారు.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
ప్రియాంక్ ఖర్గే కర్ణాటకలో గోవధని ప్రోత్సహిస్తున్నాడని చెప్తూ క్లిప్ చేసిన వీడియోని షేర్ చేస్తున్నారు - FACTLY
Sai Krishna Muthyanolla
June 26, 2023
బక్రీద్ సందర్భంగా కర్ణాటకలో ఎవరైనా ఆవులను రక్షించేందుకు వచ్చి, మోరల్ పోలీసింగ్ చేస్తే, తన్ని జైల్లో వెయ్యండని కర్ణాటక మంత్రి ప్రియాంక్ ఖర్గే పోలీసులను ఆదేశిస్తున్నారంటూ ఒక వీడియో సోషల్ మీడియాలో బాగా ప్రచారంలో ఉంది. ఈ వ్యాఖ్యల ద్వారా ఆయన రాష్ట్రంలో గోవధను ప్రోత్సహిస్తున్నాడని మరికొన్ని పోస్టులు కూడా ప్రచారంలో ఉన్నాయి. వీటిలో నిజమెంతో ఇప్పుడు చూద్దాం.
క్లెయిమ్: బక్రీద్ సందర్భంగా కర్ణాటకలో ఎవరైనా ఆవులను రక్షించేందుకు వస్తే వారిని జైల్లో వెయ్యండని కర్ణాటక మంత్రి ప్రియాంక్ ఖర్గే పోలీసులకు ఆదేశాలు ఇవ్వడం ద్వారా గోవధను ప్రోత్సహించారు.
ఫాక్ట్: ఈ వీడియో అసంపూర్ణమైనది. పూర్తి వీడియోలో ఆయన గోరక్షకుల పేరుతో చట్టప్రకారం పశువులని రవాణాచేసే వాళ్ళని వేధిస్తున్న వారిపై, చట్టాన్ని తమ చేతుల్లోకి తీసుకున్న వారిపై కఠిన చర్యలు తీసుకోమని పోలీసులను ఆదేశించారు. అలాగే జంతువులని కానీ, పశువులకని కానీ అక్రమ రవాణా వారిని పట్టుకొని కఠినంగా శిక్షించాల్సిన బాధ్యత పోలీసులదేనని, బయటి వ్యక్తులు ఈ పనిని చేసి చట్టాన్ని తమ చేతులలోకి తీసుకోకుండా పోలీసులు చర్యలు తీసుకోవాలని ఆయన పేర్కొన్నారు. కావున పోస్టులో చేయబడిన క్లెయిమ్ తప్పు.
ముందుగా ఆయన మాట్లాడిన విషయం గురించి కన్నడ మీడియా సంస్థలు ప్రసారం చేసిన పూర్తి వీడియోని పరిశీలించాం.
20 జూన్ 2023లో కలబురగిలో జరిగిన సమావేశంలో అధికారులని ఉద్దేశిస్తూ, “త్వరలో బక్రీద్ వస్తోంది.. అందరు పీఎస్‌ఐలు, డీఎస్పీలు జాగ్రత్తగా వినండి. మేము ఈ దళం నుంచి వచ్చాం, ఆ దళం నుంచి వచ్చాం అని కొందరు కండువాలు వేసుకొని వస్తారు. రైతులు ఎంత ఇబ్బంది పడుతున్నారో వారికి తెలియదు. ఎవరైనా ఇలా వచ్చి చట్టాన్ని తమ చేతుల్లోకి తీసుకుంటే, వారిని తన్ని జైల్లో వేయండి. సరైన పత్రాలు, అనుమతి గనుక ఉంటే గ్రామీణ ప్రాంతాల్లో కానీ పట్టణాలలో కానీ పశువుల రవాణా అనుమతించబడుతుందని చట్టంలో చాలా స్పష్టంగా ఉంది. మీరు చేసే పనిని వారికి ఇచ్చి మీరు స్టేషన్లో ఉండిపోతారా? గత ప్రభుత్వ హయాంలో ఈ కొత్త వేధింపులు మొదలయ్యాయి. గతంలో గుల్బర్గాలో, వీళ్ళు(గో రక్షకులు) ఇళ్ళల్లోకి వెళ్లి రైతుల పశువులను ఎత్తుకెళ్లారు. చట్టం ప్రకారం నడుచుకోండి. ఎవరైనా చట్టాన్ని తమ చేతుల్లోకి తీసుకుంటే వారిపై కఠిన చర్యలు తీసుకోవాలి. ఎవరైనా జంతువులను అక్రమంగా స్మగ్లింగ్ చేస్తుంటే, అది పశువులు లేదా మరేదైనా జంతువులైనా సరే వారిని జైల్లో పెట్టండి. దీంట్లో సందేహమే లేదు. అయితే అన్ని అనుమతులు పొందిన తర్వాత కూడా ఎవరైనా వేధిస్తున్నట్లయితే, మీరెవరు ఈ పని చెయ్యడానికని మీరు వారిని అడగండి…” అని అన్నారు.
అయితే వైరల్ వీడియోలో ఆయన మాట్లాడిన మొదటి 30 సెకన్లు ప్రసంగాన్ని మాత్రమే షేర్ చేయడంతో, ఆయన చెప్పిన విషయం వక్రీకరించబడింది. ఇక ఇదే వీడియోని బిజేపి కర్ణాటక ట్విటర్ ఖాతాలో షేర్ చేస్తూ, ప్రియాంక్ ఖర్గే అక్రమ గోవధను ప్రోత్సహిస్తున్నాడని ఆరోపించగా బిజేపి తనపై తప్పుడు ప్రచారం చేస్తుందని చెప్తూ ఆయన దీన్ని ఖండించారు.
Dear @BJP4Karnataka , time to fire your agency who is handling the party’s twitter handle . Clearly they don’t understand Kannada, forget understanding the Constitution.
Is BJP suggesting cow vigilantism is legal & the vigilantes of any kind should be encouraged to break the… https://t.co/hqwBonWYKQ
చివరిగా, అసంపూర్ణమైన క్లిప్ చేసిన వీడియోని షేర్ చేస్తూ కర్ణాటక మంత్రి ప్రియాంక్ ఖర్గే గోవధను ప్రోత్సహిస్తున్నాడని చెప్తూ తప్పుడు ప్రచారం జరుగుతుంది.


text:
రాహుల్ గాంధీ మహిళా సాధికారతపై చేసిన ప్రసంగంలోని కొంత భాగాన్ని వక్రీకరిస్తూ షేర్ చేస్తున్నారు - FACTLY
Sai Krishna Muthyanolla
September 20, 2021
‘మహాత్మా గాంధీ వెంట మహిళలు కనిపిస్తారు గాని మోహన్ భగవత్ వెంట ఎప్పుడైనా మహిళలను చూసారా’ అని రాహుల్ గాంధీ ప్రసంగిస్తున్న వీడియోని షేర్ చేస్తూ ఈ ప్రసంగంలో రాహుల్ గాంధీ ఆలోచనల ప్రకారం ‘కాంగ్రెస్ పార్టీ రాజకీయాలలో ప్రతి మగ వ్యక్తితో మహిళలు ఉండటం అవసరం మరియు సహజమని’, రాహుల్ గాంధీ దృష్టిలో మహిళలకు ఉనికి లేదని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కాంగ్రెస్ పార్టీ రాజకీయాలలో ‘ప్రతి మగ వ్యక్తితో మహిళలు ఉండటం అవసరం మరియు సహజమని’ చెప్తున్న రాహుల్ గాంధీ ప్రసంగం.
ఫాక్ట్ (నిజం): మహిళా కాంగ్రెస్ వ్యవస్థాపక దినోత్సవం నాడు మహిళా సాధికారతపై ప్రసంగిస్తూ మహిళలకు అవకాశాలు అందించే విషయంలో, మహిళల పట్ల ఆర్‌ఎస్‌ఎస్,  కాంగ్రెస్ పార్టీ యొక్క వైఖరిని చెప్పే క్రమంలో రాహుల్ గాంధీ ఈ వ్యాఖ్యలు చేసాడు. ఈ వ్యాఖ్యల తరవాత ఆర్‌ఎస్‌ఎస్ మహిళలను అణచివేస్తుంది, కానీ కాంగ్రెస్ మహిళా సాధికారతకు ఒక వేదికను ఇస్తుందని అన్న వ్యాఖ్యలను కట్ చేసారు. పైగా ఈ ప్రసంగంలో ఎక్కడ కూడా మహిళల ఉనికిని తక్కువ చేస్తూ రాహుల్ గాంధీ మాట్లాడలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
15 సెప్టెంబర్ 2021న ఢిల్లీలో జరిగిన మహిళా కాంగ్రెస్ వ్యవస్థాపక దినోత్సవం నాడు జరిగిన మీటింగ్‌లో రాహుల్ గాంధీ ప్రసంగం నుండి ఈ వ్యాఖ్యలు సేకరించారు. ఈ వీడియోలో 17:50 టైం వద్ద రాహుల్ గాంధీ ఈ వ్యాఖ్యలు చేయడం చూడొచ్చు.
ఐతే ఈ మీటింగ్‌లో రాహుల్ గాంధీ మహిళా సాధికారత గురించి ప్రసంగిస్తూ ఒక సందర్భంలో ‘మహాత్మా గాంధీ వెంట మహిళలు కనిపిస్తారు గాని మోహన్ భగవత్ వెంట ఎప్పుడైనా మహిళలను చూసారా? మోహన్ భగవత్ వెంట మహిళలు కనిపించరు, ఎందుకంటే వారి సంస్థ (ఆర్‌ఎస్‌ఎస్) మహిళలను అణచివేస్తుంది, కానీ మా సంస్థ మహిళా సాధికారతకు ఒక వేదికను ఇస్తుంది,’ అని అన్నారు.
ఈ ప్రసంగంలో కేవలం ‘మహాత్మా గాంధీ వెంట మహిళలు కనిపిస్తారు గాని మోహన్ భగవత్ వెంట ఎప్పుడైనా మహిళలను చూసారా?’ అన్న కొంత భాగాన్ని మాత్రమే కట్ చేసి షేర్ చేసారు. కాని ఈ వ్యాఖ్యలకు కొనసాగింపుగా ఆ తరవాత చేసిన ‘ఆర్‌ఎస్‌ఎస్ మహిళలను అణచివేస్తుంది, కానీ మా సంస్థ మహిళా సాధికారతకు ఒక వేదికను ఇస్తుందన్న’ వ్యాఖ్యలను తీసేసారు.
అసలు ఈ వ్యాఖ్యల ద్వారా మహిళలకు అవకాశాలు అందించే విషయంలో గానీ, మహిళల పట్ల ఆర్‌ఎస్‌ఎస్,  కాంగ్రెస్ పార్టీ యొక్క వైఖరిని చెప్పే ప్రయత్నం చేశాడే తప్ప రాజకీయాలలో ప్రతి మగ వ్యక్తితో మహిళలు ఉండటం అవసరమని గాని లేక మహిళల ఉనికిని తక్కువ చేస్తూ గానీ రాహుల్ గాంధీ ప్రసంగించలేదు. దీన్నిబట్టి రాహుల్ గాంధీ ఒక సందర్భంలో చేసిన వ్యాఖ్యలను వక్రీకరిస్తూ షేర్ చేస్తున్నట్టు అర్ధం అవుతుంది.
చివరగా, రాహుల్ గాంధీ మహిళా సాధికారతపై చేసిన ప్రసంగం లోని కొంత భాగాన్ని వక్రీకరిస్తూ షేర్ చేస్తున్నారు.

created: September 20, 2021


text:
రాకేశ్ టికాయిత్ ‘అల్లా హు అక్బర్’ అంటే రైతులు ఆగ్రహంతో 'హరహార మహదేవ్' నినాదాలు చేయలేదు, ఇది పూర్తి వీడియో కాదు - FACTLY
Sai Krishna Muthyanolla
September 8, 2021
రైతు ఉద్యమానికి నాయకత్వం వహిస్తున్న భారతీయ కిసాన్ యూనియన్ (BKU) నేత  రాకేశ్ టికాయిత్, ముస్లింల సానుభూతి పొందడానికి ‘అల్లా హు అక్బర్’ నినాదాలు చేస్తున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. వ్యవసాయ చట్టాలకు వ్యతిరేకంగా నిర్వహించిన ఒక బహిరంగ సభలో రాకేశ్ టికాయిత్ ‘అల్లాహు అక్బర్’ నినాదాలు చేస్తుంటే, అదే బహిరంగ సభలో ఉన్న హిందూ రైతులు, కోపంతో ‘హర హర మహాదేవ’ నినాదాలు చేసారంటూ ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: రైతు ఉద్యమ నాయకుడు రాకేశ్ టికాయిత్ ముస్లింల సానుభూతి కోసం ‘అల్లా హు అక్బర్’ అంటే హిందూ రైతులు ఆగ్రహంతో ‘హరహార మహదేవ్’ నినాదాలు చేసారు.
ఫాక్ట్ (నిజం): పోస్టులో షేర్ చేసిన వీడియో ఎడిట్ చేయబడినది. 05 సెప్టెంబర్ 2021 నాడు ముజఫర్‌నగర్‌లో నిర్వహించిన కిసాన్ మహా పంచాయత్ సమావేశంలో రాకేశ్ టికాయిత్ ‘అల్లాహు అక్బర్’ నినాదాలు చేసిన మాట వాస్తవం. కానీ, రాకేశ్ టికాయిత్ భారత దేశ ఐఖ్యతను తెలుపడానికి తను ‘అల్లాహు అక్బర్’ అంటే ‘హర హర మహాదేవ్’ నినాదాలను చేసేలా రైతులను ప్రేరేపించారు. రైతులు ఆగ్రహంతో ‘హరహార మహదేవ్’ నినాదాలు చేయలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన వీడియో పై ‘Punjab Tak’ న్యూస్ ఛానల్ లోగో కనిపిస్తుండటాన్ని మనం గమనించవచ్చు. ఈ వీడియో కోసం ‘Punjab Tak’ అధికారిక యూట్యూబ్ ఛానెల్లో వెతకితే, ఈ వీడియోని ‘Punjab Tak’ న్యూస్ ఛానల్ 05 సెప్టెంబర్ 2021 నాడు పబ్లిష్ చేసినట్టు తెలిసింది. 05 సెప్టెంబర్ 2021 నాడు ముజఫర్‌నగర్‌లో నిర్వహించిన కిసాన్ మహా పంచాయత్ కార్యక్రమానికి సంబంధించిన లైవ్ దృశ్యాలని ఈ వీడియో వివరణలో తెలిపారు.
‘Punjab Tak’ న్యూస్ ఛానల్ పబ్లిష్ చేసిన వీడియోలోని 11:06 నిమిషాల దగ్గర రాకేశ్ టికాయిత్, “ఒకవేళ దేశంలో ఇలాంటి (బీజేపి) ప్రభుత్వాలు కొనసాగితే, వారు దేశంలో నిరంతరంగా అల్లర్లు సృష్టిస్తూనే ఉంటారు.  గతంలో తికాయిత్ (రాకేశ్ టికాయిత్ తండ్రి మరియు BKU మాజీ అధ్యక్షులు మహేంద్ర సింగ్ టికయిత్) గారి సమయంలో కూడా నినాదాలు చేసేవారు. ‘అల్లాహు అక్బర్’ (వెంటనే బహిరంగ సభలోని జనాలు ‘హర హర మహాదేవ్’ అనే నినాదాలు), ‘అల్లాహు అక్బర్’ (మళ్ళీ బహిరంగ సభలోని జనాలు ‘హర హర మహాదేవ్’ అని నినాదాలు చేసారు). ఈ ‘అల్లాహు అక్బర్-హర హర మహాదేవ్’ నినాదాలు దేశంలో ఇదివరకు చోటుచేసుకున్న ఉద్యమాలలోను చెప్పారు. ఇకముందు జరుగబోయే ఉద్యమాలలో కూడా ఈ నినాదాలు చేస్తూనే ఉంటారు. అల్లర్లు మా దగ్గర చెలరేగవు. వారు ప్రజలని విడదియాలని ప్రయత్నిస్తే, మేము కలుపుకోవాలని ప్రయత్నిస్తాం. ప్రజలు తప్పుడు ప్రచారాలకు మోసపోవద్దు”, అని తెలిపారు. కిసాన్ మహా పంచాయత్ సమావేశంలో రాకేశ్ టికాయిత్ ప్రసంగిస్తున్న వీడియోని మరికొన్ని న్యూస్ ఛానల్స్ కూడా పబ్లిష్ చేసాయి. ఆ వీడియోలని ఇక్కడ, ఇక్కడ చూడవచ్చు. పోస్టులో షేర్ చేసిన వీడియో, రాకేశ్ టికాయిత్ కిసాన్ మహా పంచాయత్ సమావేశంలో ఇచ్చిన ప్రసంగాన్ని ఎడిట్ చేసి రూపొందించారు.
రాకేశ్ టికాయిత్ ‘అల్లా హో అక్బర్’ నినాదానికి సంబంధించిన పూర్తి స్పష్టతనిస్తూ ‘BBC News Hindi’ 07 సెప్టెంబర్ 2021 నాడు వీడియోని పబ్లిష్ చేసింది. ఈ వివరాల ఆధారంగా పోస్టులో షేర్ చేసిన వీడియోలో రాకేశ్ టికాయిత్, ముస్లింల సానుభూతి కొరకు ‘అల్లాహు అక్బర్’ నినాదాలు చేయలేదని ఖచ్చితంగా చెప్పవచ్చు.
చివరగా, ఎడిట్ చేసిన వీడియోని రైతు ఉద్యమ నాయకుడు రాకేశ్ టికాయిత్ ముస్లింల సానుభూతి కొరకు ‘అల్లాహు అక్బర్’ నినాదాలు చేస్తున్న దృశ్యాలంటూ షేర్ చేస్తున్నారు.

created: September 8, 2021


text:
ఎడిట్ చేసిన వీడియోని దేశానికి ముస్లింలు, క్రైస్తవులు, సోషలిస్టులు మాత్రమే శత్రువులని ఉండవల్లి అరుణ కుమార్ అన్నట్టు తప్పుగా షేర్ చేస్తున్నారు - FACTLY
Sai Krishna Muthyanolla
May 5, 2023
భారత దేశానికి ఉన్న ముగ్గురే ముగ్గురు శత్రువులు ముస్లింలు, క్రైస్తవులు మరియ సోషలిస్టులని, వారిని అంతమొందిస్తే తప్ప ఈ దేశం బాగుపడదని రాజకీయ విశ్లేషకుడు, కాంగ్రెస్ మాజీ ఎంపీ ఉండవల్లి అరుణ కుమార్ అన్నారంటూ సోషల్ మీడియాలో ఒక వీడియో షేర్ అవుతుంతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఈ దేశానికి ముస్లింలు, క్రైస్తవులు మరియ సోషలిస్టులు మాత్రమే శత్రువులు, వారిని అంతమొందిస్తే తప్ప ఈ దేశం బాగుపడదు – ఉండవల్లి అరుణ కుమార్
ఫాక్ట్ (నిజం): పోస్టులో షేర్ చేసినది ఎడిట్ చేయబడిన వీడియో. దేశంలో ముస్లింలపై జరుగుతున్న దాడుల గురించి ప్రస్తావిస్తూ, ముస్లింలపై దాడులు పాకిస్థాన్ విడిపోయినప్పటి నుండి అనేక రాష్ట్రాలలో చోటుచేసుకుంటూనే ఉన్నాయని, బీజేపీ భగవద్గీతగా భావించే గోల్వాల్కర్ రాసిన ‘బంచ్ అఫ్ థాట్స్’ పుస్తకంలో దేశానికి ముస్లింలు, క్రైస్తవులు మరియ సోషలిస్టులు మాత్రమే శత్రువులని భోధించారని ఉండవల్లి అరుణ కుమార్ వ్యాఖ్యలు చేశారు. గోల్వాల్కర్ పుస్తకానికి సంబంధించి ఉండవల్లి అరుణ కుమార్ చేసిన వ్యాఖ్యలను ఎడిట్ చేసి ఈ వీడియోని రూపొందించారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో కోసం సంబంధిత కీ పదాలను ఉపయోగించి వెతికితే, ఇవే దృశ్యాలు కలిగిన వీడియోని ‘Mango News’ యూట్యూబ్ ఛానెల్ 2022 ఆగస్టు నెలలో పబ్లిష్ చేసినట్టు తెలిసింది. ఆంధ్రప్రదేశ్ మంత్రివర్గానికి సంబంధించి, దేశంలో చోటుచేసుకుంటున్న రాజకీయ పరిణామాలు మరియు మతపరమైన దాడుల గురించి ఉండవల్లి అరుణ కుమార్ ఈ మీడియా సమావేశంలో మాట్లాడారు.
దేశంలో క్రైస్తవుల కంటే ముస్లింలపై దాడులు ఎందుకు ఎక్కువగా జరుగుతున్నాయని ఒక విలేకరి ప్రశ్నించగా, ముస్లింలపై దాడులు పాకిస్థాన్ భారత దేశం నుండి విడిపోయినప్పటి నుండి అనేక రాష్ట్రాలలో చోటుచేసుకుంటూనే ఉన్నాయని, బీజేపీ భగవద్గీతగా భావించే గోల్వాల్కర్ రాసిన ‘బంచ్ అఫ్ థాట్స్’ పుస్తకంలో, భారత దేశానికి ముస్లింలు, క్రైస్తవులు మరియ సోషలిస్టులు మాత్రమే శత్రువులని, వారిని అంతమొందిస్తే తప్ప ఈ దేశం బాగుపడదని భోధించారని ఉండవల్లి అరుణ కుమార్ వ్యాఖ్యలు చేశారు. ఉండవల్లి అరుణ కుమార్ గోల్వాల్కర్ పుస్తకంలో ఉన్న వాటికి సంబంధించి చేసిన వ్యాఖ్యలను ఎడిట్ చేసి ఈ వీడియోని రూపొందించారు.
చివరగా, ఎడిట్ చేసిన వీడియోని షేర్ చేస్తూ దేశానికి ముస్లింలు, క్రైస్తవులు మరియ సోషలిస్టులు మాత్రమే శత్రువులని ఉండవల్లి అరుణ కుమార్ అన్నారంటూ తప్పుగా షేర్ చేస్తున్నారు.


text:
లక్నో పాఠశాల నాటకంలో ‘భారత మాత’ వేషధారణలో ఉన్న బాలికతో నమాజ్ మాత్రమే చేయించినట్టు క్లిప్ చేసిన వీడియోని తప్పుగా షేర్ చేస్తున్నారు - FACTLY
Sai Krishna Muthyanolla
August 16, 2022
లక్నో మాళవియా నగర్‌లోని శిశు భారతీయ విద్యాలయంలో స్వాతంత్ర్య దినోత్సవం వేడుకల సందర్భంగా ప్రదర్శించిన ఒక నాటకంలో, ‘భారత మాత’ వేషధారణలో ఉన్న అమ్మాయి తలపై కిరీటాన్ని తీసివేసి ఆమెతో నమాజ్  చేయించిన దృశ్యాలంటూ సోషల్ మీడియాలో ఒక వీడియో షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: లక్నో శిశు భారతీయ విద్యాలయంలో ప్రదర్శించిన ఒక నాటకంలో ‘భారత మాత’ వేషధారణలో ఉన్న అమ్మాయి తలపై కిరీటాన్ని తీసివేసి, ఆమెతో నమాజ్ చదివించారు.
ఫాక్ట్ (నిజం): పోస్టులో షేర్ చేసినది క్లిప్ చేయబడిన వీడియో. ఈ నాటకం పూర్తి వీడియోలో విధ్యార్ధులు, మతాల పేర్లతో ప్రజలు గొడవలు పెట్టుకోవద్దన్ని, సామాజిక సామరస్యాన్ని కాపాడుకోవాలనే సందేశాన్ని ఇచ్చారు. ఈ నాటకంలో భాగంగా చీర కట్టుకున్న బాలికతో వివిధ మత ప్రార్థనలను (హిందూ, ముస్లిం, క్రైస్తవ, సిఖ్), ఆయా మత ఆచారాల ప్రకారం చేయించారు. సోషల్ మీడియాలో వైరల్ అవుతున్న ఈ వీడియో క్లిప్ చేయబడినదని, మతవిద్వేషాలను రెచ్చగొట్టేలా ఈ క్లీప్ చేసిన వీడియోని షేర్ చేసిన వారిపై చర్యలు తీసుకున్నట్టు లక్నో పోలీస్ వారు ట్వీట్ ద్వారా స్పష్టం చేసారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని ఇదే క్లెయింతో ఒక యూసర్ 15 ఆగస్టు 2022 నాడు ట్వీట్ చేసినట్టు తెలిసింది. అయితే , ‘ది  టైమ్స్ ఆఫ్ ఇండియా’ జర్నలిస్ట్ అరవింద్ చౌహాన్ ఈ ట్వీట్‌కు బదులిస్తూ, పాఠశాల విధ్యార్ధులు ప్రదర్శించిన నాటకం యొక్క పూర్తి వీడియోని ట్వీట్ చేశారు. ఈ నాటకం యొక్క పూర్తి వీడియోలో, చీర ధరించిన బాలిక వేర్వేరు విద్యార్థులతో   కలిసి వివిధ మత ప్రార్ధనలను చేసిన దృశ్యాలని చూడవచ్చు. ఈ నాటకంలో భాగంగా చీర కట్టుకున్న బాలికతో హిందూ, క్రిస్టియన్, సిక్కు మరియు ముస్లిం మత ప్రార్ధనలను వారి వారి మత ఆచారాల ప్రకారం చేయించారు.
Here is the complete video of the students offering prayers in various ways (as per the religions)#Lucknow https://t.co/OS99RE0ie8 pic.twitter.com/DIsHq9GB4m
లక్నో శిశు భారతీయ విద్యాలయంలో ప్రదర్శించిన ఈ స్టేజ్ ప్లే యొక్క పూర్తి వీడియోని లక్నో  పోలీసులు ట్వీట్ చేసారు. సమాజంలో మత సామరస్యానికి భంగం కలిగించాలానే ఉద్దేశంతో కొంత మంది సంఘ వ్యతిరేకులు ఈ క్లిప్ చేసిన వీడియోని సోషల్ మీడియాలో షేర్ చేస్తున్నారని లక్నో పోలీసులు ఈ ట్వీట్లో తెలిపారు. ఈ నాటకం పూర్తి వీడియోలో విధ్యార్ధులు, మతాల పేర్లతో ప్రజలు గొడవలు పెట్టుకోవద్దన్ని, సామాజిక సామరస్యాన్ని కాపాడుకోవాలనే సందేశాన్ని ఇచ్చినట్టు లక్నో పోలీసులు మరొక ట్వీట్ ద్వారా స్పష్టం చేసారు. మతవిద్వేషాలను రెచ్చగొట్టేలా సోషల్ మీడియాలో ఈ క్లిప్ చేసిన వీడియోని షేర్ చేసిన వారిపై చర్యలు తీసుకోనున్నట్లు లక్నో పోలీస్ కమిషనరేట్ తెలిపింది.
छोटे बच्चों द्वारा सांप्रदायिक सौहार्द हेतु प्रस्तुत नाटिका का सम्पूर्ण वीडियो,जिसको कुछ असामाजिक तत्वों द्वारा गलत ढंग से प्रचारित कर सांप्रदायिक द्वेष फैलाने का अपराधिक कृत्य किया गया है। ऐसे लोगों के विरुद्ध सख्त कानूनी कार्रवाई की जाएगी।@Uppolice https://t.co/eWBatkgnyc pic.twitter.com/oKOmLGVszX
ఈ వైరల్ వీడియోకి సంబంధించి లక్నో పోలీస్ కమిషనరేట్ ఇచ్చిన స్పష్టతను రిపోర్ట్ చేస్తూ పలు వార్తా సంస్థలు ఆర్టికల్స్ కూడా పబ్లిష్ చేసాయి.
చివరగా, క్లిప్ చేసిన వీడియోని లక్నో పాఠశాల నాటకంలో ‘భారత మాత’ వేషధారణలో ఉన్న బాలిక తలపై కిరీటాన్ని తీసి ఆమెతో నమాజ్ మాత్రమే చదివించిన దృశ్యాలంటూ షేర్ చేస్తున్నారు.


text:
అసందర్భంగా క్లిప్ చేసిన వీడియోలని జాతచేస్తూ చిన జీయర్ స్వామి చేసిన వ్యాఖ్యలను ‘సెల్ఫ్ గోల్’ అంటూ ప్రచారం చేస్తున్నారు - FACTLY
Sai Krishna Muthyanolla
November 10, 2022
హిందూ మత గురువులు తమని తామే అవమానించుకుంటున్నారు అని చెప్తూ ఒక వీడియో సోషల్ మీడియాలో బాగా ప్రచారంలో ఉంది. ఈ వీడియోలో చిన జీయర్ స్వామి తాను నాస్తికుడినని మరియు హిందువులు అందరూ దౌర్భాగ్యులు అని చెప్తున్నట్లు చూడవచ్చు. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: చిన జీయర్ స్వామి తాను నాస్తికుడినని మరియు హిందువులు అందరూ దౌర్భాగ్యులు అని చెప్తున్న వీడియో.
ఫాక్ట్: ఈ వీడియోలో చిన జీయర్ స్వామి చేసిన వ్యాఖ్యలను అసందర్భంగా క్లిప్ చేయడం జరిగింది. పూర్తి వీడియోలో ఆయన, “హిందువులను కాఫిర్లుగా అనుకోను. మనది చాలా గొప్ప జాతి” అన్నారు. అలాగే తాను నాస్తికుడినని చెప్పిన క్లిప్ లో కూడా  ఆయన చెప్తున్నది ఈ.వీ. రామస్వామి (పెరియార్), పెద్ద జీయర్ మధ్య జరిగిన సంభాషణలో రామస్వామి చేసిన వ్యాఖ్యలు మాత్రమే. కావున ఈ పోస్టు తప్పుదోవ పట్టించే విధంగా ఉంది.
క్లిప్ 1:
ముందుగా చిన్న జీయర్ స్వామి ‘హిందువులు అందరూ దౌర్భాగ్యులు’ అని చెప్తున్నట్లు ఉన్న వీడియో క్లిప్ యొక్క పూర్తి వీడియోని ఇక్కడ చూడవచ్చు. ఈ వీడియోలో ఆయన ఇలా అన్నారు, “భరత వంశం లో నుంచి వచ్చిన వాళ్ళ౦ మనమందరం. మన జాతి పేరు ‘భారత జాతి’, ‘భరత జాతి’. నిన్న మొన్న వచ్చి మనకి పెట్టారు పేరు నువ్వు హిందూ అని, మనల్ని తిట్టడానికి. ఫలానా లోయలో నుంచి వచ్చారు అందుకని హిందూ అని పేరు పెట్టారు. కానీ, కాదు. అక్కడ పుడితే మీకు అదే పేరు ఉండేది ఏమో, కానీ మీరు (వీక్షకులు) అక్కడ పుట్టలేదే, గోదావరి, కృష్ణ లేదా ఇతర నదుల దగ్గర పుట్టి ఉంటారు. సింధు లోయలోనుంచి వచ్చిన వారు అంటే మీ చరిత్ర అంతా శూన్యం. మీ చరిత్ర కొంత కాలం వరకు వరకు వెళ్ళి అక్కడ ఆగి పోయింది అని అర్థం. అప్పుడు మీరు చెప్పుకునే రామాయణం, భారతం, వేదాలు ఇవన్నీ పూర్వ యుగాలకు అని చెప్పడం పచ్చి అబద్ధం, అశాస్త్రీయం అంటారు. విగ్రహారాధనను వ్యతిరేకించే వారు విగ్రహారాధనను చేసి వారిని ‘కాఫిర్’ అని చెప్పడానికి వాడిన పదం (హిందూ) అది. హిందూ అనే పదానికి అర్థం కాఫిర్ అని. కాఫిర్ అంటే దౌర్భాగ్యుడు అని అర్థం. మీరంతా అదే జాతి వాళ్ళు కాబోలు, అవునా? నేనలా అనుకొను. ఈ దేశంలో, జాతిలో జన్మిస్తే అదృష్టం అని స్వర్గంలో ఉన్న దేవతలు కూడా అనుకుంటారు. అంతా గొప్ప జాతి మనది.”
ఇక ఇదే విషయం గురించిన ఆయన ఇచ్చిన పూర్తి వివరణ ఈ వీడియోలో చూడవచ్చు. ఈ వీడియోలో 8:20 నిముషాల నుంచి రామాయణ మహా భారత గ్రంధాల గొప్పతనం గురించి మాట్లాడుతూ ఆయన ఇలా అన్నారు, “వాల్మీకి, వ్యాసులు ఇచ్చింది కేవలం భారత దేశ చరిత్ర అనుకోకండి. అందుకునే మనం హిందూ అనే పదం ఉపయోగించము. కొందరు వ్యక్తులు నన్ను అడిగారు, నేను ‘హిందూ’ పదము వాడటం లేదు అని, అందుకు కారణం, బ్రిటిష్ వాడు ఆ పదం  కనిపెట్టి మన మీద చాలా చక్కగా పెట్టాడు. గతి లేకపోవడం వలన ఆ రోజు వివేకానందుడు ఆ పదం చెప్పుకోవలసి వచ్చింది. కానీ మన జాతిని ఆ పదంతో చెప్పుకోవడానికి పనికిరాదు. ఆ పదంతో చెప్పుకుంటే మన పీకను మనమే కోసుకున్నట్లు అనమాట.  ఈ పదం ఎలా వచ్చిందో కొన్ని రకాలుగా చెప్తారు. సింధూ నాగరికత నుంచి  వచ్చినది అని అంటారు. అంటే 5000 సంవత్సరాల క్రితం ఉన్న సింధూ నాగరికత తప్ప భారతదేశంలో ఇక వేరే పురాతన నాగరికతలు లేవా? ఈ దేశానికి, ఈ జాతికి నాగరికత లేదా? మీరు అందరూ సింధు నదిలో నుంచి వచ్చారా? గోదావరి, కృష్ణ లేదా ఇతర నదుల దగ్గర పుట్టి ఉంటారు. ఆ లోయలో నుంచి వచ్చిన నాగరికతతో మీరు ఎందుకు గుర్తింపు పొందాలి? రెండవది, ‘స’ అక్షరం ‘హ’ గా మారింది, అందుకనే ‘సింధు’ పదం ‘హిందూ’ అయ్యింది అని అన్నారు. ఇది వాస్తవమా? అంతకుమందు లేదా ఇక్కడ ఏమి? అనేది మీరు (వీక్షకులు) ఆలోచించుకోవాలి”.
15:45 నిముషాల నుంచి ఇలా అన్నారు: “అసలు 1000 సంవత్సరాల క్రితం ఈ పదం (హిందూ) ఉనికిలో లేదు. విగ్రహారాధనను వ్యతిరేకించే పార్సీస్ లాంటి వారు విగ్రహారాధనను చేసి వారిని ‘కాఫిర్’ అని చెప్పడానికి వాడిన పదం. హిందూ అనే పదం మనల్ని చరిత్ర హీనులని చేయడం కోసం వచ్చింది. వేదాల, ఇతిహాసాలలో ఎక్కడా ఆ పదం  లేదు. మత గురువులు ఎవరు కూడా వాడలేదు. నీ చరిత్రను చెప్పుకోవాలి అనుకుంటే వంశం పేరు చెప్పుకోవచ్చు. నీ వంశం పేరు ‘భరత వంశం’. నీ జాతి పేరు ‘భరత జాతి’. నీకొక ప్రమాణం ఉంది, అది వేదాలు. అందులో వివిధ దేవుళ్లకు పూజించవచ్చు.”
క్లిప్ 2 :
ఇక చిన జీయర్ స్వామి తాను నాస్తికుడినని చెప్తున్న క్లిప్ యొక్క పూర్తి వీడియోని ఇక్కడ చూడవచ్చు. ఈ వీడియోలో పెద్ద జీయర్ స్వామి మరియు ఈ.వీ. రామస్వామి (పెరియార్)కు మధ్య జరిగిన సంభాషణను ఆయన చెప్తున్నారు,
“రామ స్వామి: నేను పెద్ద భక్తున్ని కాదు. నాకు దేవుడి మీద నమ్మకం లేదు.పెద్ద జీయర్: ఎందుకు?  రామ స్వామి: నాకు చిన్న వయసులో మా ఇంట్లో కాఫీ కాచినా, గణపతికి నివేదన చేసి తాగే వారు, ఒకసారి గణపతి విగ్రహం పైన బొద్దింక పాకుతుంది. కొంత సేపు చూశా ఆయన బొద్దింకను తొలగించుకుంటాడు ఏమో అని, కానీ ఏమీ చేయలేదు. అప్పుడు నాకు ఏం అనిపించింది అంటే, ఒంటిమీద ఉండే కనిపించే బొద్దింకనే తొలగించుకోలేని వాడు కనిపించని మన మీద ఉండే పాపాలని ఏం పోగొడతాడు. అప్పటి నుంచి నేను నాస్తికుడని అయిపోయాను.”
చివరిగా, అసందర్భంగా  క్లిప్ చేసిన వీడియోలను జతచేస్తూ చినజీయర్ స్వామి చేసిన వ్యాఖ్యలుగా తప్పుడు ప్రచారం చేస్తున్నారు.

created: November 10, 2022


text:
WEF సమావేశంలోని ఈ సెషన్‌లో ఏపీ సీఎం జగన్ మోహన్ రెడ్డి అక్కడ ఉన్న మహిళ అడిగిన ప్రశ్నకు సమాధానం ఇచ్చాడు - FACTLY
Sai Krishna Muthyanolla
May 25, 2022
ఒక వీడియోను షేర్ చేస్తూ, ఆంధ్రప్రదేశ్ ముఖ్యమంత్రి జగన్ దావోస్‌లో సెంట్రల్ బడ్జెట్ గురించి అడిగినప్పుడు చాలా పెద్ద ప్రశ్న అంటూ పిచ్చి చూపులు చూస్తున్నాడని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం. బడ్జెట్‌లో
క్లెయిమ్: ఆంధ్రప్రదేశ్ ముఖ్యమంత్రిని దావోస్‌లో సెంట్రల్ బడ్జెట్ గురించి అడిగినప్పుడు చాలా పెద్ద ప్రశ్న అంటూ దిక్కులు చూస్తున్న వీడియో.
ఫాక్ట్: ఈ వీడియో వరల్డ్ ఎకనామిక్ ఫోరమ్ (WEF) సమావేశం – ‘ఫ్యూచర్ ప్రూఫింగ్ హెల్త్ సిస్టమ్స్’ అనే సెషన్‌లో సిఎం జగన్ మోహన్ రెడ్డి పాల్గొన్నప్పుటి వీడియో నుండి కట్ చేసినది. అక్కడున్న మహిళ అడిగిన పూర్తి ప్రశ్న గానీ, ముఖ్యమంత్రి ఇచ్చిన జవాబు గానీ  ఈ వీడియోలో లేదు. డాక్టర్ల కొరత విషయానికి సంబంధించి ఆ మహిళ అడిగిన ప్రశ్నకు, 16 మెడికల్ కాలేజీలను తెరవబోతున్నామని, ఒక బోధనాసుపత్రి మరియు వైద్య కళాశాల ఉంటే పోస్ట్ గ్రాడ్యుయేట్ విద్యార్థుల ద్వారా ప్రజలకు ఆరోగ్యం అందించవొచ్చని జగన్ జవాబిచ్చారు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
వీడియోను స్క్రీన్‌షాట్స్ తీసి రివర్స్ ఇమేజ్ సెర్చ్ చేసినప్పుడు, ఆ చర్చకి సంబంధించి పూర్తి వీడియో ఒకటి యూట్యూబ్‌లో లభించింది. ఆ యూట్యూబ్ వీడియోలో 5:33 టైంఫ్రేమ్ దగ్గర  వీడియోను కట్ చేసి 27 సెకండ్ల ఈ వైరల్ వీడియోను సోషల్ మీడియాలో షేర్ చేస్తున్నారు.
అసలేం జరిగిందంటే, వీడియోలో ఉన్న మహిళ అడిగిన ప్రశ్న నిజంగానే పెద్దది. 3:39 టైంఫ్రేమ్ దగ్గర ప్రశ్న అడగటం మొదలుపెట్టిన ఆవిడ, 5:43 టైంఫ్రేమ్ దగ్గర ముగించింది. అంటే, రెండు నిమిషాలకు పైగా తన ప్రశ్నలను అడిగింది.
ప్రాథమిక ఆరోగ్య సంరక్షణ వ్యవస్థను బలోపేతం చేయడానికి చాలా కృషి అవసరమని, తగినంత మంది వైద్యులు లేరనే విషయం అందరికీ తెలుసని, దీనికి సంబంధించి జగన్ మోహన్ రెడ్డిని అడిగింది. మరో ప్రశ్న వేరొక పానెల్ సభ్యుడిని అడిగింది.
ఆవిడ అడిగిన ప్రశ్నకు సమాధానం చెప్తూ, 6:00 టైంఫ్రేమ్ దగ్గర తన అసలు సమాధానాన్ని  మొదలుపెట్టిన జగన్ సుమారు ఒక నిమిషం 25 సెకండ్లు జవాబు ఇచ్చినట్టు తెలుస్తుంది. 7:21 టైంఫ్రేమ్ దెగ్గర తన జవాబును ముగించారు.
ఆంధ్రప్రదేశ్ ముఖ్యమంత్రి జగన్ జవాబు, సంక్లిప్తంగా, “మాకు నిధులపై పరిమితులు ఉన్నాయి. కష్టాలు ఉన్నప్పటికీ, మేము దానితో ముందుకు సాగుతున్నాము. 16,000 కోట్లను సమీకరించాలని మూడు సంవత్సరాల విండోను ఓపెన్ చేసాము. మేము సరైన దిశలో పయనిస్తున్నాము. వైద్యుల (కొరత) విషయానికొస్తే, మీరు ఇప్పుడే మాట్లాడినట్లు, ఇది మేము ఎదుర్కోవాల్సిన దుస్థితి. అందుకే మరిన్ని మెడికల్ కాలేజీలను ప్రారంభించేందుకు ప్రయత్నిస్తున్నాం. మా ప్రభుత్వం రాకముందు ఆంధ్ర ప్రదేశ్ రాష్ట్రంలో 11 టీచింగ్ కాలేజీలు ఉండేవి. ఇప్పుడు 16 మెడికల్ కాలేజీలను తెరవబోతున్నాం. ఒక బోధనాసుపత్రి మరియు వైద్య కళాశాల ఉంటే పోస్ట్ గ్రాడ్యుయేట్ విద్యార్థుల ద్వారా ప్రజలకు ఆరోగ్యం అందించవొచ్చు.”
దావోస్‌లో జరిగిన ఈ సమావేశంకు సంబంధించి పూర్తి వీడియో ఇక్కడ చూడొచ్చు. దావోస్‌లో జరుగుతున్న వరల్డ్ ఎకనామిక్ ఫోరమ్ (WEF) తొలి రోజున వైఎస్ జగన్ మోహన్ రెడ్డి వివిధ ప్రపంచ పరిశ్రమల ప్రముఖులతో సమావేశమయ్యారు. ఆరోగ్య సంరక్షణ, మౌలిక సదుపాయాల అభివృద్ధి మరియు పోర్ట్ నేతృత్వంలోని రంగాలలో రాష్ట్రానికి వివిధ పెట్టుబడి అవకాశాలను కోరారు. వరల్డ్ ఎకనామిక్ ఫోరమ్ (WEF) సమావేశం యొక్క రెండవ రోజున జరిగిన ఈ సమావేశం – ‘ఫ్యూచర్ ప్రూఫింగ్ హెల్త్ సిస్టమ్స్’ అనే సెషన్‌లో సిఎం జగన్ మోహన్ రెడ్డి పాల్గొన్నారు.
చివరగా, ఈ వీడియో దావోస్‌లో WEF సమావేశంలోని ఒక సెషన్‌లో సిఎం జగన్ మోహన్ రెడ్డి పాల్గొన్నప్పుడు కట్ చేసింది; అక్కడున్న మహిళ అడిగిన పూర్తి ప్రశ్న గానీ, ముఖ్యమంత్రి ఇచ్చిన జవాబు గానీ ఈ వీడియోలో లేదు.


text:
వీడియోలో ముఖ్యమంత్రి కేసీఆర్ చెప్పింది వక్ఫ్‌కు సంబంధించిన ఆస్తుల గురించి, రాష్ట్రంలోని అన్నీ ఖాళీ ప్రదేశాల గురించి కాదు - FACTLY
Sai Krishna Muthyanolla
September 23, 2022
రాష్ట్రంలోని అన్నీ ఖాళీ ప్రదేశాలను 100% వక్ఫ్ బోర్డుకు స్వాధీనం చేస్తామని తెలంగాణ ముఖ్యమంత్రి కేసీఆర్ అన్నట్టు చెప్తూ ఒక వీడియోతో కూడిన పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: రాష్ట్రంలోని అన్నీ ఖాళీ ప్రదేశాలను 100% వక్ఫ్ బోర్డుకు స్వాధీనం చేస్తామని చెప్తున్న తెలంగాణ ముఖ్యమంత్రి కేసీఆర్.
ఫాక్ట్: వీడియోలో ముఖ్యమంత్రి కేసీఆర్ చెప్పింది వక్ఫ్ ఆస్తుల గురించి, రాష్ట్రంలోని అన్నీ ఖాళీ ప్రదేశాల గురించి కాదు. దర్గా హుస్సేన్ షా వలీకి సంబంధించిన భూమి కేసు గురించి మాట్లాడుతూ కంపెనీలకు మరియు తదితరులకు ఇవ్వకుండా ఉన్న ఖాళీ స్థలం వక్ఫ్ బోర్డుకు స్వాధీనం చేస్తామని ముఖ్యమంత్రి కేసీఆర్ అన్నారు. అలాగే, రాష్ట్రంలోని వివిధ ప్రదేశాల్లో వక్ఫ్ భూములకు సంబంధించి ఖాళీగా ఉన్న మరియు చట్టవిరుద్ధంగా ఆక్రమించిన భూములను స్వాధీనం చేస్తామని తెలిపారు. కావున, పోస్ట్‌లో చెప్పింది తప్పుదోవ పట్టించే విధంగా ఉంది.
పోస్ట్‌లోని వీడియో గురించి ఇంటర్నెట్‌లో వెతకగా, ఆ వీడియో జనవరి 2017లో జరిగిన తెలంగాణ అసెంబ్లీ సమావేశాలకు సంబంధించిందని తెలిసింది. ముఖ్యమంత్రి కేసీఆర్ అసెంబ్లీలో చేసిన వ్యాఖ్యలకు సంబంధించిన పూర్తి వీడియో చూడగా, తను మాట్లాడింది వక్ఫ్ భూముల గురించని తెలిసింది. దర్గా హుస్సేన్ షా వలీకి సంబంధించిన భూమి కేసు గురించి మాట్లాడుతూ కంపెనీలకు మరియు తదితరులకు ఇవ్వకుండా ఉన్న ఖాళీ స్థలం వక్ఫ్ బోర్డుకు స్వాధీనం చేస్తామని ముఖ్యమంత్రి కేసీఆర్ అన్నారు.
అలాగే, రాష్ట్రంలోని వివిధ ప్రదేశాల్లో వక్ఫ్ భూములకు సంబంధించి ఖాళీగా ఉన్న మరియు చట్టవిరుద్ధంగా ఆక్రమించిన భూములను స్వాధీనం చేస్తామని తెలిపారు. ఇదే విషయం 2017లో  ‘డెక్కన్ క్రానికల్’ వారు రాసిన అర్టికల్‌లో కూడా చదవచ్చు. 18 జనవరి 2017న అసెంబ్లీలో ముఖ్యమంత్రి కేసీఆర్ మరియు ఇతర సభ్యులు చేసిన వ్యాఖ్యలను ఇక్కడ చదవచ్చు.
దర్గా హుస్సేన్ షా వలీకి సంబంధించిన భూమి కేసు తాజగా 2022లో తెలంగాణ ప్రభుత్వం గెలిచింది. ఆ భూమిపై తెలంగాణ ప్రభుత్వానికి హక్కు ఉందని సుప్రీం కోర్టు తీర్పు ఇచ్చింది. ఆ తీర్పుకు సంబంధించిన పూర్తి వివరాలను ఇక్కడ చదవచ్చు.
చివరగా, వీడియోలో ముఖ్యమంత్రి కేసీఆర్ చెప్పింది వక్ఫ్‌కు సంబంధించిన ఆస్తుల గురించి, రాష్ట్రంలోని అన్నీ ఖాళీ ప్రదేశాల గురించి కాదు.

created: September 23, 2022


text:
ఇతర మతాల పండుగల వేడుకల్లోనే కాదు, వివిధ హిందూ పండుగల వేడుకల్లో కూడా సీఎం కేసీఆర్ పాల్గొన్నారు - FACTLY
Sai Krishna Muthyanolla
May 13, 2022
“వినాయక చవితి, దేవి నవరాత్రి, దసరా ఉత్సవాల్లో కనిపించడు కానీ ఇఫ్తార్ దావత్ లో, క్రిస్మస్ పార్టీలో కనిపిస్తాడు”, అని తెలంగాణ సీఎం కేసీఆర్ గురించి చెప్తూ, ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: ఇఫ్తార్ దావత్‌లో, క్రిస్మస్ పార్టీలో కనిపించే సీఎం కేసీఆర్, హిందూ పండుగల వేడుకల్లో మాత్రం కనిపించడు.
ఫాక్ట్: వినాయక చవితి, దసరా, మరియు శ్రీ రామ నవమి లాంటి వివిధ హిందూ పండుగల వేడుకల్లో కూడా సీఎం కేసీఆర్ పాల్గొన్నట్టు ఆధారాలు ఉన్నాయి. కావున, పోస్ట్‌లో చెప్పింది తప్పు.
ఏవైనా హిందూ పండుగల వేడుకల్లో సీఎం కేసీఆర్ పాల్గొన్నాడా అని ఇంటర్నెట్‌లో వెతకగా, తను వివిధ హిందూ పండుగల వేడుకల్లో పాల్గొన్నట్టు తెలిసింది. దసరా వేడుకల్లో సీఎం కేసీఆర్ పాల్గొన్న దృశ్యాలను ఇక్కడ చూడవచ్చు.
వివిధ సమయాల్లో సీఎం కేసీఆర్ వినాయక చవితి వేడుకల్లో పాల్గొన్న దృశ్యాలను ఇక్కడ మరియు ఇక్కడ చూడవచ్చు. అంతేకాదు, శ్రీ రామ నవమి వేడుకల్లో పాల్గొన్న సీఎం కేసీఆర్ యొక్క వీడియోని ఇక్కడ చూడవచ్చు.
చివరగా, ఇతర మతాల పండుగల వేడుకల్లోనే కాదు, వివిధ హిందూ పండుగల వేడుకల్లో కూడా సీఎం కేసీఆర్ పాల్గొన్నారు.


text:
ISIS లీడర్ అబూ బకర్ అల్ బగ్దాదీ ని ‘నిరాయుధుడైన ముగ్గురు పిల్లల తండ్రి’ గా ‘CNN’ న్యూస్ ఛానల్ అభివర్ణించలేదు - FACTLY
Sai Krishna Muthyanolla
October 30, 2019
ఐసిస్ లీడర్ అబూ బకర్ అల్ బగ్దాదీ ని ‘నిరాయుధుడైన ముగ్గురు పిల్లల తండ్రి’ గా ‘CNN’ న్యూస్ ఛానల్ అభివర్ణించిందని ఒక ఫోటోతో కూడిన పోస్ట్ ని సోషల్ మీడియా లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
అబూ బకర్ అల్ బగ్దాదీ ని ‘నిరాయుధుడైన ముగ్గురు పిల్లల తండ్రి’ గా అభివర్ణించిన ‘CNN’ న్యూస్ ఛానల్.
ఫాక్ట్ (నిజం): పోస్ట్ లోని ఫోటో ఒక ఎడిటెడ్ ఫోటో. ఫోటోలో ఉన్న టీవీ యాంకర్ ఫోటోని పది నెలల ముందు ప్రచురించిన ఆర్టికల్ లో చూడవొచ్చు. ‘CNN’ న్యూస్ ఛానల్ వారు అబూ బకర్ అల్ బగ్దాదీ ని ‘నిరాయుధుడైన ముగ్గురు పిల్లల తండ్రి’ గా పిలవలేదు. కావున పోస్ట్ లో చెప్పింది తప్పు.
‘CNN’ న్యూస్ ఛానల్ వారి న్యూస్ వీడియోలను సరిగ్గా గమనిస్తే, ఫ్రేమ్ కింద భాగంలో ఉన్న తెల్ల స్ట్రిప్ మీద ఉన్న పదాలలోని అక్షరాలన్నీ తప్పనిసరిగా కాపిటల్ అక్షరాలు ఉంటాయి. కానీ, పోస్ట్ చేసిన ఫోటోలో చూస్తే అన్ని అక్షరాలు కాపిటల్ అక్షరాలు ఉండవు.
ఫోటోలోని టీవీ యాంకర్ (డాన్ లెమన్) ఫోటోని క్రాప్ చేసి యాన్డెక్స్ రివర్స్ ఇమేజ్ సెర్చ్ లో వెతకగా, అదే ఫోటో పది నెలల ముందు ప్రచురించిన ఒక ఆర్టికల్ లో దొరుకుతుంది.
సాధారణంగా డాన్ లెమన్ షో ‘CNN Tonight’ వీక్ డేస్ లో రాత్రి 10 మరియు 12 (ET – ఈస్టర్న్ టైం) మధ్య వస్తుంది. కానీ, పోస్ట్ చేసిన ఫోటో లో టైం ‘9:01 pm ET’ అని ఉన్నట్టుగా చూడవొచ్చు మరియు బగ్దాదీ మరణ వార్త గురించి బ్రేకింగ్ న్యూస్ ఆదివారం రోజున వచ్చింది. అంతేకాదు, స్నోప్స్ ఆర్టికల్ ప్రకారం, ‘CNN’ న్యూస్ ఛానల్ లో బగ్దాదీ మరణ వార్త గురించి బ్రేకింగ్ న్యూస్ చెప్పింది యాంకర్ జేక్ టాప్పర్ మరియు అప్పుడు టీవీ లో వచ్చిన బ్రేకింగ్ న్యూస్: ‘President Trump Announces ISIS Leader Al-Baghdadi Is Dead.’
‘CNN Breaking News’ ట్విట్టర్ హ్యాండిల్ లో మరియు ఈ సంఘటన గురించి ‘CNN’ లైవ్ అప్డేట్స్ ఇచ్చిన పేజీలో కూడా పోస్ట్ లో చెప్పినట్టుగా బగ్దాదీని ‘CNN’ పిలిచినట్టు ఎక్కడా కూడా లేదు.
President Trump confirms the death of ISIS leader Abu Bakr al-Baghdadi after a US raid in Syria. Follow live updates: https://t.co/lHyITEZ1mg pic.twitter.com/sa2XZx5HL8
చివరగా, ఐసిస్ లీడర్ అబూ బకర్ అల్ బగ్దాదీ ని ‘నిరాయుధుడైన ముగ్గురు పిల్లల తండ్రి’ గా ‘CNN’ న్యూస్ ఛానల్ అభివర్ణించలేదు. అది ఒక ఎడిటెడ్ ఫోటో.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 30, 2019


text:
‘CNN’ సంస్థ తాలిబాన్లను పొగుడుతూ రిపోర్ట్ చేసినట్టుగా షేర్ చేస్తున్నది వ్యంగ్యంగా రాసిన ఆర్టికల్ - FACTLY
Sai Krishna Muthyanolla
August 16, 2021
‘CNN’ అంతర్జాతీయ వార్తా సంస్థ, తాలిబన్లు మాస్కులు ధరించి భాద్యతాయుతంగా యుద్ధం చేస్తున్నారని ‘పొగుడుతూ ఆర్టికల్ పబ్లిష్ చేసిందంటూ సోషల్ మీడియాలో ఒక ఫోటో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ‘CNN’ వార్త సంస్థ, తాలిబన్లు మాస్కులు ధరించి బాధ్యతయుతంగా యుద్ధం చేస్తున్నారని పొగుడుతూ ఆర్టికల్ పబ్లిష్ చేసింది.
ఫాక్ట్ (నిజం): ఈ పోస్టులో షేర్ చేసిన ఆర్టికల్‌ని ‘The Babylon Bee’ అనే సటైరికల్  వెబ్సైటు పబ్లిష్ చేసింది. తాలిబన్లను పొగుడుతూ ‘CNN’ న్యూస్ సంస్థ ఇటీవల ఎటువంటి ఆర్టికల్‌ని పబ్లిష్ చేయలేదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఆర్టికల్‌కి సంబంధించిన వివరాల కోసం గుగూల్‌లో వెతికితే, ఈ ఆర్టికల్‌ని 14 ఆగష్టు 2021 నాడు ‘The Babylon Bee’ అనే వెబ్సైటు పబ్లిష్ చేసినట్టు తెలిసింది. ‘The Babylon Bee’ అనేది అమెరికా దేశానికి చెందిన ఒక సటైరికల్ వెబ్సైటు అని తెలిసింది. వ్యంగ్యంగా రాసిన కల్పిత కథనాలని ప్రచురిస్తామని ఈ వెబ్సైటు వివరణలో స్పష్టంగా తెలిపారు. ‘The Babylon Bee’ సటైరికల్ వెబ్సైటు ఈ ఆర్టికల్‌ని షేర్ చేస్తూ 15 ఆగష్టు 2021 ట్వీట్ కూడా పెట్టింది.
పోస్టులో క్లెయిమ్ చేస్తున్నట్టుగా ‘CNN’ న్యూస్ సంస్థ తాలిబన్లను పొగుడుతూ ఇటీవల ఆర్టికల్స్ ఏమైన పబ్లిష్ చేసిందా అని వెతకగా, అటువంటి ఆర్టికల్స్ ఏవి ‘CNN’ న్యూస్ సంస్థ తమ వెబ్సైటులో పబ్లిష్ చేయలేదని తెలిసింది. ఆఫ్ఘానిస్తాన్ దేశంలో ప్రస్తుతం నెలకొన్న సంక్షోబాన్ని రిపోర్ట్ చేస్తూ ‘CNN’ న్యూస్ సంస్థ పబ్లిష్ చేసిన అర్టికల్స్‌ని ఇక్కడ, ఇక్కడ చూడవచ్చు.
అమెరికా అధ్యక్షుడు జో బైడెన్, ఆఫ్ఘానిస్తాన్ దేశం నుండి తమ సైనిక బలగాల ఉపసంహరణకు 11 సెప్టెంబర్ 2021 చివరి తేది అని ప్రకటించిన వెంటనే, తాలిబాన్ ఉగ్రవాదులు ఆఫ్ఘానిస్తాన్ దేశంలో మళ్ళీ రక్తపాతం సృష్టిస్తూ పలు ప్రాంతాలని ఆక్రమించడం మొదలుపెట్టారు. 15 ఆగష్టు 2021 నాడు తాలిబాన్ మూకలు ఆఫ్ఘాన్ రాజధాని కాబుల్ నగరాన్ని ఆక్రమించి, అధ్యక్ష భవనాన్ని ఆధీనంలోకి తీసుకున్నారు. అధ్యక్షుడు అష్రాఫ్ ఘని ఆఫ్ఘాన్ దేశం విడిచి వెళ్ళిపోవడంతో, ఆఫ్ఘానిస్తాన్ ప్రభుత్వంతో తాము చేస్తున్న యుద్ధం ముగిసినట్టు తాలిబన్లు అధికారికంగా ప్రకటించారు.
చివరగా, ‘CNN’ సంస్థ తాలిబాన్లను పొగుడుతూ న్యూస్ రిపోర్ట్ చేసినట్టుగా షేర్ చేస్తున్నది వ్యంగ్యంగా రాసిన ఆర్టికల్, నిజమైనది కాదు.


text:
1950లో జరిగిన కొరియన్ యుద్దంలో మరణించిన చైనా సైనికుల శవపేటికల ఫోటోలని గల్వాన్ ఘర్షణలవి అంటూ షేర్ చేస్తున్నారు - FACTLY
Sai Krishna Muthyanolla
June 26, 2020
గల్వాన్ వ్యాలిలో జరిగిన ఘర్షణలో ఒక్కో భారత సైనికుడు 30 మంది చైనా సైనికులను హతమార్చారు, అంటూ కొన్ని ఫోటోలు షేర్ చేస్తూ పెట్టిన  పోస్ట్  సోషల్ మీడియాలో వైరల్ అవుతోంది. మరణించిన సైనికుల శవపేటికలను చైనా సైనికులు తీసుకువస్తున్న ఫోటోలు, భారత్ తో జరిగిన యుద్దంలో చైనా ఓడిపోయినట్టు రాసి వున్న ఆర్టికల్ ఫోటోలు, ఈ పోస్టులో షేర్ చేసారు. వీటిల్లో  ఎంతవరకు నిజముందో తెలుసుకుందాం.
భారత్ తో జరిగిన యుద్దంలో చనిపోయిన చైనా సైనికుల శవపేటికల ఫోటోలు.
ఫాక్ట్ (నిజం): ): శవపేటికలతో ఉన్న ఫోటోలు పాతవి. గల్వాన్ వ్యాలీలో జరిగిన ఘర్శణలకి సంభందించినవి కావు. 1950లో జరిగిన కొరియన్ యుద్దంలో మరణించిన ‘Chinese People’s Volunteer Army’ సైనికుల శవపేటికలు అవి. భారత్ తో యుద్దంలో చైనా ఓడిందంటు షేర్ చేస్తున్న ఆర్టికల్ కూడా ఫోటోషాప్ చేయబడింది. కావున పోస్ట్ లో చెప్పింది తప్పు.
ఫోటో 1:
పోస్టులో షేర్ చేసిన ఈ ఫోటోను రివర్స్ ఇమేజ్ సెర్చ్ చెయగా, ‘The State Council of the People’s Republic of China’ రిలీజ్  చేసిన ఒక ఆర్టికల్ లో ఈ ఫోటో దొరికింది. 1950లో జరిగిన కొరియన్ యుద్దంలో మరణించిన ‘Chinese People’s Volunteer Army’ సైనికుల శవపేటికలు అవి, అని తెలిసింది. 2016లో ఈ శవపేటికలని Republic of Korea (ROK) చైనా కు అప్పగించగా, వాటి ఖననం చేసే ముందు చేసిన కార్యక్రమంలో తీసిన ఫోటో ఇది.
ఫోటోలు 2 మరియు 3:
పోస్టులో షేర్ చేసిన ఈ ఫోటోలని రివర్స్ ఇమేజ్ సెర్చ్ చేసి వెతకగా, ‘Xinhua News Agency’ అనే చైనీస్ న్యూస్ పోర్టల్ పబ్లిష్ చేసిన ఆర్టికల్ లో ఈ ఫోటోలు దొరికాయి. ఆర్టికల్ లోని ఈ ఫోటోలు మనం ఇక్కడ మరియు ఇక్కడ చూడవచ్చు. ఈ ఫోటోలు కూడా మొదటి ఫోటోలో చెప్పినట్టు కొరియన్ యుద్దంలో చనిపోయిన చైనా సైనికుల శవపేటికలకు సంభందినవే కాని, 2019 లో జరిగిన కార్యక్రమానికి సంభందించినవి.
ఫోటో-4:
పోస్టులో షేర్ చేసిన ఈ ఆర్టికల్ ని రివర్స్ ఇమేజ్ సెర్చ్ చేయగా, ‘China Military Online’ అనే చైనీస్ మిలిటరీ వెబ్సైటులో ఈ ఆర్టికల్ దొరికింది. అయితే ఈ ఆర్టికల్ లో ఉన్న కొంత బాగాన్ని ఎడిట్ చేసి భారత్ తో యుద్దంలో చైనా ఓడిపోయింది అంటూ షేర్ చేస్తున్నారు. అలాగే ఈ ట్వీట్ పోస్ట్ చేసిన ట్విట్టర్ అకౌంట్ కోసం సెర్చ్ చేయగా, ఆ అకౌంట్ వివరణలో ఇది ఒక పేరడీ అకౌంట్ అని రాసినట్టు మనం ఇక్కడ గమనించవచ్చు.
చివరగా, 1950లో జరిగిన కొరియన్ యుద్దంలో మరణించిన చైనా సైనికుల శవపేటికల ఫోటోలని, గల్వాన్ ఘర్షణలలో చనిపోయిన చైనా సైనికులవంటూ తప్పుగా షేర్ చేస్తున్నారు.
‘మీకు తెలుసా’ సిరీస్ లో మా వీడియోస్ మీరు చూసారా?


text:
కాలేజీ ఎన్నికల గెలుపు ర్యాలీని లవ్ జిహాద్‌కు వ్యతిరేకంగా కేరళలో మహిళలు నిరసన తెలుపుతున్నట్టు షేర్ చేస్తున్నారు - FACTLY
Sai Krishna Muthyanolla
December 20, 2022
లవ్ జిహాద్‌కు వ్యతిరేకంగా కేరళలో వేలాది మంది మహిళలు వీధుల్లోకి వచ్చారని చెప్తూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: లవ్ జిహాద్‌కు వ్యతిరేకంగా కేరళలో వేలాది మంది మహిళలు వీధుల్లోకి వచ్చి నిరసన తెలుపుతున్న వీడియో.
ఫాక్ట్: వీడియోలో కనిపిస్తున్నది లవ్ జిహాద్‌కు సంబంధించిన ర్యాలీ కాదు. కేరళలోని VTM NSS కాలేజీ విద్యార్ధి సంఘం ఎన్నికలలో ABVP అభ్యర్ధులు గెలిచినందున, 08 డిసెంబర్ 2022న వారి ప్రమాణ స్వీకారం అయ్యాక విద్యార్ధులు విజయోత్సవ ర్యాలీలో పాల్గొన్నారు. ఈ వీడియోలో ఎక్కడా కూడా లవ్ జిహాద్‌కు సంబంధించిన నినాదాలు చేయలేదు. కావున పోస్టులో చేసిన క్లెయిమ్ తప్పు.
ముందుగా కేరళలో ఇటీవల లవ్ జిహాద్ వ్యతిరేఖ ర్యాలీలు ఏమైనా జరిగాయా అని ఇంటర్నెట్లో వెతకగా ఎలాంటి వార్తా కథనాలు లభించలేదు. ఇక వైరల్ వీడియోలోని దృశ్యాలను రివర్స్ ఇమేజ్ సెర్చ్ చేయగా ఇదే వీడియోని 10 డిసెంబర్ 2022న యూట్యూబ్‌లో అప్లోడ్ చేసినట్లు గుర్తించాము. అయితే ఈ వీడియో టైటిల్ మాత్రం, “Dhanuvachapuram VTM NSS college ABVP election victory” అని ఉంది.
ఈ కాలేజీకు సంబంధించిన ఫేస్‌బుక్ పేజీను పరిశీలించాము. దాంట్లో ఉన్న సమాచారం ప్రకారం, 05 డిసెంబర్ 2022న జరిగిన స్టూడెంట్ యూనియన్ ఎన్నికలలో ABVPకి చెందిన అభ్యర్ధులు గెలిచారు. 08వ తేదీన ప్రమాణ స్వీకారం అయ్యాక విద్యార్ధులు అందరూ విజయోత్సవ ర్యాలీ చేశారు. ఆ వీడియోనే ఇప్పుడు వైరల్ అవుతోంది. వైరల్ వీడియోలో ఉన్న దృశ్యాలను కాలేజీ ఫేస్‌బుక్ పేజీలో ఉన్న దృశ్యాలకు పోల్చి చూస్తే రెండూ ఒకటే అని స్పష్టం అవుతుంది.
ఇక ఈ ర్యాలీ వీడియోలో వాళ్ళు చేసిన నినాదాలలో ఎక్కడా కూడా లవ్ జిహాద్ గురించి లేదు. “SFI డౌన్ డౌన్” , “సావర్కర్, రాజ్ గురు, సుఖదేవ్ వర్ధిల్లాలి”, “ కాషాయ జెండా వర్ధిల్లాలి” మొదలగు నినాదాలు చేశారు. ర్యాలీలో కనిపించిన ఈ బ్యానర్ పైన కూడా లవ్ జిహాద్ పదాలు లేవు. ఈ ఎన్నికల గెలుపు సందర్భంగా ABVP అధికారిక ట్విటర్ ఖాతా ద్వారా చేసిన ట్వీట్ ను ఇక్కడ చూడవచ్చు.
చివరిగా, కేరళలో కాలేజీ ఎన్నికల గెలుపు సందర్భంగా జరిగిన ర్యాలీని లవ్ జిహాద్‌కు వ్యతిరేకంగా కేరళలో మహిళలు నిరసన తెలుపుతున్నట్టు షేర్ చేస్తున్నారు.

created: December 20, 2022


text:
కామెడీ స్కిట్ వీడియోని పెళ్లిలో గుట్కా నములుతున్న వరుడిని పెళ్ళికూతురు చితకబాదుతున్న దృశ్యాలంటూ షేర్ చేస్తున్నారు - FACTLY
Sai Krishna Muthyanolla
September 1, 2021
తాళి కట్టే సమయంలో పెళ్ళికూతురు వరుడిని చితకబాదుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. వరుడు పెళ్లిలో గుట్కా నములుతున్నాడనే కారణంతో పెళ్లి కూతురు అతన్ని ఇలా కొట్టినట్టు ఈ పోస్టులో క్లెయిమ్ చేస్తున్నారు. ‘HMTV’ న్యూస్ ఛానల్ వారు ఈ వీడియోని ఇదే క్లెయింతో తమ సోషల్ మీడియా హండిల్స్‌లో షేర్ చేసారు. ఆ పోస్టులని ఇక్కడ, ఇక్కడ చూడవచ్చు. ఆ పోస్టులో ఎంతవరకు నిజముందో చూద్దాం.
క్లెయిమ్: పెళ్లిలో గుట్కా నములుతున్న వరుడిని పెళ్లి కూతురు కొడుతున్న దృశ్యాలు.
ఫాక్ట్ (నిజం): పోస్టులో షేర్ చేసిన వీడియో, ఒక పాత కామెడీ స్కిట్‌కు సంబంధించిన దృశ్యాలని చూపిస్తుంది. ఈ వీడియోలో వరుడిగా కనిపిస్తున్నది రాంలాల్ అనే హాస్య కళాకారుడు. ఈ వీడియోలో కనిపిస్తున్నది నిజమైన పెళ్లి కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని చందన్ మిశ్రా పేరుతో ఉన్న ఒక యూట్యూబ్ ఛానల్ 04 ఏప్రిల్ 2020 నాడు షేర్ చేసినట్టు తెలిసింది. ఈ వీడియోలో కనిపిస్తున్నవి ఒక కామెడీ స్కిట్ దృశ్యాలని వివరణలో స్పష్టంగా తెలిపారు. రాంలాల్ మైథిలి కామెడీ క్లబ్ వారు ఈ స్కిట్‌ను రూపొందించినట్టు ఈ వీడియోలో తెలిపారు. పోస్టులో షేర్ చేసిన వీడియోలోని అవే దృశ్యాలు ఈ వీడియోలోని 7:16 నిమిషాల నుండి చూడవచ్చు.
ఈ వీడియోలో వరుడిగా కూర్చున్న వ్యక్తి రాంలాల్ అనే హాస్య కళాకారుడు అని తెలిసింది. రాంలాల్ చేసిన మరికొన్ని కామెడీ స్కిట్లని రాంలాల్ మైథిలి కామెడీ క్లబ్ ఫేస్బుక్ పేజిలో చూడవచ్చు. ఈ కామెడీ స్కిట్లు బీహార్ రాష్ట్రంలో వాడుకలో ఉండే మైథిలి భాషలో రూపొందించినట్టు తెలిసింది. ఈ వివరాల ఆధారంగా పోస్టులో షేర్ చేసిన వీడియో ఒక కామెడీ స్కిట్‌కు సంబంధించిన దృశ్యాలని ఖచ్చితంగా చెప్పవచ్చు.
ఈ వీడియోని పోస్టులో చేస్తున్న అదే క్లెయింతో కొన్ని జాతీయ న్యూస్ సంస్థలు కూడా ఆర్టికల్స్ పబ్లిష్ చేసాయి. ఆ అర్టికల్స్‌ని ఇక్కడ, ఇక్కడ చూడవచ్చు.
చివరగా, పెళ్లికూతురు వరుడిని కొడుతున్నట్టుగా షేర్ చేస్తున్న ఈ వీడియో ఒక కామెడీ స్కిట్‌కు సంబంధించింది.

created: September 1, 2021


text:
కేవలం ‘ప్రధానమంత్రి స్వనిధి యోజన’ పథకానికి సంబంధించి ఒక మహిళ చేసిన వ్యాఖ్యలని ఎడిట్ చేసి తప్పుదోవ పట్టిస్తున్నారు - FACTLY
Sai Krishna Muthyanolla
October 6, 2021
ప్రధాని నరేంద్ర మోదీ ఇటీవల ప్రభుత్వ పథకాల లబ్దిదారులతో నిర్వహించిన టెలి కాన్ఫరెన్సులో ఒక మహిళ  తనకు ప్రధానమంత్రి పథకాలేవి అందడం లేదని నరేంద్ర మోదీకి తెలిపినట్టు సోషల్ మీడియాలో ఒక వీడియో షేర్ అవుతుంది. ఈ వీడియోని ఇదే క్లెయింతో ఆమ్ ఆద్మీ మరియు కాంగ్రెస్ పార్టీ నాయకులు తమ ట్విట్టర్ అకౌంట్లలో షేర్ చేసారు. ఆ వీడియోలని ఇక్కడ, ఇక్కడ చూడవచ్చు. ఆ వీడియోలో ఎంతవరకు నిజముందో చూద్దాం.
క్లెయిమ్: ప్రధాని నరేంద్ర మోదీ ఇటీవల నిర్వహించిన టెలి కాన్ఫరెన్సులో ఒక మహిళ తనకు ప్రధానమంత్రి పథకాలేవి అందడం లేదని సమాధానమిచ్చిన దృశ్యాలు.
ఫాక్ట్ (నిజం): ‘Aazadi@75’ కార్యక్రమంలో నరేంద్ర మోదీ ‘ప్రధానమంత్రి ఆవాస్ యోజన’ పథకం లబ్దిదారులతో  సంభాషిస్తున్న దృశ్యాలని ఈ వీడియో చూపిస్తుంది. ఉత్తరప్రదేశ్ లలిత్‌పుర్ నగరానికి చెందిన బబితా, ‘ప్రధానమంత్రి ఆవాస్ యోజన’ పథకం ద్వారా  నేరుగా తమ ఖాతాలో రెండున్నర లక్షల (2.5 lakhs) రూపాయలు జమ అయినట్టు ఈ టెలి కాన్ఫరెన్స్ లో ప్రధానికి తెలిపారు. కేవలం, ‘ప్రధానమంత్రి స్వనిధి యోజన’ పథకం లాభాలు మాత్రమే తాను పొందలేదని బబితా ఈ టెలి కాన్ఫరెన్సులో ప్రధానికి తెలిపారు. ‘ప్రధానమంత్రి స్వనిధి యోజన’ పథకానికి సంబంధించి బబితా చేసిన వ్యాఖ్యలని మాత్రమే ఎడిట్ చేస్తూ పోస్టులోని వీడియోని రూపొందించారు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన వీడియో కోసం కీ పదాలు ఉపయోగించి గుగూల్‌లో వెతికితే, ఇవే దృశ్యాలు కలిగిన వీడియోని ‘India Today’ న్యూస్ సంస్థ 05 అక్టోబర్ 2021 నాడు తమ ఫేస్‌బుక్  పేజీలో షేర్ చేసినట్టు తెలిసింది. ఉత్తరప్రదేశ్ లక్నో నగరంలో నిర్వహించిన ‘Aazadi@75’ కార్యక్రమంలోని దృశ్యాలని ఈ వీడియో వివరణలో తెలిపారు. ‘Aazadi@75’ కార్యక్రమంలో ప్రధాని నరేంద్ర మోదీ ప్రభుత్వ పథకాల లబ్దిదారులతో టెలి కాన్ఫరెన్స్ ద్వారా సంభాషించినట్టు తెలిసింది. ఈ క్రమంలోనే ‘ప్రధానమంత్రి ఆవాస్ యోజన’ పథకం లబ్దిదారురాలైన బబితాతో ప్రధాని ముచ్చటించారు. ఉత్తరప్రదేశ్ లలిత్‌పుర్ నగరానికి చెందిన బబితా, ‘ప్రధానమంత్రి ఆవాస్ యోజన’ పథకం ద్వారా తమ ఖాతాలో నేరుగా రెండున్నర లక్షల రూపాయలు (2.5 lakhs) జమ అయినట్టు ఈ టెలి కాన్ఫరెన్స్ ద్వారా ప్రధానికి తెలిపారు. ఆ డబ్బుతో తాము పక్కా ఇల్లు నిర్మించుకున్నట్టు బబితా మోదీకి తెలిపారు. ఈ కార్యక్రమానికి సంబంధించిన పూర్తి వీడియోని ‘India Today’ న్యూస్ సంస్థ తమ యూట్యూబ్ ఛానెల్లో షేర్ చేసింది.
అయితే, నరేంద్ర మోదీ, “ప్రధానమంత్రి స్వనిధి యోజన’ పథకం ద్వారా డబ్బులు అందుతున్నాయా?”, అని బబితాను ప్రశ్నించినప్పుడు, ఆమె అందడం లేదని చెప్పింది. దీనితో, నరేంద్ర మోదీ ఆమెకు ‘ప్రధానమంత్రి స్వనిధి యోజన’ పథకం జాబితాలో చేరే విధానం, ఆ పథకం ద్వారా పొందే లాభాలను వివరించారు. బబితాతో సంభాషించిన వీడియోని నరేంద్ర మోదీ తన అధికారిక యూట్యూబ్ ఛానెల్లో షేర్ చేసారు.
అంతేకాదు, ‘ప్రధానమంత్రి ఉజ్వల యోజన’ పథకం ద్వారా కూడా తమ కుటుంబానికి లబ్ది చేకురినట్టు బబితా ఈ  టెలి కాన్ఫరెన్సులో స్పష్టం చేసింది.  కేవలం, ‘ప్రధానమంత్రి స్వనిధి యోజన’ పథకానికి సంబంధించి బబితా చేసిన వ్యాఖ్యలని ఎడిట్ చేస్తూ పోస్టులోని వీడియోని రూపొందించారని ఈ వివరాల ఆధారంగా ఖచ్చితంగా చెప్పవచ్చు.
చివరగా, ఎడిట్ చేసిన వీడియోని లైవ్ టెలి కాన్ఫరెన్సులో ఒక మహిళ తనకు ప్రభుత్వ పథకాలేవి అందడం లేదని నరేంద్ర మోదీకి తెలుపుతున్న దృశ్యాలంటూ షేర్ చేస్తున్నారు.

created: October 6, 2021


text:
పూరి జగన్నాథ్‌ను ఉద్దేశిస్తూ వి.వి.వినాయక్ చేసిన వ్యాఖ్యలను సీఎం జగన్‌కు ఆపాదిస్తూ తప్పుగా షేర్ చేస్తున్నారు - FACTLY
Sai Krishna Muthyanolla
January 11, 2024
ప్రముఖ సినిమా దర్శకుడు వి.వి.వినాయక్ ఏపీ రాజకీయాల్లోకి ఎంట్రీ ఇవ్వబోతున్నారని, వైసీపీ తరుపున ఎంపీగా పోటీ చేసే అవకాశం ఉందంటూ పలు వార్తసంస్థలు రిపోర్ట్ చేశాయి (ఇక్కడ, ఇక్కడ, ఇక్కడ & ఇక్కడ). ఈ నేపథ్యంలో వి.వి.వినాయక్ తనకు మరో జన్మంటూ వుంటే ఏపీ సీఎం వైఎస్ జగన్ లాగా పుట్టాలని ఉంది అని ఒక ఇంటర్వ్యూలో అన్నట్టు సోషల్ మీడియాలో ఒక వీడియోని షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మరో జన్మంటూ వుంటే ఏపీ సీఎం వైఎస్ జగన్ లాగా పుట్టాలని ఉంది – దర్శకుడు వి.వి.వినాయక్.
ఫాక్ట్ (నిజం): ఒక ఇంటర్వ్యూలో దర్శకుడు వి.వి.వినాయక్ పూరి జగన్నాథ్‌ను ఉద్దేశిస్తూ “మరో జన్మంటూ వుంటే జగన్ లాగా పుట్టాలని ఉంది” చేసిన వ్యాఖ్యలను ప్రస్తుత రాజకీయ పరిస్థితుల నేపథ్యంలో ఏపీ సీఎం వైఎస్ జగన్‌కు తప్పుగా ఆపాదిస్తూ షేర్ చేస్తున్నారు. కావున పోస్టు ద్వారా చెప్పేది తప్పు.
తగిన కీవర్డ్స్ ఉపయోగించి ఈ వైరల్ క్లెయిమ్ యొక్క నిజానిజాల్ని తెలుసుకోవటానికి ఇంటర్నెట్లో వెతకగా, ఇవే దృశ్యాలు కలిగిన 4 నిమిషాల నిడివిగల వీడియోని ‘iDream Media’ అనే యూట్యూబ్ మీడియా సంస్థ 12 జనవరి 2016న పబ్లిష్ చేసినట్టు తెలిసింది. పూర్తి ఇంటర్వ్యూ వీడియో చూడగా యాంకర్ వి.వి.వినాయక్ ను ఎస్ఎస్ రాజమౌళి, పూరి జగన్నాథ్‌లతో ఉన్న అనుబంధం గురించి ప్రశ్న అడగగా “మరో జన్మంటూ వుంటే జగన్ లాగా పుట్టాలని ఉంది” అని వ్యాఖ్యానించారు. ఈ వీడియోను గమనిస్తే వి.వి.వినాయక్  వైరల్ వీడియోలో ఉన్న అదే దుస్తులను ధరించారు. దీన్ని బట్టి వి.వి.వినాయక్, డైరెక్టర్ పూరి జగన్నాథ్‌ను గురించి చేసిన వ్యాఖ్యలను ప్రస్తుత పరిస్థితుల నేపథ్యంలో ఏపీ సీఎం వైఎస్ జగన్‌కు ఆపాదిస్తూ షేర్ చేస్తున్నారు అని అర్థం అవుతుంది.
చివరగా, ‘మరో జన్మంటూ వుంటే జగన్‌లా పుట్టాలని ఉంది’ అని వి.వి.వినాయక్ పూరి జగన్నాథ్‌ను ఉద్దేశిస్తూ అన్నారు, సీఎం జగన్‌కు ఉద్దేశిస్తూ కాదు.

created: January 11, 2024


text:
ఢిల్లీ ఎన్నికల్లో కమ్యూనిస్ట్ పార్టీలకి పోటీ చేసిన ‘ఆరు’ స్థానాల్లో కలిపి ‘3192’ ఓట్లు వచ్చాయి - FACTLY
Sai Krishna Muthyanolla
February 13, 2020
2020 ఢిల్లీ ఎన్నికల్లో కమ్యూనిస్ట్ పార్టీలు 60 సీట్లలో పోటీ చేస్తే, కేవలం 172 ఓట్లు మాత్రమే వచ్చాయని ఉన్న పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
2020 ఢిల్లీ ఎన్నికల్లో కమ్యూనిస్ట్ పార్టీలు 60 సీట్లలో పోటీ చేస్తే, కేవలం 172 ఓట్లు మాత్రమే వచ్చాయి.
ఫాక్ట్ (నిజం): ఢిల్లీ ఎన్నికల్లో కమ్యూనిస్ట్ పార్టీలు (సీపీఐ మరియు సీపిఐ (ఎం)) ‘ఆరు’ స్థానాల్లో మాత్రమే పోటీ చేసాయి. వారికి  మొత్తంగా ‘3192’ ఓట్లు వచ్చాయి. కావున, పోస్ట్ లో చెప్పింది తప్పు.
ఢిల్లీ అసెంబ్లీ లో మొత్తం ‘70’ సీట్లు ఉన్నాయి. ఏ పార్టీ ఎన్ని చోట్లలో పోటీ చేసింది మరియు ఎన్ని ఓట్లును పొందింది అనే సమాచారం భారత ఎన్నికల కమిషన్ వారి వెబ్ సైట్ లో దొరికుతుంది. ఆ వెబ్ సైట్ లోని వివరాలను చూడగా, కమ్యూనిస్ట్ పార్టీలైన సీపీఐ మరియు సీపిఐ (ఎం) రెండూ కలిపి ‘ఆరు’ నియోజకవర్గాల్లో పోటీ చేశాయని తెలిసింది. ‘సీపీఐ’ పోటీ చేసిన మూడు నియోజకవర్గాలలో  (భవానా, తిమార్పూర్, మరియు పాలం) కలిపి పోల్ అయిన ఓట్లు 1956 . సీపిఐ (ఎం) పోటీ చేసిన మూడు నియోజకవర్గాలలో (వజీర్పూర్, బాదార్పుర్, మరియు కరవాల్ నగర్) కలిపి పోల్ అయిన ఓట్లు 1236. కావున ఈ  ఆరు నియోజికవర్గాల్లో కమ్యూనిస్ట్ పార్టీలకు మొత్తం పోల్ అయిన మొత్తం ఓట్లు ‘3192’.
చివరగా, ఢిల్లీ ఎన్నికల్లో కమ్యూనిస్ట్ పార్టీలు ‘ఆరు’ స్థానాల్లో పోటీ చేసాయి. మొత్తంగా వాళ్లకు ‘3192’ ఓట్లు వచ్చాయి.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 13, 2020


text:
ఢిల్లీతో పోలిస్తే ఉత్తరప్రదేశ్ ప్రభుత్వానికే మద్యం అమ్మకాల ద్వారా ఎక్కువ ఆదాయం వస్తోంది - FACTLY
Sai Krishna Muthyanolla
March 9, 2023
ఉత్తరప్రదేశ్ ముఖ్యమంత్రి యోగి ఆదిత్యనాథ్ పనితీరును ఢిల్లీ ముఖ్యమంత్రి అరవింద్ కేజ్రివాల్ పనితీరుతో పోలుస్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఉత్తరప్రదేశ్ ముఖ్యమంత్రి జిల్లాకో మెడికల్ కాలేజీ నిర్మిస్తుంటే, ఢిల్లీ ముఖ్యమంత్రి మాత్రం వార్డుకు మూడు వైన్ షాప్స్ ఏర్పాటు చేస్తున్నాడంటూ ఈ పోస్టులో పోలుస్తున్నారు. ఐతే ఈ కథనం ద్వారా ఈ పోలికలో నిజమెంతుందో చూద్దాం.
క్లెయిమ్: ఉత్తరప్రదేశ్ ముఖ్యమంత్రి జిల్లాకో మెడికల్ కాలేజీ నిర్మిస్తుంటే, ఢిల్లీ ముఖ్యమంత్రి మాత్రం వార్డుకు మూడు వైన్ షాప్స్ ఏర్పాటు చేస్తున్నాడు.
ఫాక్ట్(నిజం):  ఉత్తరప్రదేశ్ ప్రభుత్వం తమ సొంత ఆదాయ వనరులలో 22.6% ఎక్సైజ్ టాక్స్ నుండే ఆర్జిస్తుండగా, ఢిల్లీకి సంబంధించి ఈ వాటా కేవలం 13% గానే ఉంది. దీన్నిబట్టి, ఢిల్లీ ప్రభుత్వంతో పోలిస్తే ఉత్తరప్రదేశ్ ప్రభుత్వమే ఎక్కువగా మద్యం విక్రయాలపై ఆధార పడుతుందని అర్ధమవుతుంది. ఇటీవల ఉత్తరప్రదేశ్ ప్రభుత్వం మెడికల్ కాలేజీలు  నిర్మిస్తున్న మాట నిజమైనప్పటికీ, వైద్య మౌలిక సదుపాయాల విషయంలో ఢిల్లీ ఉత్తరప్రదేశ్ కన్నా మెరుగైన స్థితిలోనే ఉంది. 2019 నాటికి ఉత్తరప్రదేశ్ రాష్ట్రంలో 10,000 జనాభాకు 8 మంది వైద్యులు అందుబాటులో ఉండగా, ఢిల్లీలో ప్రతీ 10,000 జనాభాకు 10 మంది వైద్యులు అందుబాటులో ఉన్నారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
వైరల్ అవుతున్న పోస్టులో ఉత్తరప్రదేశ్ ప్రభుత్వం, ఢిల్లీ ప్రభుత్వానికన్నా బాగా పనిచేస్తుందని చెప్పే ప్రయత్నం చేసారు. ఐతే రెండు ప్రభుత్వాల పనితీరు పోల్చే క్రమంలో ఉత్తరప్రదేశ్ ప్రభుత్వం వైద్య రంగంలో చేస్తున్న పనికి, ఢిల్లీ ప్రభుత్వం మద్యం విక్రయంతో పోలుస్తూ చేసిన పోలికే అసంబద్దంగా ఉంది.  ఉత్తరప్రదేశ్ కన్నా ఢిల్లీ ప్రభుత్వం మద్యానికి ఎక్కువ ప్రాముఖ్యత ఇస్తుందని ఈ పోస్టులో చెప్పే ప్రయత్నం చేసారు.
కాని RBIలో అందుబాటులో ఉన్న డేటాను పరిశీలించి చుస్తే ఢిల్లీ ప్రభుత్వం కన్నా ఉత్తరప్రదేశ్ ప్రభుత్వమే ఎక్కువగా ఎక్సైజ్ రెవిన్యూపై (మద్యం అమ్మకాలపై విధించే పన్ను) ఆధార పడుతోంది. రాష్ట్రాలు పన్నుల ద్వారా సొంతంగా సమకూర్చుకునే  ఆదాయంలో మద్యం అమ్మకాల ద్వారా వచ్చే ఎక్సైజ్ రెవిన్యూ వాటా ఎక్కువగా ఉన్న రాష్టాలలో ఉత్తరప్రదేశ్ ఒకటి. ఉత్తరప్రదేశ్‌తో పోలుస్తే ఢిల్లీ ఎక్సైజ్ రెవిన్యూ వాటా చాలా తక్కువ.
2021-22 సంవత్సరానికి గాను ఉత్తరప్రదేశ్ సొంతంగా పన్నుల ద్వారా ఆర్జించిన ఆదాయంలో 22.6% ఎక్సైజ్ టాక్స్ నుండే వస్తుంది. ఈ విషయంలో ఉత్తరప్రదేశ్ దేశంలోనే నాలుగో స్థానంలో ఉంది.
ఇదిలా ఉండగా, ఇదే సంవత్సరానికి గాను ఢిల్లీ ప్రభుత్వం సొంత ఆదాయ వనరులలో ఎక్సైజ్ రెవిన్యూ వాటా కేవలం 13% మాత్రమే. దీన్నిబట్టి, ఢిల్లీ ప్రభుత్వం కన్నా ఎక్కువ ఉత్తరప్రదేశ్ ప్రభుత్వమే ఎక్సైజ్ ఆదాయంపై ఆధార పడుతోందని అర్ధం చేసుకోవచ్చు.
వైద్య రంగంలోను ఢిల్లీ మెరుగైన స్థితిలోనే ఉంది:
పోస్టులో చెప్తున్నట్టు ఇటీవల ఉత్తరప్రదేశ్ ప్రభుత్వం మెడికల్ కాలేజీలు నిర్మిస్తున్న మాట నిజమైనప్పటికీ, వైద్య మౌలిక సదుపాయాల విషయంలో ఢిల్లీ ఉత్తరప్రదేశ్ కన్నా మెరుగైన స్థితిలోనే ఉంది.
2020-21 ఎకనామిక్ సర్వే ప్రకారం 2019 నాటికి ఉత్తరప్రదేశ్ రాష్ట్రంలో 10,000 జనాభాకు 8 మంది వైద్యులు (అల్లోపతిక్ + ఆయుష్) అందుబాటులో ఉండగా, ఢిల్లీలో ప్రతీ 10,000 జనాభాకు 10 మంది వైద్యులు (అల్లోపతిక్ + ఆయుష్) అందుబాటులో ఉన్నారు. ఈ సమాచారం ప్రకారం ఒక్క కేరళ మినహాయిస్తే మిగతా అన్ని రాష్ట్రాలో వైద్యుల కొరత ఉంది.
ఇకపోతే ఢిల్లీ ప్రభుత్వం రాష్ట్రంలో ప్రజలకు వైద్య సేవలు అందించే క్రమంలో మొహల్లా క్లినిక్ పేరుతో ఉచిత  వైద్య సేవలను అందించడం ప్రారంభించింది. 2022 నాటికీ ఢిల్లీలో మొత్తంగా 519 మొహల్లా క్లినిక్‌లను అందుబాటులోకి తెచ్చింది. ప్రభుత్వం చెప్తున్నదాని ప్రకారం, ఈ క్లినిక్‌ల ద్వారా రోజు 60,000 మంది ఉచిత వైద్య సేవలు పొందుతున్నారు.
చివరగా, ఢిల్లీతో పోలిస్తే ఉత్తరప్రదేశ్ ప్రభుత్వమే మద్యం అమ్మకాల ద్వారా ఎక్కువ ఆదాయం పొందుతోంది.


text:
తెలంగాణతో పోలిస్తే ఉత్తరప్రదేశ్ రాష్ట్రమే మద్యం అమ్మకాల ద్వారా తమ సొంత టాక్స్ ఆదాయంలో ఎక్కువ శాతం ఆర్జిస్తోంది - FACTLY
Sai Krishna Muthyanolla
April 26, 2023
Update (26 April 2023):
తెలంగాణ ఎక్సైజ్ రెవెన్యూకు సంబంధించి మరొక వార్త కూడా సోషల్ మీడియాలో విస్తృతంగా షేర్ అవుతోంది. మహారాష్ట్ర & గుజరాత్ వంటి బీజేపీ పాలిత రాష్ట్రాలతో పోలిస్తే తెలంగాణలో మద్యం అమ్మకాలపై వచ్చే ఆదాయం ఎక్కువని, తెలంగాణ రాష్ట్రంలో ఎక్సైజ్ రెవెన్యూ 43.4% అని ఈ పోస్టులో క్లెయిమ్ చేస్తున్నారు.
ఐతే పోస్టులో చెప్తున్నట్టు మహారాష్ట్ర & గుజరాత్ రాష్ట్రాలతో పోలిస్తే తెలంగాణ రాష్ట్రంలో ఎక్సైజ్ రెవెన్యూ ఎక్కువే, కాని తెలంగాణ రాష్ట్రంలో ఎక్సైజ్ రెవెన్యూ పోస్టులో చెప్పినంత ఎక్కువ లేదు.
2021-22 ఆర్ధిక సంవత్సరానికి చూస్తే తెలంగాణ రాష్ట్ర సొంత ఆదాయ వనరులలో ఎక్సైజ్ టాక్స్ వాటా 18.3% మాత్రమే. ఇదే సంవత్సరానికి మహారాష్ట్రలో ఎక్సైజ్ టాక్స్ వాటా సుమారు 8% కాగా, గుజరాత్ రాష్ట్రానికి సంబంధించి ఇది నామమాత్రంగానే ఉంది. గుజరాత్‌లో మద్యపాన నిషేధం అమలులో ఉండడం వల్ల ఆ రాష్ట్రంలో ఎక్సైజ్ రెవెన్యూ తక్కువగా ఉంది.
ఐతే పోస్టులో క్లెయిమ్ చేస్తున్నట్టు బీజేపీ పాలిత రాష్ట్రాల కన్నా తెలంగాణ రాష్ట్రంలోనే ఎక్సైజ్ రెవెన్యూ ఎక్కువన్న వాదన కూడా కరెక్ట్ కాదు. కింద ఇచ్చిన గ్రాఫ్ బట్టి చూస్తే ఉత్తరప్రదేశ్, కర్నాటక మరియు ఉత్తరఖండ్ వంటి బీజేపీ పాలిత రాష్ట్రాలలో  ఎక్సైజ్ రెవెన్యూ తెలంగాణ కన్నా ఎక్కువగా ఉంది.
Published (30 March 2023):
తెలంగాణ మరియు ఉత్తరప్రదేశ్ రాష్ట్రాల మద్యం ఆదాయాన్ని పోలుస్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ‘25 కోట్ల జనాభా కలిగిన ఉత్తరప్రదేశ్‌లో మద్యం ద్వారా వచ్చే ఆదాయం 40 వేల కోట్లు కాగా, 3.5 కోట్ల జనభా కలిగిన తెలంగాణ రాష్ట్రంలో మద్యం నుండి వచ్చే ఆదాయం 45 వేల కోట్లు’ అంటూ ఈ పోస్టులో క్లెయిమ్ చేస్తున్నారు. ఈ కథనం ద్వారా ఈ విషయానికి సంబంధించి నిజమేంటో చూద్దాం.
క్లెయిమ్: 25 కోట్ల జనాభా కలిగిన ఉత్తరప్రదేశ్‌లో మద్యం ద్వారా వచ్చే ఆదాయం 40 వేల కోట్లు కాగా, 3.5 కోట్ల జనభా కలిగిన తెలంగాణ రాష్ట్రంలో మద్యం నుండి వచ్చే ఆదాయం 45 వేల కోట్లు.
ఫాక్ట్(నిజం):  తెలంగాణా కన్నా ఉత్తరప్రదేశ్ రాష్ట్రమే మద్యం అమ్మకాలపై ఎక్కువగా ఆధార పడుతోంది. 2021-22 ఆర్ధిక సంవత్సరంలో ఉత్తరప్రదేశ్ రాష్ట్ర సొంత ఆదాయ వనరులలో ఎక్సైజ్ రెవెన్యూ వాటా 22.6% కాగా, తెలంగాణలో ఎక్సైజ్ రెవెన్యూ వాటా 18.3% మాత్రమే. రాష్ట్ర ప్రభుత్వాలు సొంతంగా సమకూర్చుకునే  ఆదాయంలో మద్యం అమ్మకాల ద్వారా వచ్చే ఎక్సైజ్ రెవిన్యూ వాటా ఎక్కువగా ఉన్న పెద్ద రాష్ట్రాలలో ఉత్తరప్రదేశ్ మొదటి స్థానంలో ఉంది. కావున పోస్టు ద్వారా చెప్పేది తప్పు.
ఈ సోషల్ మీడియా పోస్టులో తెలంగాణ మరియు ఉత్తరప్రదేశ్ రాష్ట్రాల మద్యం ఆదాయాన్ని పోల్చడం ద్వారా తెలంగాణ రాష్ట్రం ఎక్కువగా మద్యం నుండి వచ్చే ఆదాయంపై ఆధారపడుతుంది చెప్పే ప్రయత్నం చేసారు.
కాని అధికారిక డేటా ప్రకారం తెలంగాణ కన్నా ఉత్తరప్రదేశ్ రాష్ట్రామే ఎక్కువగా ఎక్సైజ్ రెవెన్యూపై (మద్యం అమ్మకాలపై విధించే పన్ను) ఆధార పడుతుంది. ఐతే తెలంగాణ/ఉత్తరప్రదేశ్ రాష్ట్రాల ఎక్సైజ్ రెవెన్యూకు సంబంధించి పోస్టులో షేర్ చేసిన గణాంకాలు మాత్రం పూర్తిగా తప్పు.
తెలంగాణ కన్నా ఉత్తరప్రదేశ్ ఎక్సైజ్ రెవెన్యూ ఎక్కువ:
RBIలో అందుబాటులో ఉన్న లేటెస్ట్ డేటా ప్రకారం, 2021-22 ఆర్ధిక సంవత్సరంలో ఉత్తరప్రదేశ్ రాష్ట్ర సొంత ఆదాయ వనరులలో 22.6% ఎక్సైజ్ టాక్స్ నుండే ఆర్జించింది.
ఈ సంవత్సరానికి గాను ఉత్తరప్రదేశ్ రాష్ట్ర సొంత ఆదాయ వనరుల విలువ 1.6లక్షల కోట్లుకు పైచిలుకు కాగా, ఇందులో 36వేల కోట్లుకు పైచిలుకు (22.6%) ఎక్సైజ్ నుండే  ఆర్జించింది.
ఐతే ఇదే ఆర్ధిక సంవత్సరానికి తెలంగాణ రాష్ట్ర సొంత ఆదాయ వనరులలో ఎక్సైజ్ టాక్స్ వాటా 18.3%గా ఉంది. ఈ సంవత్సరంలో తెలంగాణ రాష్ట్ర సొంత ఆదాయ వనరుల విలువ సుమారు 93 వేల కోట్లు కాగా, ఇందులో ఎక్సైజ్ రెవెన్యూ వాటా 17వేల కోట్లు (18.3%).
ఎక్సైజ్ రెవిన్యూ వాటా ఎక్కువగా ఉన్న రాష్టాలలో ఉత్తరప్రదేశ్‌ది మొదటి స్థానం:
RBI డేటా ప్రకారం రాష్ట్ర ప్రభుత్వాలు సొంతంగా సమకూర్చుకునే  ఆదాయంలో మద్యం అమ్మకాల ద్వారా వచ్చే ఎక్సైజ్ రెవిన్యూ వాటా ఎక్కువగా ఉన్న పెద్ద రాష్ట్రాలలో ఉత్తరప్రదేశ్ మొదటి స్థానంలో ఉంది.
ఉత్తరప్రదేశ్ పెద్ద రాష్ట్రం(ఎక్కువ జనాభా) కాబట్టి సహజంగానే దాని ఎక్సైజ్ రెవెన్యూ ఎక్కువ ఉంటుంది. కాని దాని సొంత ఆదాయ వనరులలో ఎక్సైజ్ రెవెన్యూ వాటా ఎక్కువ ఉండటాన్ని గమనిస్తే, తెలంగాణ కన్నా ఉత్తరప్రదేశ్ రాష్ట్రమే మద్యం అమ్మకాలపై ఎక్కువగా  ఆధార  పడుతుందన్న విషయం స్పష్టమవుతుంది.
చివరగా, తెలంగాణతో పోలిస్తే ఉత్తరప్రదేశ్ రాష్ట్రమే మద్యం అమ్మకాలపై ఎక్కువగా ఆధార పడుతోంది.


text:
ఒక రాష్ట్రం యొక్క రెవెన్యూ మిగులు/లోటును మరొక రాష్ట్రం యొక్క అప్పుతో పోల్చటం సరైన విధానం కాదు - FACTLY
Sai Krishna Muthyanolla
August 2, 2023
యోగి అదిత్యనాథ్ పాలనలో ఉత్తర ప్రదేశ్ మిగులు బడ్జెట్ రాష్ట్రంగా ఉండగా కె. చంద్రశేఖరరావు పాలనలో మాత్రం తెలంగాణ ₹5 లక్షల కోట్లు అప్పులు ఉన్న రాష్ట్రంగా మారిందని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: యోగి అదిత్యనాథ్ పాలనలో ఉత్తర ప్రదేశ్ మిగులు బడ్జెట్ రాష్ట్రంగా ఉండగా కె. చంద్రశేఖరరావు పాలనలో తెలంగాణ ₹5 లక్షల కోట్లు అప్పులు ఉన్న రాష్ట్రంగా మారింది.
ఫాక్ట్: ఉత్తర ప్రదేశ్ రెవెన్యూ మిగులు గణాంకాలను, తెలంగాణ రాష్ట్ర అప్పుల గణాంకాలతో పోల్చడం సరైన విధానం కాదు. అవి రెండూ వేరు వేరు ఆర్థిక కొలమానాలు. RBI గణాంకాల ప్రకారం ఉత్తర ప్రదేశ్ 2020-21 లో రెవెన్యూ లోటుని నమోదు చేయగా తెలంగాణ 2019-20, 2020-21 రెవెన్యూ లోటు రాష్ట్రంగా ఉంది. 2022-23 బడ్జెట్ అంచనా ప్రకారం(కార్పొరేషన్ల ద్వారా తీసుకున్న అప్పులు కాకుండా), ఉత్తరప్రదేశ్ అప్పు ₹7.1 లక్షల కోట్ల రూపాయలుగా ఉండగా, తెలంగాణ అప్పు ₹3.66 లక్షల కోట్లుగా ఉంది. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా, ఒక రాష్ట్రం యొక్క రెవెన్యూ మిగులుని (Revenue Surplus) మరొక రాష్ట్రం యొక్క అప్పుతో పోల్చి చూడటం సరైన విధానం కాదు, ఎందుకంటే రెండూ వేరు వేరు ఆర్థిక కొలమానాలు. ఈ కథనం ద్వారా యోగి అదిత్యనాథ్ & కేసీఆర్ పాలనలలో ఉత్తర ప్రదేశ్ & తెలంగాణలు ఎలాంటి వృద్ధిని నమోదు చేశాయో ఇప్పుడు చూద్దాం.
రెవెన్యూ మిగులు/లోటు:
ఒక  ఆర్థిక సంవత్సరంలో ప్రభుత్వానికి వచ్చే ఆదాయం ఖర్చు కంటే ఎక్కువ ఉంటే, ఆ మిగిలిన సొమ్ముని రెవెన్యూ మిగులు అంటారు. అలాగే, ఒకవేళ ఖర్చు ఆదాయం కంటే ఎక్కువ ఉంటే, ఆ వ్యత్యాసాన్ని రెవెన్యూ లోటుగా పరిగణిస్తారు. అయితే ఉత్తర ప్రదేశ్ రాష్ట్రం 2006-07 నుంచే, అనగా యోగి అదిత్యనాథ్ ముఖ్యమంత్రి అవ్వడానికి దాదాపు పదేళ్ల ముందు నుంచే రెవెన్యూ మిగులు రాష్ట్రంగా ఉంది. దీనికి సంబంధించిన పూర్తి కథనాన్ని ఇక్కడ చూడవచ్చు. ఇక RBI, CAG నివేదికల ప్రకారం యోగి మరియు కేసీఆర్ పాలనలో ఇరు రాష్ట్రాల రెవెన్యూ మిగులు/లోటు వివరాలను ఈ క్రింది పట్టికలో చూడవచ్చు.
రెవెన్యూ మిగులు(+)/ లోటు(-) (కోట్ల రూపాయలలో)
పై గణాంకాలను బట్టి, ఉత్తర ప్రదేశ్ 2020-21 లో రెవెన్యూ లోటుని నమోదు చేసిందని, తెలంగాణ 2019-20, 2020-21 లలో రెవెన్యూ లోటుని నమోదు చేసిందని చెప్పవచ్చు.
అప్పు:
ఇక రాష్ట్ర ప్రభుత్వాలు అనేక అవసరాల కోసం వివిధ మార్గాలలో అప్పులు చేస్తూ ఉంటాయి. అయితే గత ప్రభుత్వాలు చేసిన అప్పులు కూడా ప్రస్తుతం చేసిన అప్పులకు జత చేయబడతాయి. RBI తాజా నివేదిక ప్రకారం, యోగి మరియు కేసీఆర్ పాలనలో ఇరు రాష్ట్రాల అప్పులు ఏ మేరకు పెరిగాయో ఈ క్రింది పట్టికలో చూడవచ్చు.
మొత్తం అప్పులు (కోట్లలో రూపాయలలో):
గమనిక: వివిధ కార్పొరేషన్ల ద్వారా రాష్ట్రాలు చేసిన అప్పుని ఈ గణాంకాలలో RBI జతచేయలేదు.
పై గణాంకాలను బట్టి, ఉత్తర ప్రదేశ్ రాష్ట్ర ప్రభుత్వం కూడా తెలంగాణ ప్రభుత్వం తరహాలో అప్పులు చేసిందని చెప్పవచ్చు.
Debt to GSDP ratio (అప్పు, స్థూల రాష్ట్ర దేశీయ ఉత్పత్తుల నిష్పత్తి):
RBI గణాంకాల ప్రకారం, ఉత్తర ప్రదేశ్ మరియు తెలంగాణల ‘Debt to GSDP ratio’ ఈ క్రింది పట్టికలో చూడవచ్చు.
పై గణాంకాలని బట్టి, యోగి అదిత్యనాథ్ పాలనలో ఉత్తర ప్రదేశ్ Debt to GSDP ratio మెరుగుపడిందని చెప్పవచ్చు.అయితే, ఈ సూచికలో ప్రస్తుతం తెలంగాణ ఉత్తర ప్రదేశ్ కంటే మెరుగ్గా ఉంది.
చివరిగా, ఉత్తర ప్రదేశ్ రెవెన్యూ మిగులు గణాంకాలను, తెలంగాణ రాష్ట్ర అప్పుల గణాంకాలతో పోల్చడం సరైన విధానం కాదు.

created: August 2, 2023


text:
వేరు వేరు సందర్భాల్లోని సావర్కర్, నెహ్రూ, గాంధీ జైలు గదుల ఫోటోలని పోలుస్తూ తప్పుదోవ పట్టిస్తున్నారు - FACTLY
Sai Krishna Muthyanolla
June 1, 2021
వీర సావర్కర్ (27 సంవత్సరాలు), నెహ్రూ (9 సంవత్సరాలు) మరియు గాంధీ (6 సంవత్సరాలు) ఉన్న జైలు గదుల ఫోటోలని చెప్తూ, ఒక పోస్ట్ ని సోషల్ మీడియాలో చాలా మంది షేర్ చేస్తున్నారు. నెహ్రూ మరియు గాంధీ ఉన్న గదులకు మరియు సావర్కర్ ఉన్న గదికి తేడా గమనించవచ్చని పోస్ట్ లో చెప్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: వీర సావర్కర్ (27 సంవత్సరాలు), నెహ్రూ (9 సంవత్సరాలు) మరియు గాంధీ (6 సంవత్సరాలు) ఉన్న జైలు గదుల ఫోటోలు.
ఫాక్ట్: పోస్ట్ లోని ఫోటోలో ఉన్న ప్రదేశాలు – సెల్యూలర్ జైలు (సావర్కర్ ఉన్నది 1911-21 మధ్యలో), అహ్మద్‌నగర్ ఫోర్ట్ జైలు (నెహ్రూ ఉన్నది 1942-45 మధ్యలో), మరియు ఆగా ఖాన్ ప్యాలెస్ (గాంధీ ఉన్నది 1942-44 మధ్యలో). పోస్ట్ లో ఇచ్చిన సంవత్సరాల వివరాలు తప్పు. అంతేకాదు, పోస్ట్ లో ఇచ్చిన నెహ్రూ మరియు గాంధీ జైలు గదులను సావర్కర్ ఉన్న జైలు గదితో పోల్చలేము. ఎందుకంటే సావర్కర్ తప్పించుకోవడానికి ఒకసారి ప్రయత్నించారని, మరియు 50 ఏళ్ళ శిక్ష పడినందున సెల్యూలర్ జైల్లో ఉంచారు. కానీ, నెహ్రూ మరియు గాంధీలకు అలాంటి శిక్ష పడ లేదు, కేవలం క్విట్ ఇండియా ఉద్యమం సందర్బంగా వారిని అరెస్ట్ చేసారు. కావున, పోస్ట్ లో వేరు వేరు సందర్భాల్లోని ఫోటోలని పోలుస్తూ తప్పుదోవ పట్టిస్తున్నారు.
ఒక్కో లీడర్ ని తీసుకొని, అతనికి సంబంధించి పోస్ట్ లో ఇచ్చిన ఫోటో గురించి వివరాలు తెలుసుకోవడానికి ప్రయత్నిద్దాం.
సావర్కర్:
పోస్ట్ లోని ఫోటోలో ఉన్న జైలు గది అండమాన్ లోని సెల్యూలర్ జైలు లో సావర్కర్ ని ఉంచిన జైలు గది లాగానే ఉన్నట్టు గూగుల్ మాప్స్ లోని ఫోటోలల్లో గమనించవొచ్చు. అండమాన్ లోని సావర్కర్ జైలు గది కి సంబంధించిన మరి కొన్ని ఫోటోలను ఇక్కడ మరియు ఇక్కడ చూడవొచ్చు. సావర్కర్ అరెస్ట్ కు సంబంధించిన కేసు వివరాలు ఇక్కడ, ఇక్కడ, మరియు ఇక్కడ చదవొచ్చు.
అయితే, అండమాన్ లోని సెల్యూలర్ జైలు గదిలో సావర్కర్ ని 1911 నుండి 1921 వరకు (అంటే సుమారు పది సంవత్సరాలు) ఉంచినట్టు మరో ఫోటోలో చూడవొచ్చు. 1921 లో తనను రత్నగిరికి, ఆ తరువాత 1923 లో ఎరవాడ జైలుకు పంపిచినట్టు సావర్కర్ తన పుస్తకంలో రాసాడు. చివరగా, తను 1924 లో విడుదల అయినట్టు తెలిసింది. ఇదే విషయం రాజ్యసభ టీవీ వెబ్ సైట్ ఆర్టికల్ లో మరియు లోక్ సభ డాక్యుమెంట్ లో చదవొచ్చు.  కాబట్టి, పోస్ట్ లో చెప్పినట్టు 27 సంవత్సరాలు సావర్కర్ అండమాన్ లోని సెల్యూలర్ జైలు గది లో లేడు.
నెహ్రూ:
పోస్ట్ లోని ఫోటో అహ్మద్‌నగర్ ఫోర్ట్ జైలు లో నెహ్రూ ని ఉంచిన గది ఫోటోనేనని ఇక్కడ చూడవొచ్చు. అహ్మద్‌నగర్ ఫోర్ట్ కి సంబంధించిన ఒక వీడియోలో కూడా ఫోటోలోని గదిని చూడవొచ్చు.
నెహ్రూ సుమారుగా 9 ఏళ్ళు జైలులో ఉన్నట్టు ‘నెహ్రూ పోర్టల్’ వెబ్సైటులో చూడవొచ్చు. అయితే, ఆ 9 ఏళ్ళల్లో ఫోటోలో ఇచ్చిన అహ్మద్‌నగర్ ఫోర్ట్ జైలులో మాత్రం కేవలం 1942-45 మధ్యనే ఉన్నాడు. వివిధ సమయాల్లో, వేరు వేరు ప్రదేశాలలోని అనేక జైలల్లో నెహ్రూ ని బ్రిటిష్ వారు ఉంచారు. వాటి వివరాలు ఇక్కడ చదవొచ్చు.
గాంధీ:
గాంధీ కి సంబంధించి పోస్ట్ లో ఇచ్చిన ఫోటో ఆగా ఖాన్ ప్యాలెస్ లో తీసింది. 1942 లో క్విట్ ఇండియా ఉద్యమం సందర్బంగా గాంధీ ని 1942-44 మధ్య అక్కడ ఉంచినట్టు  తెలిసింది.
వివిధ సమయాల్లో గాంధీ ని అరెస్ట్ చేసి ఉంచిన ప్రదేశాల వివరాలు ఇక్కడ చూడవొచ్చు.
పోస్ట్ లో ఇచ్చిన నెహ్రూ మరియు గాంధీ గదులను సావర్కర్ ఉన్న జైలు గదితో పోల్చలేము. ఎందుకంటే సావర్కర్ తపించుకోవడానికి ఒకసారి ప్రయత్నించారని మరియు 50 ఏళ్ళ శిక్ష పడినందున సెల్యూలర్ జైల్లో ఉంచారు. కానీ, నెహ్రూ మరియు గాంధీలకు అలాంటి శిక్ష పడ లేదు, కేవలం క్విట్ ఇండియా ఉద్యమం సందర్బంగా వారిని అరెస్ట్ చేసారు. నెహ్రూ మరియు గాంధీ లనే కాదు, పటేల్, మౌలాన, అసఫ్ అలీ వంటి నాయకులను కూడా అలాంటి జైళ్లలోనే  ఉంచారు.
చివరగా, వేరు వేరు సందర్భాల్లోని సావర్కర్, నెహ్రూ మరియు గాంధీ జైలు గదుల ఫోటోలని పోలుస్తూ తప్పుదోవ పట్టిస్తున్నారు.


text:
భూమికి సమీపం నుండి చంద్రుడు వెళ్తున్న ఈ వీడియో నిజం కాదు, దీన్ని కంప్యూటర్ గ్రాఫిక్స్ ద్వారా క్రియేట్ చేసారు - FACTLY
Sai Krishna Muthyanolla
May 28, 2021
ఈ నెల 26 తేదీన సంపూర్ణ చంద్రగ్రహణం ఏర్పడిన నేపథ్యంలో పెద్దగా  కనిపించే చంద్రుడు భూమికి చాలా సమీపం నుండి వెళ్తున్నట్టు ఉండే ఒక వీడియోని షేర్ చేస్తూ ఈ ఘటన రష్యా మరియు కెనడా మధ్య ప్రాంతంలో జరిగిందని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: రష్యా మరియు కెనడా మధ్య ప్రాంతంలో భూమికి సమీపంలో పెద్దగా కనిపించిన చంద్రుడి వీడియో.
ఫాక్ట్ (నిజం): ఇది కంప్యూటర్ గ్రాఫిక్స్ ద్వారా క్రియేట్ చేయబడిన వీడియో. ఒక టిక్ టాక్ యూసర్ దినిని క్రియేట్ చేసి తన అకౌంట్ లో షేర్ చేసాడు, ఇలాంటి మరికొన్ని వీడియోలు కూడా తన అకౌంట్ లో షేర్ చేసాడు. కావున పోస్టు ద్వారా చెప్పేది తప్పు.
పెద్ద ఆకారంలో భూమికి సమీపం నుండి వెళ్తున్నట్టు ఉన్న ఈ వీడియో నిజానికి కంప్యూటర్ గ్రాఫిక్స్ ద్వారా క్రియేట్ చేసింది. Aleksey__nz అనే టిక్ టాక్ యూసర్ ఈ వీడియోని క్రియేట్ చేసాడు.
Artist found. Aleksey___nx on TikTok. They made one viral UFO animation recently so I decided to check their other videos. https://t.co/P5sYUMOkv2
తన టిక్ టాక్ అకౌంట్ లో ఇలాంటివే మరికొన్ని వీడియోలు షేర్ చేసాడు. తను ఒక కంప్యూటర్ గ్రాఫిక్ క్రియేటర్ అని తన ఇన్‌స్టాగ్రామ్ అకౌంట్ లో పేర్కొన్నాడు. Hoax eye అనే మరొక ఫాక్ట్ చెకెర్  ఇదే విషయాన్ని ట్విట్టర్ ద్వారా షేర్ చేసాడు. ఈ వీడియో నిజం కాదని, ఇది కంప్యూటర్ గ్రాఫిక్స్ అని స్పష్టం చేసిన ఒక వార్తా కథనం ఇక్కడ చూడొచ్చు.
అంతే కాకుండా కేవలం ఈ వీడియోని జాగ్రత్తగా పరిశీలించి ఇది కంప్యూటర్ గ్రాఫిక్స్  అని నిర్దారించవచ్చు. ఎలాగంటే సాధారణంగా భూమి-చంద్రుడి మధ్య సరాసరి దూరం 3,84,440 కిలోమీటర్లు. భూమి చుట్టూ తిరుగుతూ భూమికి సమీపంలోకి చేరుకునే పాయింట్ ని ‘పెరిజీ’ అంటారు. ఈ పాయింట్ వద్ద భూమి-చంద్రుడి  మధ్య దూరం 3,56,509 కిలోమీటర్లు. ఐతే ఈ దూరం వద్ద నుండి సూర్యుడు ప్రకాశిస్తున్న సమయంలో చంద్రుడు వీడియోలో చూపించినంత ప్రకాశవంతంగా కనిపించడు. పైగా వీడియోలో చంద్రుడు భూమి దగ్గరి నుండి వెళ్తున్నప్పుడు కింద ఉన్న నీటిలో ఎటువంటి ప్రతిబింబం కనిపించదు.
సాధారణంగా టైడల్ లాకింగ్ కారణంగా భూమి నుండి ఎల్లపుడూ కేవలం చంద్రుడి ఒక వైపే కనిపిస్తుంది, రెండో వైపు భాగం మనకు కనిపించదు. కాని పోస్టులోని వీడియోలో భూమి సమీపం నుండి వెళ్తున్నప్పుడు చంద్రుడి రండో వైపు కూడా కనిపిస్తుంది. దీన్నిబట్టి కూడా ఈ వీడియో నిజం కాదని అర్ధం చేసుకోవచ్చు.
చివరగా, భూమికి సమీపం నుండి చంద్రుడు వెళ్తున్న ఈ వీడియో నిజం కాదు, దినిని కంప్యూటర్ గ్రాఫిక్స్ ద్వారా క్రియేట్ చేసారు.


text:
కాంగ్రెస్ ‘అభయ హస్తం మేనిఫెస్టో’ ద్వారా ముస్లింలకే కాకుండా ఇతర వర్గాలకు కూడా పథకాలు ప్రకటించింది - FACTLY
Sai Krishna Muthyanolla
November 21, 2023
తెలంగాణ కాంగ్రెస్ పార్టీ మైనారిటీ డిక్లరేషన్  పథకాలను పోస్టు చేస్తూ, కొత్తగా పెళ్లి చేసుకున్న క్రిస్టియన్, ముస్లిములకు ₹1,60,000, ఇమామ్, పాస్టర్ల జీతం ₹12,000, 10th పాస్ అయితే ₹10,000, ఇంటర్ పాస్ అయితే ₹15,000, డిగ్రీ పాస్ అయితే ₹25,000, పీజీ చేస్తే ₹1,00,000, ఎం.ఫిల్ పూర్తి చేస్తే ₹5,00,000 అని ప్రకటించింది అని, ఇటువంటి పథకాలు హిందువులకు  ప్రకటించలేదు అని, దాని అర్థం హిందువులు క్రిస్టీయన్ లేదా ముస్లింలుగా మారాలని అంటూ షేర్ చేస్తున్నారు. దీని వెనుక ఉన్న నిజం ఏంటో ఇప్పుడు చూద్దాం
క్లెయిమ్: తెలంగాణ కాంగ్రెస్ పార్టీ మైనారిటీ డిక్లరేషన్ కింద, కొత్తగా పెళ్లి చేసుకున్న క్రిస్టియన్, ముస్లిములకు ₹1,60,000, ఇమామ్, పాస్టర్ల జీతం ₹12,000, 10th పాస్ అయితే ₹10,000, ఇంటర్ పాస్ అయితే ₹15,000, డిగ్రీ పాస్ అయితే ₹25,000, పీజీ చేస్తే ₹1,00,000, ఎం.ఫిల్ పూర్తి చేస్తే ₹5,00,000 అని ప్రకటించింది. హిందువుల కోసం ఇటువంటి ప్రకటన ఏమి చేయలేదు.
ఫాక్ట్(నిజం): తెలంగాణ ప్రదేశ్ కాంగ్రెస్ కమిటీ (TPCC) మైనారిటీ డెక్లరేషన్‌లో  ప్రకటించిన విధంగా, 17 నవంబర్ 2023న మానిఫెస్టో ద్వారా ఇతర వర్గాలకు కూడా పథకాలు ప్రకటించింది.  విద్యా జ్యోతుల పథకం కింద, ఎస్సీ, ఎస్టీ విద్యార్థులకు ఉన్నత విద్య పూర్తి చేయటానికి ఆర్థిక సహాయం అందించాలని ప్రతిపాదించారు. మహిళా శిశు సంక్షేమం కింద, కళ్యాణమస్తు పథకం పేరుతో ప్రతి నిరుపేద ఆడబిడ్డ వివాహానికి రూ. 1,00,000 ఆర్థిక సహాయంతో పాటు 10 గ్రాముల బంగారం అందించాలని ప్రతిపాదించారు. అంతే కాకుండా, హిందూ దేవాలయాలు మరియు గిరిజన పూజారులకు రూ.12,000 వేతనం ఇవ్వాలని ప్రతిపాదించారు. కావున, ఈ పోస్టులో చేసిన క్లెయిమ్ తప్పుదోవ పట్టించే విధంగా ఉంది.
ఈ క్లెయిమ్ గురించి కీ వర్డ్ సెర్చ్ ద్వారా ఇంటర్నెట్లో వెతకగా, క్లైములో వివరించిన పథకాలు మైనారిటీ డిక్లరేషన్ ద్వారా ప్రకటించినవి కాగా, కాంగ్రెస్, తన అభయ హస్తం మేనిఫెస్టోలో అన్ని వర్గాల ప్రజలకు పలు పథకాలు ప్రకటించింది అని తెలిసింది (ఇక్కడ మరియు ఇక్కడ).
మైనారిటీ డెక్లరేషన్‌లో మైనారిటీల కోసం ప్రకటించిన  విధంగా, మానిఫెస్టోలో విద్యా జ్యోతుల పథకం కింద, ఎస్సీ మరియు ఎస్టీ విద్యార్థులు 10వ తరగతి పాసైతే రూ. 10,000, ఇంటర్ పాసైతే రూ. 15,000, గ్రాడ్యుయేషన్ పూర్తి చేస్తే రూ. 25,000, పీజీ పూర్తి చేస్తే రూ.1,00,000 అందజేస్తామని ప్రకటించింది. అంతే కాకుండా ఎంఫిల్, పీహెచ్డీ పూర్తి చేసిన యువతకు రూ. 5,00,000 అందజేత అని కాంగ్రెస్ తెలిపింది.
మహిళా శిశు సంక్షేమం కింద కళ్యాణమస్తు పథకం పేరుతో ప్రతి నిరుపేద ఆడబిడ్డ వివాహానికి రూ. 1,00,000ల ఆర్ధిక సహాయంతో పాటు ఇందిరమ్మ కానుకగా 10 గ్రాముల బంగారం అందిస్తామని తెలిపింది.
మైనారిటీ డెక్లరేషన్‌లో ఇమామ్, పాస్టర్లకు రూ.12,000 వేతనం ప్రకటించిన విధంగా, మానిఫెస్టోలో హిందూ దేవాలయాలు మరియు గిరిజన పూజారులకు రూ. 12,000 వేతనం ఇస్తామని తెలిపారు.
తెలంగాణ ప్రదేశ్ కాంగ్రెస్ కమిటీ. 09 నవంబర్ 2023న మైనారిటీ డెక్లరేషన్ ప్రకటించగా,  17 నవంబర్ 2023న కాంగ్రెస్ అభయ హస్తం మ్యానిఫెస్టోను ప్రకటించింది. అయితే ముందుగా ప్రకటించిన మైనారిటీ పథకాలు షేర్ చేస్తూ హిందువులకు ఇటువంటి పథకాలు కాంగ్రెస్ ప్రకటించలేదు అని షేర్ చేస్తున్నారు.
చివరిగా, కాంగ్రెస్ ‘అభయహస్తం మేనిఫెస్టో’ ద్వారా ముస్లింలకే కాకుండా ఇతర వర్గాలకు కూడా పథకాలు ప్రకటించింది.

created: November 21, 2023


text:
సూరత్‌లో కాంగ్రెస్ అభ్యర్థులు తమ నామినేషన్ ఉపసంహరించుకోలేదు, వారి నామినేషన్లు తిరస్కరించారు - FACTLY
Sai Krishna Muthyanolla
April 23, 2024
ప్రస్తుతం జరుగుతున్న 2024 సార్వత్రిక ఎన్నికలకు సంబంధించి ఇటీవల జిల్లా ఎన్నికల అధికారి సూరత్ పార్లమెంట్ నియోజికవర్గంలో BJP అభ్యర్థి ఎన్నికను ఏకగ్రీవం చేసిన విషయం తెలిసిందే. ఈ నేపథ్యంలో ఒక వార్త సోషల్ మీడియాలో విస్తృతంగా షేర్ అవుతోంది (ఇక్కడ & ఇక్కడ). కాంగ్రెస్ నుంచి నామినేషన్ వేసిన ఇద్దరు అభ్యర్థులు నామినేషన్ ఉపసంహరించు కోవడంతోనే BJP అభ్యర్థి ఎన్నిక ఏకగ్రీవం అయ్యిందని ఈ వార్త సారాంశం. ఈ కథనం ద్వారా ఆ వార్తకు సంబంధించి నిజమెంటో చూద్దాం.
క్లెయిమ్: సూరత్ నియోజికవర్గంలో నామినేషన్ వేసిన కాంగ్రెస్ అభ్యర్థులు నామినేషన్ ఉపసంహరించుకోవడంతోనే BJP అభ్యర్థి ఎన్నిక ఏకగ్రీవం అయ్యింది.
ఫాక్ట్(నిజం): సూరత్‌లో కాంగ్రెస్ అభ్యర్థులు తమ నామినేషన్లు ఉపసంహరించుకోలేదు, వారిని ప్రతిపాదించిన ముగ్గురు వ్యక్తులు నామినేషన్ పేపర్స్‌లో సంతకం చేసింది మేము కాదని జిల్లా ఎన్నికల అధికారికి అఫిడవిట్ అందించడంతో నామినేషన్లు తిరస్కరించబడ్డాయి. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇటీవల సూరత్ పార్లమెంట్ నియోజికవర్గానికి BJP అభ్యర్థి ముఖేష్ దలాల్ ఎన్నిక ఏకగ్రీవం అయ్యింది నిజమే అయినప్పటికీ, ఇలా జరగడానికి కారణం కాంగ్రెస్ పార్టీ అభ్యర్థి నామినేషన్ ఉపసంహరించుకోవడం కాదు. నిజానికి నామినేషన్ వేసిన ఇండిపెండెంట్లు మరియు ఇతర పార్టీలకు చెందిన అభ్యర్థులు తమ నామినేషన్ ఉపసంహరించుకున్నప్పటికీ కాంగ్రెస్ పార్టీ అభ్యర్థులు ఆలా చేయలేదు.
ఈ విషయానికి సంబంధించి కేంద్ర ఎన్నికల కమిషన్ వెబ్‌సైట్‌లో వెతకగా సూరత్ నియోజికవర్గంలో కాంగ్రెస్ పార్టీ నుండి కుంభానీ నీలేశభాయ్ మరియు సురేశ్‌భాయ్ పద్సాల వేసిన నామినేషన్‌లు తిరస్కరించబడ్డాయని తెలిసింది. అలాగే పోటీలో ఉన్న పలువురు ఇండిపెండెంట్‌లు మరియు కొన్ని ఇతర చిన్న పార్టీల నుండి పోటీలో నిలబడ్డ వారు తమ నామినేషన్‌ను వెనక్కి తీసుకున్నట్టు తెలిసింది.
కాగా వార్తా కథనాల ప్రకారం కాంగ్రెస్ అభ్యర్థి కుంభానీ నీలేశభాయ్ నామినేషన్‌ను ప్రతిపాదించిన ముగ్గురు వ్యక్తులు నామినేషన్ పేపర్స్‌లో సంతకం చేసింది మేము కాదని జిల్లా ఎన్నికల అధికారికి అఫిడవిట్ అందించడంతో నీలేశభాయ్ నామినేషన్ తిరస్కరించబడింది (ఇక్కడ & ఇక్కడ). ఈ విషయానికి సంబంధించి ఎన్నికల అధికారి కాంగ్రెస్ అభ్యర్థి నీలేష్ కుంభానీ నుండి సమాధానం కోరినట్టు వార్తా కథనాలు రిపోర్ట్ చేసాయి.
ఇదిలా ఉండగా కాంగ్రెస్ పార్టీ ప్రత్యామ్నాయ అభ్యర్థి సురేశ్‌భాయ్ పద్సాల నామినేషన్‌ను కూడా ఎన్నికల అధికారి ఇదే కారణం చేత  తిరస్కరించినట్టు కథనాలు రిపోర్ట్ చేసాయి. దీన్నిబట్టి కాంగ్రెస్ అభ్యర్థుల నామినేషన్లు రిజెక్ట్ కావడం, ఇతరులు నామినేషన్లు వెనక్కి తీసుకోవడం వల్ల జిల్లా ఎన్నికల అధికారి BJP అభ్యర్థి ముఖేష్ దలాల్‌ను ఏకగ్రీవంగా ఎన్నుకున్నట్టు స్పష్టమవుతుంది. ఐతే ఇక్కడ చెప్పుకోవాల్సిన విషయం ఏంటంటే BJP  నుండి నామినేషన్ వేసిన ప్రత్యామ్నాయ అభ్యర్థి నామినేషన్ కూడా తిరస్కరించబడింది.
చివరగా, సూరత్‌లో కాంగ్రెస్ అభ్యర్థులు తమ నామినేషన్లు ఉపసంహరించుకోలేదు, వారి నామినేషన్లు రిజెక్ట్ అయ్యాయి.


text:
BJPతో పోల్చుకుంటే కాంగ్రెస్ ప్రభుత్వం ఈ పథకాలకు బడ్జెట్ లో ఎక్కువ శాతం కేటాయించింది - FACTLY
Sai Krishna Muthyanolla
March 3, 2021
‘గత ప్రభుత్వాల సమయంలో దేశ రక్షణ బడ్జెట్  2 లక్షల కోట్లుకాగా ఇప్పుడు BJP ప్రభుత్వం 5 లక్షల కోట్లు రక్షణ బడ్జెట్ ఖర్చు చేస్తుందని, జాతీయ ఉపాధి హామీ పథకం కోసం లక్షల కోట్ల రూపాయలు డబ్బులు, గ్రామాల్లో పీఎం గ్రామ్ సడక్ యోజన కింద సిమెంట్ రహదారుల నిర్మాణం మరియు ఇతర కర్యయక్రమాలు లేదా పథకాల కోసం ఖర్చు చేస్తుందని’  చెప్తున్న పోస్ట్ ఒకటి సోషల్ మీడియాలో ఇటీవల పెట్రోల్ ధరలు వరసగా పెరుగతున్న నేపథ్యంలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కాంగ్రెస్ ప్రభుత్వంతో పోల్చుకుంటే రక్షణ మరియు ఇతర రంగాలకు BJP ప్రభుత్వం ఎక్కువ ఖర్చు చేసింది.
ఫాక్ట్(నిజం): బడ్జెట్ లో రక్షణ రంగానికి, జాతీయ ఉపాధి హామీ పథకానికి మరియు ప్రధాన మంత్రి గ్రామ్ సడక్ యోజన మొదలైన వాటికి 2009 నుండి 2020 వరకు కేటాయింపుల విలువ పెరిగినప్పటికి, ఆయా బడ్జెట్లలో ఈ రంగాలకు కేటాయించిన శాతం మాత్రం తగ్గుతూ వస్తుంది. 2014-19లోని BJP ప్రభుత్వంతో పోలిస్తే 2009-14 కాలంలోని కాంగ్రెస్ ప్రభుత్వం ఈ రంగాలకు మొత్తం GDPలో ఎక్కువ శాతం కేటాయించింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్తున్న వివిధ పథకాలకు మరియు ఇతర విషయాలకి ఇంతకు ముందున్న కాంగ్రెస్ ప్రభుత్వం కూడా డబ్బులు కేటాయించింది, ఇప్పుడు ప్రత్యేకంగా BJP మాత్రమే కేటాయించాట్లేదు. 2009-2020 బడ్జెట్ కేటాయింపుల్ని పరిశీలిస్తే ఆయాసంవత్సరాలలో మొత్తం GDPలో పోస్టులో చెప్తున్న కొన్ని పథకాలకు మరియు రక్షణ రంగానికి కేటాయించే నిష్పత్తి తగ్గుతూవస్తుంది. ఉదాహారణకి కొన్ని రంగాలకు సంబంధించి 2009 నుండి 2020 వరకు జరిగిన బడ్జెట్ కేటాయింపులు కింద చూడొచ్చు.
రక్షణ బడ్జెట్:
2009లోని అప్పటి కాంగ్రెస్ ప్రభుత్వం రక్షణ బడ్జెట్ కి రూ. 1,66,663 కోట్లు కేటాయించగా అప్పటిని నుండి ప్రతి సంవత్సరం కేటాయింపులు పెరుగుతూ వస్తున్నాయి. 2020లో BJP ప్రభుత్వం రూ. 4,71,378 కోట్లు కేటాయించింది. ఐతే ఇక్కడ గమనించాల్సిన విషయం ఏంటంటే, ఈ పెరుగుదల అనేది సాదారణంగా జరిగేదే, ప్రతీ సంవత్సరం GDP విలువ పెరుగుతుండడంతో దానికి అనుగుణంగా రక్షణ బడ్జెట్ కేటాయింపులు పెరుగుతున్నాయే తప్ప నిజంగా బడ్జెట్ లో ప్రభుత్వం వివిధ రంగాలపై చేస్తున్న వ్యయ శాతంలో గాని లేక మొత్తం GDP విలువలో  రక్షణ రంగానికి కేటాయిస్తున్న శాతం మాత్రం పెరగడంలేదు. ఉదాహరణకి 2009-10 బడ్జెట్ లో కాంగ్రెస్ ప్రభుత్వం అప్పటి GDP విలువలో 2.8% రక్షణ రంగానికి కేటాయించగా, అప్పటి నుండి (2012-13 బడ్జెట్ మినహాయిస్తే) ప్రతీ సంవత్సరం మొత్తం GDPలో రక్షణ రంగానికి కేటాయించిన శాతం క్రమేపి తగ్గుతూ వస్తుంది. 2019-20 బడ్జెట్ లో మొత్తం GDP విలువలో రక్షణ రంగానికి 2% కేటాయించగా, 2020-21లో ఇది 2.1% కి పెరిగింది. 2009-14 కాలంలో కాంగ్రెస్ ప్రభుత్వం GDPలో రక్షణ రంగానికి కేటాయించిన నిష్పత్తి కన్నా తక్కువగా 2014-20 కాలంలో BJP ప్రభుత్వం కేటాయించింది.
అదే విధంగా 2009 నుండి ప్రతి సంవత్సరం బడ్జెట్ లో వివిధ రంగాలలో చేసిన వ్యయంలో (government expenditure) రక్షణ రంగానికి కేటాయిస్తున్న నిష్పత్తి కూడా తగ్గుతూ వస్తుంది. 2009-10లో అప్పటి ప్రభుత్వం వివిధ రంగాలలో చేసిన వ్యయంలో 17.6% రక్షణ రంగంలో చేయగా అదే 2020-21కి వచ్చే సరికి 15.5%కి పడిపోయింది. పైన తెలిపినవన్ని బడ్జెట్ కేటాయింపులు మాత్రమే, అసలు ఖర్చు వాటికన్నా తక్కువ లేదా ఎక్కువ ఉండొచ్చు. దిన్నిబట్టి 2009 నుండి 2020 వరకు రక్షణ రంగ కేటాయింపుల్లో శాతాల  వారీగా పెద్దగా తేడా లేదని గమనించొచ్చు.
జాతీయ ఉపాధి హామీ పథకం కోసం లక్షల కోట్ల రూపాయలు:
జాతీయ ఉపాధి హామీ పథకానికి (NREGS) సంబంధించిన బడ్జెట్ కేటాయింపులు కూడా GDPలో వాటా పరంగా చూస్తే 2009 నుండి తగ్గుతూనే ఉంది. 2009-10 బడ్జెట్ లో ఉపాధి హామీ పథకానికి రూ. 39,100 కోట్లు కేటాయించారు, అప్పటి GDPలో అది 0.65%. 2009 నుండి ఈ పథకానికి కేటాయించిన మొత్తం విలువ పెరుగుతూ, తగ్గుతూ వస్తున్నప్పటికీ GDPలో ఈ పథకానికి కేటాయిస్తున్న నిష్పత్తి ప్రతీ సంవత్సరం తగ్గుతూ వచ్చింది. 2020-21 బడ్జెట్ లో ఈ పథకానికి GDPలో 0.27% (రూ. 61,500 కోట్లు) కేటాయించారు.
దీన్నిబట్టి ఈ పథకానికి కేటాయించిన వాటాని GDPలో నిష్పత్తి ఆధారంగా పోల్చితే కాంగ్రెస్ ప్రభుత్వ హాయంలో కేటాయించిన దానికంటే BJP ప్రభుత్వం తక్కువగా కేటాయించిందని అర్ధమవుతుంది.
పీఎం గ్రామ్ సడక్ యోజన(PMGSY):
ఈ పథకానికి 2009-10 బడ్జెట్ లో GDPలో 0.2%, అంటే రూ. 12,000 కోట్లు కేటాయించగా, 2020-21 బడ్జెట్ లో ఈ కేటాయింపులు రూ. 19,500 కోట్లతో 0.09% కి చేరుకున్నాయి. మధ్యలో 2011-12 మరియు 2012-13 మినహాయిస్తే GDPలో పీఎం గ్రామ్ సడక్ యోజనకి నిధులు కేటాయించే నిష్పత్తి తగ్గుతూనే వస్తుంది. 2014 నుండి GDPలో ఈ పథకానికి కేటాయించిన డబ్బుల శాతం గణనీయంగా తగ్గడం గమనించొచ్చు.
చివరగా, BJPతో పోల్చుకుంటే కాంగ్రెస్ ప్రభుత్వం ఈ పథకాలకు బడ్జెట్ లో ఎక్కువ శాతం కేటాయించింది.


text:
కాంగ్రెస్ తమ మేనిఫెస్టోలో కేవలం మైనారిటీలకే కాకుండా SC & ST విద్యార్థులకు కూడా ఓవర్సీస్ స్కాలర్‌షిప్‌లు అందిస్తామని పేర్కొంది - FACTLY
Sai Krishna Muthyanolla
April 22, 2024
2024 సార్వత్రిక ఎన్నికలకు సంబంధించి కాంగ్రెస్ పార్టీ తమ మేనిఫెస్టోలో కేవలం ముస్లిం విద్యార్థులకు మాత్రమే విదేశీ విద్యకు స్కాలర్షిప్స్ అందిస్తామని పేర్కొందని చెప్తున్న వీడియో ఒకటి ఒకటి సోషల్ మీడియాలో షేర్ అవుతోంది. మౌలానా ఆజాద్ స్కాలర్షిప్స్ పేరుతో వీటిని అందించనుందని తెలిపినట్టు చెప్తున్నారు. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: కాంగ్రెస్ పార్టీ తమ మేనిఫెస్టోలో కేవలం ముస్లిం విద్యార్థులకు మాత్రమే విదేశీ విద్యకు స్కాలర్షిప్స్ అందిస్తామని పేర్కొంది.
ఫాక్ట్(నిజం): కాంగ్రెస్ తమ మేనిఫెస్టోలో కేవలం మైనారిటీలకే కాకుండా SC & ST విద్యార్థులకు కూడా ఓవర్సీస్ స్కాలర్‌షిప్‌లు అందిస్తామని పేర్కొంది. అదేవిధంగా OBC, SC & ST విద్యార్థుల ఉన్నత విద్య కోసం స్కాలర్‌షిప్‌ల నిధులను రెట్టింపు చేస్తామని కూడా ఈ మేనిఫెస్టోలో పేర్కొంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
2024 సార్వత్రిక ఎన్నికల నేపథ్యంలో కాంగ్రెస్ పార్టీ ‘న్యాయపత్ర’ పేరుతో మేనిఫెస్టోను ఇటీవల విడుదల చేసింది. మేనిఫెస్టోలో సామాజిక సంక్షేమ పథకాలతో పాటు 25 గ్యారంటీలను కాంగ్రెస్ ప్రకటించింది (ఇక్కడ & ఇక్కడ). ఉద్యోగాల కల్పన, సంపద సృష్టి, సంక్షేమ సూత్రాలపై ఈ మేనిఫెస్టో రూపొందించారు.
ఈ మేనిఫెస్టోలో మైనారిటీలకు కూడా కొన్ని వాగ్దానాలు చేసింది. దేశంలోని మైనారిటీలకు తమ పర్సనల్ చట్టాలకు సంబంధించి స్వేఛ్చ ఉండేలా చూస్తామని తెలిపింది. ఇదే క్రమంలో విదేశాలలో చదువుకోవాలకునే మైనారిటీ విద్యార్థులకు మౌలానా ఆజాద్ స్కాలర్‌షిప్‌లను పునరుద్ధరించి, ఈ స్కాలర్‌షిప్‌ల సంఖ్యను పెంచుతామని పేర్కొంది.
ఐతే ప్రస్తుతం వైరల్ అవుతున్న వార్తలో చెప్తున్నట్టు ఈ ఓవర్సీస్ స్కాలర్‌షిప్‌లు కేవలం మైనారిటీ విద్యార్థులకు మాత్రమే కాకుండా SC & ST విద్యార్థులకు కూడా విదేశాలలో చదువుకోవడానికి స్కాలర్‌షిప్‌లు అందిస్తామని కాంగ్రెస్ తమ మేనిఫెస్టోలో పేర్కొంది.  అలాగే వారు Ph. D చేసేందుకు స్కాలర్‌షిప్‌ల సంఖ్యను రెట్టింపు చేస్తామని పేర్కొంది.
అదేవిధంగా OBC, SC & ST విద్యార్థుల ఉన్నత విద్య కోసం స్కాలర్‌షిప్‌ల నిధులను రెట్టింపు చేస్తామని కూడా ఈ మేనిఫెస్టోలో పేర్కొంది. దీన్నిబట్టి కాంగ్రెస్ కేవలం మైనారిటీ విద్యార్థులకు మాత్రమే ఓవర్సీస్ స్కాలర్‌షిప్‌లు అందింస్తామని హామీ ఇచ్చిందని చేస్తున్న వాదనలో నిజం లేదని స్పష్టమవుతుంది.
చివరగా, కాంగ్రెస్ తమ మేనిఫెస్టోలో కేవలం మైనారిటీలకే కాకుండా SC & ST విద్యార్థులకు కూడా ఓవర్సీస్ స్కాలర్‌షిప్‌లు అందిస్తామని పేర్కొంది.


text:
తెలంగాణ వంటకాలు తనకు నచ్చవని కాంగ్రెస్ నాయకుడు రాహుల్ గాంధీ అనలేదు - FACTLY
Sai Krishna Muthyanolla
January 27, 2023
“తెలంగాణ వంటకాలు నాకు నచ్చావు, రుచి పచ్చి ఉండవు, కారం ఘాటు ఎక్కువ”, అని ఇటీవల కాంగ్రెస్ నాయకుడు రాహుల్ గాంధీ పేర్కొన్నారంటూ సోషల్ మీడియాలో ఒక పోస్ట్ షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: తెలంగాణ వంటకాలు తనకు నచ్చవని కాంగ్రెస్ నాయకుడు రాహుల్ గాంధీ పేర్కొన్నారు.
ఫాక్ట్ (నిజం): భారత్ జోడో యాత్రలో భాగంగా రాజస్థాన్‌లో ‘కర్లీ టేల్స్’ ఫుడ్ అండ్ ట్రావెల్ చానెల్ ప్రతినిధి కామియా జానీకి ఇచ్చిన ఇంటర్వ్యూలో రాహుల్ గాంధీ, తనకు తెలంగాణలోని వంటకాలు కాస్త ఘాటుగా అనిపించాయని, అంత కారం తాను తినలేనని చెప్పారు. కానీ, తెలంగాణ వంటకాలు తనకు  నచ్చవని రాహుల్ గాంధీ ఈ ఇంటర్వ్యూలో గానీ, మరెక్కడ కూడా బహిరంగ వ్యాఖ్యలు చేయలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో చేస్తున్న క్లెయింకు సంబంధించి ఇంటర్నెట్లో వెతికితే, తెలంగాణ వంటకాలకు సంబంధించి ఇటీవల రాహుల్ గాంధీ చేసిన ఆసక్తికర వ్యాఖ్యలను రిపోర్ట్ చేస్తూ ‘సమయం’ వార్తా సంస్థ పబ్లిష్ చేసిన ఆర్టికల్ దొరికింది. భారత్ జోడో యాత్రలో భాగంగా రాజస్థాన్‌లో ‘కర్లీ టేల్స్’ ఫుడ్ అండ్ ట్రావెల్ యూట్యూబ్ చానెల్ ప్రతినిధి కామియా జానీకి ఇచ్చిన ఇంటర్వ్యూలో, రాహుల్ గాంధీ, తనకు  తెలంగాణలోని వంటకాలు కాస్త ఘాటుగా అనిపించాయని, అంత కారం తాను తినలేనని అన్నట్టు ఈ ఆర్టికల్‌లో రిపోర్ట్ చేశారు.
ఈ ఇంటర్వ్యూ వీడియోని రాహుల్ గాంధీ మరియు ‘కర్లీ టేల్స్’ తమ యూట్యూబ్ ఛానెల్స్‌లో పబ్లిష్ చేశారు. ఈ ఇంటర్వ్యూ వీడియోలోని 4:45 నిమిషాల దగ్గర, రాహుల్ గాంధీ, భారత్ జోడో యాత్రలో భాగంగా దేశంలోని అనేక రాష్ట్రాలలో విభిన్నమైన సంప్రదాయాలను, వంటకాల రుచులను చూసానని చెబుతూ, “తెలంగాణలో వంటకాలు నాకు కాస్త ఘాటుగా అనిపించాయి. అక్కడ కారం కాస్త ఎక్కువగా తింటారు. నాకు అక్కడ కొద్దిగా ఇబ్బంది కలిగింది. అంత కారం నేను తినలేను”, అని తెలిపారు. తనకు బటానీ మరియు పనసపండు అంటే అసలు నచ్చదని రాహుల్ గాంధీ ఈ ఇంటర్వ్యూలో తెలిపారు. కానీ, తెలంగాణ వంటకాలు రుచి పచ్చి ఉండవని, తనకు తెలంగాణ వంటకాలు నచ్చవని రాహుల్ గాంధీ ఈ ఇంటర్వ్యూలో గానీ, మరెక్కడ కూడా బహిరంగ వ్యాఖ్యలు చేయలేదు.
చివరగా, తెలంగాణ వంటకాలు తనకు నచ్చవని కాంగ్రెస్ నాయకుడు రాహుల్ గాంధీ చెప్పలేదు.

created: January 27, 2023


text:
కాంగ్రెస్ పార్టీ 2018 తెలంగాణ అసెంబ్లీ ఎన్నికల మేనిఫెస్టోలో ముస్లింలకు మాత్రామే ప్రభుత్వ కాంట్రాక్టులు ఇప్పిస్తామని, ప్రత్యేక రెసిడెన్షియల్ స్కూల్స్ మరియు ఆసుపత్రులను నిర్మిస్తామని వాగ్ధానం చేయలేదు - FACTLY
Sai Krishna Muthyanolla
May 11, 2023
తెలంగాణలో ముస్లింల ఓట్లను లక్ష్యంగా చేసుకొని కాంగ్రెస్ పార్టీ ఇటీవల తమ ఎన్నికల మేనిఫెస్టో విడుదల చేసినట్టు జాతీయ మీడియా సంస్థ ‘Times Now’ సంచలన విషయాలను వెలుగులోకి తీసుకొచ్చిందంటూ సోషల్ మీడియాలో ఒక పోస్ట్ బాగా షేర్ అవుతోంది. తెలంగాణ కాంగ్రెస్ విడుదల చేసిన ఈ మేనిఫెస్టోలో తమ పార్టీ వచ్చే ఎన్నికలలో గెలుపొందితే ప్రతి ప్రభుత్వ కాంట్రాక్టును ముస్లిం యువతకే అందిస్తామని, పేద ముస్లిం విద్యార్థులకు 20 లక్షల ఆర్ధిక సహాయం అందిస్తామని, ముస్లింల కోసం ప్రత్యేక రెసిడెన్షియల్ స్కూల్స్‌లను నిర్మిస్తామని, మసీదులకు ఉచిత విధ్యుత్ అందిస్తామని, ముస్లింల కోసం ప్రత్యేక ఆసుపత్రులను కట్టిస్తామని వాగ్ధానం చేసినట్టు ‘Times Now’ వెల్లడించిందని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: తెలంగాణ కాంగ్రెస్ 2018 అసెంబ్లీ ఎన్నికల మేనిఫెస్టోలో ముస్లింలకు మాత్రమే ప్రత్యేక రెసిడెన్షియల్ స్కూల్స్, ఆసుపత్రులు మరియు మసీదులకు ఉచిత విద్యుత్ అందిస్తామని వాగ్ధానం చేసింది.
ఫాక్ట్ (నిజం): కాంగ్రెస్ పార్టీ 2018 తెలంగాణ అసెంబ్లీ ఎన్నికల నేపథ్యంలో విడుదల చేసిన మేనిఫెస్టోకు సంబంధించి ‘Times Now’ పబ్లిష్ చేసిన పాత వార్తా రిపోర్ట్ గురించి ఈ పోస్ట్ తెలుపుతుంది. 2018లో తెలంగాణ కాంగ్రెస్ విడుదల చేసిన మేనిఫెస్టోలో మసీదులు, చర్చిలతో సహా హిందూ దేవాలయాలకు కూడా ఉచిత విధ్యుత్ అందిస్తామని వాగ్ధానం చేసింది. పేద ముస్లిం విద్యార్థులతో పాటు ఆర్ధికంగా వెనుకబడి ఉన్న విధ్యార్ధులకు విదేశీ చదువుల సహాయార్ధం రూ. 25 లక్షలు స్కాలర్షిప్‌గా అందిస్తామని తెలిపింది. ముస్లిం మరియు ఇతర మైనారిటీలు కేంద్రీకృతమైన ప్రాంతాలలో ప్రత్యేక రెసిడెన్షియల్ స్కూల్స్ మరియు ఆసుపత్రులు కట్టిస్తామని కాంగ్రెస్ తమ 2018 తెలంగాణ అసెంబ్లీ ఎన్నికల మేనిఫెస్టోలో వాగ్ధానం చేసింది. 2023 తెలంగాణ ఎన్నికలకు సంబంధించి కాంగ్రెస్ పార్టీ ఇటీవల ఎటువంటి మేనిఫెస్టోను విడుదల చేయలేదు. కావున, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
పోస్టులో చేస్తున్న క్లెయింకు సంబంధించి కీ పదాలను ఉపయోగించి ఇంటర్నెట్లో వెతికితే, కాంగ్రెస్ పార్టీ 2018 తెలంగాణ అసెంబ్లీ ఎన్నికల నేపథ్యంలో విడుదల చేసిన మేనిఫెస్టోకు సంబంధించి ‘Times Now’ పబ్లిష్ చేసిన ఒక పాత వార్తా రిపోర్ట్ గురించి ఈ పోస్టులో తెలుపుతున్నట్టు తెలిసింది. తెలంగాణలో  ముస్లింల ఓట్లను 90 శాతం పొందడమే లక్ష్యంగా కాంగ్రెస్ పార్టీ తమ మేనిఫెస్టోలో ముస్లింల కోసం ప్రత్యేకంగా ఏడు పథకాలను ప్రవేశపెట్టిందని ‘Times Now’ తమ రిపోర్టులో వెల్లడించింది. 2018 తెలంగాణ అసెంబ్లీ ఎన్నికలకు సంబంధించి తెలంగాణ కాంగ్రెస్ విడుదల చేసిన మేనిఫెస్టోను ఇక్కడ చూడవచ్చు. ‘Times Now’ రిపోర్ట్ ఆధారంగా పోస్టులో చేస్తున్న క్లెయింలకు సంబంధించిన వివరాలను ఒక్కొకటిగా తెలుసుకుందాం.
క్లెయిమ్-1: ప్రతి ప్రభుత్వ కాంట్రాక్ట్ ముస్లిం యువతకే అందించడం
తెలంగాణ కాంగ్రెస్ 2018లో విడుదల చేసిన మేనిఫెస్టోలో మైనారిటీల అభ్యున్నతికి సంబంధించి ముస్లింలకు ఉద్యోగ అవకాశాలను కల్పించడంలో భాగంగా ప్రభుత్వ కాంట్రాక్టులు ముస్లిం యువత పొందే విధంగా అవకాశాలు కల్పిస్తామని వాగ్ధానం చేశారు. అయితే, తెలంగాణ ఉద్యమంలో పాల్గొన్న యువతకు అన్నీ ప్రభుత్వ కాంట్రాక్టులలో 50 శాతం పని కల్పిస్తామని తెలంగాణ కాంగ్రెస్ తమ ఈ 2018 తెలంగాణ అసెంబ్లీ ఎన్నికల మేనిఫెస్టోలో స్పష్టంగా పేర్కొంది. ప్రభుత్వ కాంట్రాక్టులన్నీ ముస్లిం యువతకే అందిస్తామని తెలంగాణ కాంగ్రెస్ తమ మేనిఫెస్టోలో ఎక్కడా పేర్కొనలేదు.
క్లెయిమ్-2: పేద ముస్లిం విధ్యార్ధులకు 20 లక్షల ఆర్ధిక సహాయం
పేద మైనారిటీ విధ్యార్ధుల విదేశీ చదువుల కోసం రూ. 20 లక్షలు ఆర్ధిక సహాయం అందిస్తామని కాంగ్రెస్ తమ 2018 తెలంగాణ అసెంబ్లీ ఎన్నికల మేనిఫెస్టోలో వాగ్ధానం చేసింది. అయితే, పేద మైనారిటీ విధ్యార్ధులతో పాటు ఆర్ధికంగా వెనుకబడి ఉన్న విధ్యార్ధులకు విదేశీ చదువుల సహాయార్ధం రూ. 25 లక్షలు స్కాలర్షిప్‌గా అందిస్తామని కాంగ్రెస్ తమ ఈ 2018 మేనిఫెస్టోలో స్పష్టంగా తెలిపింది. కేవలం ముస్లిం విధ్యార్ధుల చదువుల కోసం మాత్రమే ఆర్ధిక సహాయం లేదా స్కాలర్షిప్ అందిస్తామని కాంగ్రెస్ తమ మేనిఫెస్టోలో తెలుపలేదు.
క్లెయిమ్-3: ముస్లింలకు మాత్రమే ప్రత్యేకంగా రెసిడెన్షియల్ స్కూల్స్
2018 తెలంగాణ అసెంబ్లీ ఎన్నికలలో తాము గెలిస్తే మైనారిటీ బాలికల కోసం ప్రత్యేక రెసిడెన్షియల్ స్కూల్స్ కట్టిస్తామని కాంగ్రెస్ తమ ఎన్నికల మేనిఫెస్టోలో వాగ్ధానం చేసింది. ముస్లింలతో సహా క్రైస్తమ మరియు ఇతర మైనారిటీ విధ్యార్ధుల కోసం కూడా రెసిడెన్షియల్ స్కూల్స్ కట్టిస్తామని కాంగ్రెస్ తమ మేనిఫెస్టోలో స్పష్టంగా తెలిపింది. అంతేకాదు, గిరిజనులు మరియు వికలాంగుల కోసం కూడా ప్రత్యేక రెసిడెన్షియల్ స్కూల్స్‌లను నిర్మిస్తామని కాంగ్రెస్ తమ మేనిఫెస్టోలో తెలిపింది.
క్లెయిమ్-4: మసీదులకు ఉచిత విధ్యుత్ అందించడం
2018 తెలంగాణ అసెంబ్లీ ఎన్నికల మేనిఫెస్టోలో తమ పార్టీ గెలిస్తే దేవాలయాలు, మసీదులు, చర్చిలు మరియు ఇతర ప్రార్థన స్థలాలకు ఉచిత విధ్యుత్ అందిస్తామని కాంగ్రెస్ వాగ్ధానం చేసింది. కేవలం, మసీదులకు మాత్రమే ఉచిత విధ్యుత్ అందిస్తామని కాంగ్రెస్ తమ మేనిఫెస్టోలో పేర్కొనలేదు.
క్లెయిమ్-5: ముస్లింల కోసం ప్రత్యేక ఆసుపత్రులు కట్టిస్తాం
కాంగ్రెస్ పార్టీ విడుదల చేసిన 2018 తెలంగాణ అసెంబ్లీ ఎన్నికల మేనిఫెస్టోలో మైనారిటీలు కేంద్రీకృత ప్రాంతాలలో ప్రభుత్వ ఆసుపత్రులు ఏర్పాటు చేస్తామని వాగ్ధానం చేసింది. ముస్లిం మైనారిటీ ఫైనాన్స్ కార్పొరేషన్ కింద ప్రకటించిన ఒక వాగ్ధనంలో, మైనారిటీలు ఎక్కువగా ప్రాంతాలలో ప్రభుత్వ ఆసుపత్రులు ఏర్పాటు చేస్తామని కాంగ్రెస్ పార్టీ ప్రకటించింది. అన్ని మైనారిటీలను ఉద్దేశించి చేసిన ఈ వాగ్ధానాన్ని, మేనిఫెస్టోలో ముస్లిం మైనారిటీ ఫైనాన్స్ కార్పొరేషన్ కింద పాయింట్లలో జత చేయడంతో, కేవలం ముస్లింల కొరకు మాత్రమే ప్రభుత్వ ఆసుపత్రులు నిర్మిస్తున్నట్టు పలు వార్తా సంస్థలు తప్పుగా రిపోర్ట్ చేసాయి. దీనికి సంబంధించి ఫాక్ట్‌లీ ఇదివరకు పబ్లిష్ చేసిన ఫాక్ట్-చెక్ ఆర్టికల్‌ను ఇక్కడ చూడవచ్చు.
2023 తెలంగాణ అసెంబ్లీ ఎన్నికలలో రైతుల సమస్యలను దృష్టిలో ఉంచుకొని మేనిఫెస్టో తయారుచేస్తామని రాహుల్ గాంధీ భారత్ జోడో యాత్రలో భాగంగా 2022 అక్టోబర్ నెలలో తెలిపారు. అయితే, 2023 తెలంగాణ అసెంబ్లీ ఎన్నికలకు సంబంధించి తెలంగాణ కాంగ్రెస్ పార్టీ ఇంకా తమ ఎన్నికల మేనిఫెస్టోను విడుదల చేయలేదు.
చివరగా, 2018 తెలంగాణ అసెంబ్లీ ఎన్నికలకు సంబంధించి కాంగ్రెస్ విడుదల చేసిన మేనిఫెస్టోలో ముస్లింలకు మాత్రమే ప్రత్యేక రెసిడెన్షియల్ స్కూల్స్, ఆసుపత్రులు నిర్మిస్తామని మరియు మసీదులకు ఉచిత విద్యుత్ అందిస్తామని వాగ్ధానం చేయలేదు.


text:
2022 ఉత్తరప్రదేశ్ అసెంబ్లీ ఎన్నికలలో గెలిస్తే అయోధ్య రామ మందిర నిర్మాణాన్ని నిలిపివేస్తామని కాంగ్రెస్ లేదా సమాజ్ వాది పార్టీ ప్రకటించలేదు - FACTLY
Sai Krishna Muthyanolla
June 16, 2021
ఉత్తరప్రదేశ్ రాష్ట్రంలో అధికారంలోకి వస్తే అయోధ్య రామ మందిర నిర్మాణాన్ని నిలిపివేస్తామని సమాజ్ వాది- కాంగ్రెస్ పార్టీల కూటమి ప్రకటించినట్టు సోషల్ మీడియాలో ఒక పోస్ట్ షేర్ అవుతుంది. 2022 లో ఉత్తరప్రదేశ్ రాష్ట్రంలో అసెంబ్లీ ఎన్నికలు జరుగనున్న నేపథ్యంలో, ఈ పోస్ట్ సోషల్ మీడియాలో వైరల్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్ రాష్ట్రంలో అధికారంలోకి వస్తే అయోధ్య రామ మందిర నిర్మాణాన్ని నిలిపివేస్తామని సమాజ్ వాది- కాంగ్రెస్ పార్టీల కూటమి ప్రకటించింది.
ఫాక్ట్ (నిజం): అయోధ్య రామ మందిర నిర్మాణాన్ని నిలిపివేస్తామని సమాజ్ వాది పార్టీ గాని, కాంగ్రెస్ పార్టీ గాని ఎక్కడ ప్రకటించలేదు. 2022 ఉత్తరప్రదేశ్ అసెంబ్లీ ఎన్నికలలో కాంగ్రెస్ పార్టీ తో కూటమి ఉండబోదని SP అధినేత అఖిలేష్ యాదవ్ ఇటీవల ప్రకటించారు. అయోధ్య రామ మందిర భూమి సేకరణలో శ్రీ రామ జన్మభూమి తీర్థ క్షేత్ర ట్రస్ట్ అక్రమాలకు పాల్పడినట్టు అఖిలేష్ యాదవ్ ఆరోపించారు. కాని, తాము అధికారంలోకి వస్తే అయోధ్య రామ మందిర నిర్మాణాన్ని నిలిపివేస్తామని అఖిలేష్ యాదవ్ పేర్కొనలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ కు సంబంధించిన వివరాల కోసం గూగుల్ లో వెతికితే, 2022లో ఉత్తరప్రదేశ్ రాష్ట్రంలో జరుగబోయే అసెంబ్లీ ఎన్నికలలో కాంగ్రెస్-సమాజ్ వాది పార్టీలు కూటమిగా పోటిచేయడం లేదని తెలిసింది. ఉత్తరప్రదేశ్ రాష్ట్రంలో జరుగనున్న అసెంబ్లీ ఎన్నికలలో తాము కాంగ్రెస్ మరియు బహుజన్ సమాజ్ వాది (BSP) లాంటి పెద్ద పార్టీలతో కలిసి పోటిచేయబోమని సమాజ్ వాది (SP) పార్టీ అధినేత అఖిలేష్ యాదవ్ ఇటీవల ప్రకటించారు. RLD లాంటి చిన్న చిన్న పార్టీలతో కలిసి 2022 ఉత్తరప్రదేశ్ అసెంబ్లీ ఎన్నికలలో పోటి చేయనున్నట్టు అఖిలేష్ యాదవ్ స్పష్టం చేసారు.
అయోధ్య రామ మందిర భూమి సేకరణలో శ్రీ రామ జన్మభూమి తీర్థ క్షేత్ర ట్రస్ట్ అక్రమాలకు పాల్పడుతున్నట్టు అఖిలేష్ యాదవ్ ఇటీవల India Today ఇంటర్వ్యూ లో ఆరోపించారు. ఆరోపణ ఎదుర్కొంటున్న ట్రస్ట్ సభ్యులపై వెంటనే చర్యలు చేపట్టాలని అఖిలేష్ యాదవ్ ప్రభుత్వాన్ని డిమాండ్ చేసారు. కాని, తాము అధికారంలోకి వస్తే అయోధ్య రామ మందిర నిర్మాణాన్ని నిలిపివేస్తామని అఖిలేష్ యాదవ్ పేర్కొనలేదు.
అయోధ్య రామ మందిర భూమి సేకరణ విషయంలో ట్రస్ట్ సభ్యులు చేస్తున్న అక్రమాల గురించి సుప్రీం కోర్టు న్యాయ విచారణ జరపాలని కాంగ్రెస్ పార్టీ నాయకులు డిమాండ్ చేసారు.  దీని కోసం అయోధ్య రామ మందిర నిర్మాణ పనులని ఆపాల్సిన అవసరం లేదని కాంగ్రెస్ స్పష్టం చేసింది.
చివరగా, 2022 ఉత్తరప్రదేశ్ అసెంబ్లీ ఎన్నికలలో గెలిస్తే అయోధ్య రామ మందిర నిర్మాణాన్ని నిలిపెస్తామని కాంగ్రెస్ లేదా సమాజ్ వాది పార్టీ ప్రకటించలేదు.


text:
కాంగ్రెస్ పార్టీ అధికారంలో ఉన్న సమయంలో ఇంత తక్కువ పోలియో టీకాలు వేసిందన్న వాదనలో నిజం లేదు - FACTLY
Sai Krishna Muthyanolla
September 3, 2021
బీజేపీ ప్రభుత్వం 6 నెలల్లో 65 కోట్ల కోవిడ్ టీకాలు వేస్తే, కాంగ్రెస్ ప్రభుత్వం 60 ఏళ్ళలో ఇన్ని పోలియో టీకాలు కూడా వేయలేదని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: కాంగ్రెస్ ప్రభుత్వం 60 ఏళ్ళలో కనీసం 65 కోట్ల పోలియో టీకాలు కూడా వేయలేదు.
ఫాక్ట్ (నిజం): నేషనల్ హెల్త్ మిషన్ ప్రకారం 2004 -12 మధ్య కాలంలో కాంగ్రెస్ ప్రభుత్వం NIDs మరియు SNIDs ద్వారా 600 కోట్లకు పైచిలుకు పోలియో టీకాలను వేసింది. ఈ సంవత్సరాలలో ఒక్కరోజే 17 కోట్లకు పైగా టీకాలు అందించిన సందర్భాలు కూడా ఉన్నాయి. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
భారత ప్రభుత్వం 1978లో ‘ఎక్సపాండెడ్ ప్రోగ్రాం ఆన్ ఇమ్మునైజేషన్’ అనే కార్యక్రమం ద్వారా దేశంలో పోలియో వాక్సిన్లను ఇవ్వడం ప్రారంభించింది. ఆ తరవాత 1985లో యూనివర్సల్ ఇమ్యునైజేషన్ ప్రోగ్రామ్ ని ప్రారంభించింది. ఐతే  1988లో ప్రపంచ వ్యాప్తంగా పోలియోని నిర్మూలించాలని వరల్డ్ హెల్త్ అసెంబ్లీ  చేసిన తీర్మానానికి కట్టుబడి భారత ప్రభుత్వం1995లో పల్స్ పోలియో ఇమ్యునైజేషన్ ప్రోగ్రామ్ అనే పేరుతో పూర్తి స్థాయి వాక్సినేషన్ కార్యక్రమాన్ని ప్రారంభించింది.
దీనిలో భాగంగా ‘నేషనల్ ఇమ్యునైజేషన్ డేస్’ (NIDs) / ‘పల్స్ పోలియో ఇమ్యునైజేషన్ ప్రోగ్రామ్’ అనే ఒక ప్రత్యేక పోలియో టీకా కార్యక్రమాన్ని ప్రారంభించారు. సంవత్సరానికి రెండుసార్లు ఈ కార్యక్రమం జరుగుతుంది. ఈ కార్యక్రమంలో భాగంగా ప్రభుత్వం ఐదు సంవత్సరాల కంటే తక్కువ వయస్సు ఉన్న ప్రతి బిడ్డకు ఓరల్ పోలియో వ్యాక్సిన్ (OPV) అందిస్తుంది, సంవత్సరం కంటే తక్కువ వయస్సు ఉన్న పిల్లలకు ఇన్ఆక్టివేట్డ్ పోలియో వ్యాక్సిన్ (IPV)ని అందిస్తుంది. అదనంగా పోలియో తీవ్రత ఎక్కువ ఉన్న రాష్ట్రాలలో సబ్-నేషనల్ ఇమ్యునైజేషన్ డేస్ (SNID) ద్వారా పోలియో టీకాలు అందించడం ప్రారంభించింది.
ఈ పోలియో వాక్సినేషన్‌కి సంబంధించి నేషనల్ హెల్త్ మిషన్ వెబ్సైటులో 2001-12 వరకు ప్రతీ సంవత్సరం NIDs మరియు SNIDs ద్వారా అందించిన పోలియో టీకాలకు సంబంధించిన వివరాలు అందుబాటులో ఉన్నాయి. ఈ సమాచారంలో నుండి కేవలం 2004-12 మధ్య కాంగ్రెస్ పార్టీ అధికారంలో ఉన్న సంవత్సరాలలో అందించిన పోలియో టీకాల వివరాలను పరిగణలోకి తీసుకుంటే ఈ అన్ని సంవత్సరాలను కలుపుకొని 600కోట్లకు పైగా టీకాలను అందించారు. ఈ సంవత్సరాలలో ఒక్కరోజే 17 కోట్లకు పైగా టీకాలు అందించిన సందర్భాలు కూడా ఉన్నాయి. వైరల్ పోస్టులో చెప్తునట్టు మోదీ ప్రభుత్వం కరోనా టీకాల వివరాలు నిజమైనప్పటికి, కాంగ్రెస్ ప్రభుత్వం పోస్టులో చెప్తున్న అంకెల కంటే తక్కువ పోలియో టీకాలు వేసిందన్న వాదనలో ఏ మాత్రం నిజం లేదు.
చివరగా, కాంగ్రెస్ పార్టీ అధికారంలో ఉన్న సమయంలో ఇంత తక్కువ పోలియో టీకాలు వేసిందన్న వాదనలో నిజం లేదు.

created: September 3, 2021


text:
కాంగ్రెస్ పార్టీ తమ 2018 తెలంగాణ ఎన్నికల మేనిఫెస్టోలో ముస్లింల కోసం ప్రత్యేక ప్రభుత్వ ఆసుపత్రులని నిర్మిస్తామని ప్రకటించలేదు - FACTLY
Sai Krishna Muthyanolla
January 12, 2022
తెలంగాణలో కాంగ్రెస్ పార్టీ ఎన్నికలకు వెళ్ళబోతోందని తమ ఎన్నికల మేనిఫెస్టోలో రాష్ట్రంలో ఖాళీగా ఉన్న 11 ఆసుపత్రులని ముస్లింలకు మాత్రమే వైద్యం అందించే విధంగా సౌకర్యాలు కల్పిస్తామని ప్రకటించింది, అంటూ ‘రిపబ్లిక్ టివీ’ న్యూస్ బులిటెన్ వీడియో ఒకటి సోషల్ మీడియాలో షేర్ అవుతుంది. హిందువులు అత్యవసర పరిస్థుతులలో వైద్యం కోసం వచ్చినా ఈ ప్రభుత్వ ఆసుపత్రిలో వైద్యం చేయరని, ముస్లిం డాక్టర్లకు మాత్రమే ఈ ప్రభుత్వ ఆసుపత్రిలలో ఉద్యగాలు కల్పిస్తామని కాంగ్రెస్ తమ మేనిఫెస్టోలో ప్రమాణం చేసిందని ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: తెలంగాణలో కాంగ్రెస్ పార్టీ ఎన్నికలకు వెళ్ళబోతోందని తమ ఎన్నికల మేనిఫెస్టోలో రాష్ట్రంలో ఖాళీగా ఉన్న 11 ఆసుపత్రులని ముస్లింలకు మాత్రమే వైద్యం అందిస్తామని ప్రకటించింది.
ఫాక్ట్ (నిజం): పోస్టులో షేర్ చేసిన ‘రిపబ్లిక్ టివీ’ న్యూస్ బులిటెన్లో 2018 తెలంగాణ అసెంబ్లీ ఎన్నికలకు సంబంధించి కాంగ్రెస్ పార్టీ రిలీజ్ చేసిన మేనిఫెస్టో గురించి చర్చిస్తున్నారు. తెలంగాణ కాంగ్రెస్ పార్టీ రిలీజ్ చేసిన 2018 అసెంబ్లీ ఎన్నికల మేనిఫెస్టోలో మైనారిటీలు కేంద్రీకృత ప్రాంతాలలో ప్రభుత్వ ఆసుపత్రులు ఏర్పాటు చేస్తామని వాగ్ధానం చేసింది. కేవలం ముస్లింల కోసం మాత్రమే ప్రభుత్వ ఆసుపత్రులు నిర్మిస్తామని కాంగ్రెస్ పార్టీ ఈ మేనిఫెస్టోలో ప్రకటించలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో షేర్ చేసిన వీడియో కోసం వెతికితే, ఈ వీడియోని ‘రిపబ్లిక్ టివీ’ న్యూస్ ఛానల్ 11 డిసెంబర్ 2018 నాడు పబ్లిష్ చేసిన ఆర్టికల్‌లో షేర్ చేసినట్టు తెలిసింది. ఈ వీడియోలో ‘రిపబ్లిక్ టివీ’ ఛానల్ హెడ్ అర్ణబ్ గోస్వామి మాట్లాడుతుంది 2018 తెలంగాణ అసెంబ్లీ ఎన్నికలకు సంబంధించి తెలంగాణ కాంగ్రెస్ పార్టీ రిలీజ్ చేసిన మేనిఫెస్టో గురించి అని ఆర్టికల్ ద్వారా స్పష్టమయ్యింది. కాంగ్రెస్ పార్టీ తెలంగాణ ఎన్నికలకు సంబంధించి తమ మేనిఫెస్టోని 27 నవంబర్ 2018 నాడు రిలీజ్ చేసింది.
2018 తెలంగాణ అసెంబ్లీ ఎన్నికల కోసం కాంగ్రెస్ పార్టీ రిలీజ్ చేసిన మేనిఫెస్టోని ఇక్కడ చూడవచ్చు. కాంగ్రెస్ పార్టీ తమ మేనిఫెస్టోలో మైనారిటీల అభ్యున్నతి కోసం ముస్లింలు, క్రైస్తవులకు మరియు ఇతర మైనారిటి  వర్గాల కోసం ప్రత్యేక ఫైనాన్సు కార్పొరేషన్లని ఏర్పాటు చేస్తామని ప్రకటించింది. అయితే, ముస్లిం మైనారిటీ ఫైనాన్స్ కార్పొరేషన్ కింద ప్రకటించిన ఒక వాగ్ధనంలో, మైనారిటీలు ఎక్కువగా ప్రాంతాలలో ప్రభుత్వ ఆసుపత్రులు ఏర్పాటు చేస్తామని కాంగ్రెస్ పార్టీ ప్రకటించింది. అన్ని మైనారిటీలను ఉద్దేశించి చేసిన ఈ వాగ్ధానాన్ని, మేనిఫెస్టోలో ముస్లిం మైనారిటీ ఫైనాన్స్ కార్పొరేషన్ కింద పాయింట్లలో జత చేయడంతో, కేవలం ముస్లింల కొరకు మాత్రమే ప్రభుత్వ ఆసుపత్రులు నిర్మిస్తున్నట్టు పలు వార్తా సంస్థలు తప్పుగా రిపోర్ట్ చేసాయి. ముస్లింల కోసం మాత్రమే ప్రత్యేక ప్రభుత్వ ఆసుపత్రులు నిర్మిస్తామని కాంగ్రెస్ పార్టీ ఈ మేనిఫెస్టోలో ఎక్కడా ప్రకటించలేదు.
2018 తెలంగాణ ఎన్నికల మేనిఫెస్టోలో కాంగ్రెస్ పార్టీ రాష్ట్రంలోని హిందూ దేవాలయాలని మినహాయించి మసీదులు, చర్చిలకు మరియు ఇతర మత ప్రార్ధన స్థలాలకు ఉచిత విద్యుత్తు అందిస్తామని ప్రకటించిందని బీజేపి ప్రముఖ నేత అమిత్ షా ఒక ఎన్నికల బహిరంగ సభలో పేర్కొన్నారు. అమిత్ షా చేసిన వ్యాఖ్యలు పూర్తిగా అవాస్తమని తెలుపుతూ తెలంగాణ కాంగ్రెస్ పార్టి 02 డిసెంబర్ 2018 నాడు ఒక ట్వీట్ పెట్టింది.  “కాంగ్రెస్ భావజాలం అందరినీ కలుపుకొని ఉంది. మా మేనిఫెస్టో బీసీలు, ఎస్సీలు, ఎస్టీలు మరియు ఇతర మైనారిటీలను సమానంగా కవర్ చేసింది. ఫేక్ న్యూస్ వ్యాప్తి చేసే ముందు మా మానిఫెస్టోను పూర్తిగా చదవండి”, అంటూ తెలంగాణ కాంగ్రెస్ పార్టి ట్వీట్ పెట్టింది.
Fake News Alert:
Is there no better argument to improve your prospects in Telangana? As always, polarise & divide is your policy.
Congress ideology is inclusive & our manifesto covers BC's, SC's, ST's & Minorities.
Do check out our Manifesto before spreading #FakeNews https://t.co/WeLmEgP6A0
చివరగా, 2018 తెలంగాణ ఎన్నికల మేనిఫెస్టోలో కాంగ్రెస్ పార్టీ ముస్లింల కోసం ప్రత్యేక ప్రభుత్వ ఆసుపత్రులని నిర్మిస్తామని ప్రకటించలేదు.

created: January 12, 2022


text:
ఉత్తరప్రదేశ్‌లో ముస్లింల కోసం ప్రత్యేకంగా యూనివర్సిటీలు ప్రారంభిస్తామని కాంగ్రేస్ పార్టీ ఎన్నికల వాగ్దానం చేయలేదు - FACTLY
Sai Krishna Muthyanolla
February 25, 2022
‘ఈ ఉత్తరప్రదేశ్ ఎన్నికల్లో కాంగ్రేస్ పార్టీ తాను గనుక అధికారంలోకి వస్తే ముస్లింల కోసం ప్రత్యేకంగా యూనివర్సిటీలు ప్రారంభిస్తామని వాగ్దానం చేసింది’ అని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో నిజమెంతుందో చూద్దాం.
క్లెయిమ్: ఈ ఉత్తరప్రదేశ్ ఎన్నికల్లో కాంగ్రేస్ పార్టీ తాను గనుక అధికారంలోకి వస్తే ముస్లింల కోసం ప్రత్యేకంగా యూనివర్సిటీలు ప్రారంభిస్తామని వాగ్ధానం చేసింది.
ఫాక్ట్ (నిజం): కాంగ్రెస్ పార్టీ ఉత్తరప్రదేశ్ ఎన్నికలకు సంబంధించి తమ మేనిఫెస్టోలో (ఉన్నతి విధాన్) రాష్ట్రంలో ముస్లింల కోసం ప్రత్యేకంగా యూనివర్సిటీని ఏర్పాటు చేస్తామంటూ ఎటువంటి వాగ్ధానం చేయలేదు. పైగా ఉత్తరప్రదేశ్ కాంగ్రెస్ పార్టీ నాయకులు ఇలాంటి ముస్లింల కోసం ప్రత్యేకంగా యూనివర్సిటీలు ఏర్పాటు చేస్తామంటూ వాగ్దానాలు చేసినట్టు ఎటువంటి ఆధారాలు కూడా లేవు. కావున పోస్టు ద్వారా చెప్పేది తప్పు.
ఉత్తరప్రదేశ్ ఎన్నికలకు సంబంధించి కాంగ్రెస్ పార్టీ ‘ఉన్నతి విధాన్’ పేరుతో తమ మేనిఫెస్టోను విడుదల చేసింది. ఐతే పోస్టులో ఆరోపిస్తునట్టు ఈ మేనిఫెస్టోలో తాము అధికారంలోకి వస్తే ముస్లింల కోసం ప్రత్యేకంగా యూనివర్సిటీలు ప్రారంభిస్తామన్న హామీ ఏమి లేదు.
ఉత్తరప్రదేశ్ కాంగ్రెస్ పార్టీ నాయకులు ఏదైనా సందర్భాలలో ఇలాంటి వాగ్ధానాలు చేసినట్టు కూడా మాకు ఎటువంటి ఆధారాలు లభించలేదు. ఒకవేళ ఎవరైనా ఇలాంటి వ్యాఖ్యలు చేసి ఉంటే, వార్తా సంస్థలు ఈ విషయాన్ని అన్ని మీడియా సంస్థలు రిపోర్ట్ చేసి ఉండేవి, కానీ అలాంటి రిపోర్ట్స్ ఏవి కూడా మాకు లభించలేదు. కాబట్టి పోస్టులో చేస్తున్న వాదన నిజం కాదని స్పష్టమవుతుంది.
ఐతే ఈ నెలలో జరిగిన ఉత్తరాఖండ్ అసెంబ్లీ ఎన్నికల్లో కాంగ్రెస్ ప్రభుత్వం ఏర్పాటు చేస్తే రాష్ట్రంలో ఒక ముస్లిం యూనివర్సిటీ ఏర్పాటు చేయాలని పార్టీ పెద్దలని కోరినట్టు ఉత్తరాఖండ్ కాంగ్రెస్ నాయకుడు అకీల్ అహ్మద్ వ్యాఖ్యానించినట్టు వార్తా కథనాలు ఉన్నాయి. ఐతే ఈ విషయానికి సంబంధించి కాంగ్రెస్ పార్టీ తమ ఉత్తరాఖండ్ ఎన్నికల మేనిఫెస్టోలో మాత్రం ఎటువంటి ప్రస్తావన చేయలేదు.
‘ఉత్తరాఖండ్ స్వాభిమాన్ ప్రతిజ్ఞ పత్ర’ పేరుతో విడుదల చేసిన మేనిఫెస్టోలో రాష్ట్రంలో స్పోర్ట్స్ యూనివర్సిటీ ఏర్పాటు గురించి ప్రస్తావించారు, కాని ముస్లింల కోసం ప్రత్యేకంగా యూనివర్సిటీ గురించి ఎటువంటి ప్రస్తావన లేదు.
చివరగా, ఉత్తరప్రదేశ్‌లో ముస్లింల కోసం ప్రత్యేకంగా యూనివర్సిటీలు ప్రారంభిస్తామని కాంగ్రేస్ పార్టీ ఎన్నికల వాగ్దానం చేయలేదు.

created: February 25, 2022


text:
కాంగ్రెస్ పార్టీ తమ ఎన్నికల మేనిఫెస్టోలో మహిళలు, SC, ST, OBC, మైనారిటీ న్యాయమూర్తుల సంఖ్య పెంచుతామని హామీ ఇచ్చింది - FACTLY
Sai Krishna Muthyanolla
April 19, 2024
2024 లోక్‌సభ ఎన్నికల నేపథ్యంలో కాంగ్రెస్ పార్టీ తమ మేనిఫెస్టోలో హైకోర్టులు, సుప్రీం కోర్టులో ముస్లిం న్యాయమూర్తుల సంఖ్య పెంచుతామని హామీ ఇచ్చినట్టు చెప్తున్న వీడియో ఒకటి సోషల్ మీడియాలో షేర్ అవుతోంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: కాంగ్రెస్ పార్టీ తమ మేనిఫెస్టోలో హైకోర్టులు, సుప్రీం కోర్టులో ముస్లిం న్యాయమూర్తుల సంఖ్య పెంచుతామని హామీ ఇచ్చింది.
ఫాక్ట్(నిజం): కాంగ్రెస్ పార్టీ తమ మేనిఫెస్టోలో కేవలం ముస్లిం న్యాయమూర్తుల సంఖ్య పెంచుతామనే కాకుండా మహిళలు, SC, ST, OBC, మైనారిటీ న్యాయమూర్తుల సంఖ్య పెంచుతామని హామీ ఇచ్చింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
2024 సార్వత్రిక ఎన్నికల నేపథ్యంలో కాంగ్రెస్ పార్టీ ‘న్యాయపత్రం’ పేరిట మేనిఫెస్టోను విడుదల చేసింది. ‘న్యాయపత్ర’ పేరుతో మేనిఫెస్టోను ఇటీవల విడుదల చేసింది. మేనిఫెస్టోలో సామాజిక సంక్షేమ పథకాలతో పాటు 25 గ్యారంటీలను కాంగ్రెస్ ప్రకటించింది (ఇక్కడ & ఇక్కడ). ఉద్యోగాల కల్పన, సంపద సృష్టి, సంక్షేమ సూత్రాలపై మేనిఫెస్టో రూపొందించారు.
ఈ మేనిఫెస్టోలో న్యాయవ్యవస్థకు సంబంధించి కూడా ఆరు హామీలు ఇచ్చింది. జాతీయ న్యాయ కమిషన్ ఏర్పాటు చేయడం, హైకోర్టులు, సుప్రీంకోర్టుల్లోని ఖాళీలన్నీ మూడేళ్లలోపు భర్తీ చేయడం, న్యాయవ్యవస్థ మౌలిక సదుపాయాలను మెరుగుపరచడానికి తగినంత నిధులను కేటాయించడం, మొదలైన హామీలు ఇచ్చింది.
ఇందులో భాగంగానే హైకోర్టులు, సుప్రీం కోర్టులో న్యాయమూర్తుల సంఖ్య పెంచుతామన్న హామీ కూడా ఇచ్చింది. మహిళలు, SC, ST, OBC, మైనారిటీ న్యాయమూర్తుల సంఖ్య పెంచుతామని ఈ మేనిఫెస్టోలో హామీ ఇచ్చింది. కేవలం ముస్లిం న్యాయమూర్తుల సంఖ్య పెంచుతామని మాత్రమే చెప్పలేదు. కాంగ్రెస్ ప్రచారంలో కూడా ఇలాంటి హామీ ఇచ్చినట్టు కూడా రిపోర్ట్స్ లేవు. దీన్నిబట్టి కాంగ్రెస్ ఇచ్చిన హామీను వక్రీకరించినట్టు స్పష్టంగా అర్ధమవుతుంది.
చివరగా, కాంగ్రెస్ పార్టీ తమ ఎన్నికల మేనిఫెస్టోలో మహిళలు, SC, ST, OBC, మైనారిటీ న్యాయమూర్తుల సంఖ్య పెంచుతామని హామీ ఇచ్చింది.


text:
2024 లోక్‌సభ ఎన్నికల్లో కాంగ్రెస్ పార్టీ 328 స్థానాల్లో పోటీ చేస్తోంది - FACTLY
Sai Krishna Muthyanolla
May 10, 2024
2024 లోక్‌సభ ఎన్నికల్లో కాంగ్రెస్ పార్టీ కేవలం 230 మంది అభ్యర్థులు మాత్రమే పోటీలో నిలిపింది, ఒక పార్టీ కేంద్రంలో అధికారంలోకి రావాలంటే 272 సీట్లు కావాలి, కాంగ్రెస్ అన్ని సీట్లు గెలుచుకున్నా సొంతంగా అధికారంలోకి రాలేదు, అలాంటప్పుడు వారు ప్రకటించిన హామీలు ఎలా అమలు చేస్తారు అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది (ఇక్కడ & ఇక్కడ). ఈ కథనం ద్వారా అందులో ఎంత నిజముందో చూద్దాం.
క్లెయిమ్: 2024 లోక్‌సభ ఎన్నికల్లో కాంగ్రెస్ పార్టీ కేవలం 230 స్థానాల్లో మాత్రమే పోటీ చేస్తోంది.
ఫాక్ట్(నిజం): 2024 లోక్‌సభ ఎన్నికలకు సంబంధించి కాంగ్రెస్ పార్టీ 33 జాబితాలలో మొత్తం 328 స్థానాలకు అభ్యర్థులను ప్రకటించింది. అయితే, కాంగ్రెస్ పార్టీ 400 కంటే తక్కువ స్థానాల్లో లోక్‌సభ ఎన్నికల్లో పోటీ చేయడం ఇదే తొలిసారి. కావున పోస్టు ద్వారా చెప్పేది తప్పు.
ఈ వైరల్ క్లెయిమ్ గురించి సమాచారం కోసం తగిన కీవర్డ్స్ ఉపయోగిస్తూ ఇంటర్నెట్‌లో వెతికితే, 2024 లోక్‌సభ ఎన్నికల్లో కాంగ్రెస్ పార్టీ 328 స్థానాల్లో పోటీ చేస్తుంది అని తెలుపుతున్న పలు మీడియా రిపోర్ట్స్ లభించాయి (ఇక్కడ, ఇక్కడ & ఇక్కడ). ఈ వార్త కథనాల ప్రకారం, కాంగ్రెస్ పార్టీ 400 కంటే తక్కువ సీట్లలో లోక్‌సభ ఎన్నికల్లో పోటీ చేయడం ఇదే తొలిసారి. 2019 లోక్‌సభ ఎన్నికల్లో కాంగ్రెస్ పార్టీ 421 స్థానాల్లో పోటీ చేసింది. 2014లో 464 సీట్లలో అభ్యర్థులను బరిలోకి దింపింది. 2009లో కాంగ్రెస్ పార్టీ 440 సీట్లకు పోటీ చేసింది. 2004 లోక్‌సభ ఎన్నికల్లో కాంగ్రెస్ పార్టీ 417 స్థానాల్లో పోటీ చేసింది. భారత చరిత్రలో సంకీర్ణ ప్రభుత్వాల శకం అని పిలువబడే 1989 మరియు 1999 మధ్య కూడా కాంగ్రెస్ పార్టీ 450 సీట్లకు పైగా పోటీ చేసింది. అలాగే, కాంగ్రెస్ పార్టీ 2019లో 52 సీట్లు, 2014లో 44 సీట్లు, 2009లో 206 సీట్లు , 2004లో 145 సీట్లు గెలుచుకుంది. కాంగ్రెస్ పార్టీ ప్రతిపక్షాల I.N.D.IA కూటమిలో భాగం అయినందున 2019లో పోటీ చేసిన సుమారు101 సీట్లును 2024 సార్వత్రిక ఎన్నికల్లో I.N.D.IA కూటమి భాగస్వాములకు పొత్తులో భాగంగా ఇచ్చింది.
తదుపరి మేము కాంగ్రెస్ పార్టీ యొక్క అధికారిక వెబ్‌సైట్‌లో 2024 లోక్‌సభ ఎన్నికల్లో పోటీ చేస్తున్న కాంగ్రెస్ పార్టీ అభ్యర్థుల జాబితా కోసం వెతకగా, కాంగ్రెస్ పార్టీ 33 జాబితాలలో మొత్తం 328 స్థానాలకు అభ్యర్థులను ప్రకటించినట్లు తెలిసింది. కొన్ని జాబితాలను ఇక్కడ, ఇక్కడ, ఇక్కడ, ఇక్కడ & ఇక్కడ చూడవచ్చు. ఈ సమాచారం ఆధారంగా 2024 లోక్‌సభ ఎన్నికల్లో కాంగ్రెస్ పార్టీ 230 స్థానాల్లో కన్న ఎక్కువగా 328 స్థానాల్లో పోటీ చేస్తుందని మనం నిర్థారించవచ్చు.
రాష్ట్రాలు/కేంద్రపాలిత ప్రాంతాల వారీగా 2024 లోక్‌సభ ఎన్నికల్లో పోటీ చేస్తున్న కాంగ్రెస్ పార్టీ అభ్యర్థుల సంఖ్యను దిగువ చూడవచ్చు.
చివరగా, 2024 లోక్‌సభ ఎన్నికల్లో కాంగ్రెస్ పార్టీ 328 స్థానాల్లో పోటీ చేస్తోంది.